	I2-SAI3-A (23)
[1]	Tng Oo-se-a, Iok-than2, A-hap-su, Hi-se-ka, choe3 Iu5-tai7 ong5 e5 si5, A-moo5-su e5 kia*2, I2-sai3-a soo2 tit-tioh8 lun7 Iu5-tai7 kap Ia5-loo7-sat-leng2 e5 bek8-si7.
	2). Thi* ah, tioh8 thia*, toe7 ah, tioh8 a*3 hi7-khang, in-ui7 Ia5-ho5-hoa u7 kong2, Goa2 bat iu*2-chhi7 kia*2-ji5, poe5-iong2 in toa7-han3, in keng2-jian5 poe7-gek8 Goa2.  3). Gu5 bat i e5 chu2-lang5, lu5 bat i e5 chu2-lang5 e5 cho5; chong2-si7 I2-sek-liat8 m7-bat, Goa2 e5 peh-si*3 boe7 hiau2 siu*7.  4). Hai7 ah, hoan7-choe7 e5 kok, pe7-choe7 e5 peh-si*3, kia*5-phai*2 e5 cheng2-lui7, pai7-hoai7 e5 kia*2-ji5; in li7-khui Ia5-ho5-hoa, khoa*3-khin I2-sek-liat8 e5 Seng3--e5, kap I chhi*-soo, oat8-to3-tng2 khi3.  5). Lin2 tauh8-tauh8 poe7-gek8, si7 ai3 koh siu7 phah mah?  Moa2 thau5-khak i2-keng thang3-thia*3, moa2-sim soe-jiok8.  6). Tui3 kha-chioh-toe2 kau3 thau5-khak-teng2, bo5 chit8-te3 ho2-bah; long2 si7 siong-chhui3, oo-chhi*-cheng2, kap sin-phah e5 siong; long2 be7 u7 siu-chhui3, be7 u7 pau-bat8, ia7 bo5 eng7 iu5 lun7-tek8.  7). Lin2 e5 toe7 i2-keng pha-hng; lin2 e5 sia*5 siu7 he2 sio-hui2; lin2 e5 chhan5-hng5 ti7 lin2 e5 bin7-cheng5 hoo7 goa7-pang lang5 soo2 chhim-thun; i2-keng pha-hng, chhin-chhiu*7 hoo7 goa7-pang lang5 soo2 pai7-hoai7-e5.  8). Chi2-u7 lau5 Sek-an sia*5, chhin-chhiu*7 phu5-to5-hng5 e5 chhau2-liau5, koe-a2-chhan5 e5 chhau2-chhu3, siu7 ui5-khun3 e5 sia*5.  9). Na7 m7-si7 ban7-kun e5 Ia5-ho5-hoa ka7 lan2 lau5 tam7-poh8 chhun e5 peh-si*3, lan2 chiu7 i2-keng chhin-chhiu*7 Soo2-to-ma2, chhin-chhiu*7 Go5-moo5-lah8 chit8-iu*7.
	10). Lin2 Soo2-to-ma2 e5 koa*-tiu*2 ah, tioh8 thia* Ia5-ho5-hoa e5 oe7; lin2 Go5-moo5-lah8 e5 peh-si*3 ah, tioh8 a*3 hi7-khang thia* lan2 e5 Siong7-te3 e5 ka3-si7.  11). Ia5-ho5-hoa kong2, Lin2 hian3 hiah-choe7 che3-mih8 hoo7 Goa2 u7 sim2-mih8 li7-ek?  kang mi5-iu*5 e5 sio-che3 kap pui5 e5 cheng-si* e5 iu5, Goa2 i2-keng pa2-ia3 lah; gu5-kang2 e5 huih, iu*5-a2 e5 huih, soa*-iu*5-kang2 e5 huih, Goa2 long2 bo5 hoa*-hi2.  12). Lin2 lai5 tiau5-ki*3 Goa2, chi7-chui7 tui3 lin2 tho2 chit-e5, lai5 thun2-tah8 Goa2 e5 i*7 ah?  13). Boh8-tit koh hian3 khang-khang e5 le2-mih8; hiu*-liau7 si7 Goa2 soo2 iam3-oo*3--e5; geh8 e5 chhoe-it, an-hioh-jit8, tiau3-chip8 e5 chu7-hoe7, si7 kia*5-phai*2; siu2 giam5-siok-hoe7 Goa2 lun2-boe7-tiau5.  14). Lin2 tak8-geh8 e5 chhoe-it kap choeh-ki5, Goa2 e5 sim oan3-hun7, khoa*3 i choe3 tang7-ta*3, hoo7 Goa2 ta*-boe7-khi2.  15). Lin2 kiah8-khi2 chhiu2, Goa2 beh ng bak8-chiu m7-khoa*3 lin2; lin2 choe7-choe7 ki5-to2, Goa2 ia7 m7-thia*; lin2 e5 chhiu2 moa2-moa2 thai5 lang5 e5 huih.  16). Lin2 tioh8 soe2 lai5 ka-ki7 chheng-khi3; tui3 Goa2 e5 bak8-chiu-cheng5 tu5--khi3 lin2 soo2 kia*5 e5 phai*2; soah lin2 e5 choe3-phai*2;  17). hak8-sip8 kia*5-ho2, chhe7 kong-peng5, chin2-kiu3 siu7 ap-che3-e5, ka7 bo5-pe7 e5 kia*2 sin-oan, ui7 chiu2-koa*2-lang5 pian7-hoo7.
	18). Ia5-ho5-hoa kong2, Lin2 lai5, lan2 sa*-kap pian7-lun7; lin2 e5 choe7 sui-jian5 chhin-chhiu*7 chu-ang5, beh pian3-peh8 chhin-chhiu*7 seh; sui-jian5 ang5 chhin-chhiu*7 ian-chi, beh peh8 chhin-chhiu*7 iu*5-mng5.  19). Lin2 na7 kam-sim thia*-than3, beh tit-tioh8 chiah8 toe7-chiu*7 e5 ho2-mih8.  20). Na7 m7 thia*-than3, hoan2-tng2 poe7-gek8, beh siu7 to-kiam3 thun-biat8; in-ui7 Ia5-ho5-hoa chhin-chhui3 kong2 i.
	21). Hai7 ah, tiong-sin3 e5 sia*5 pi*3-choe3 chhiong-ki; chiong5-cheng5 chhiong-moa2 kong-peng5, kong-gi7 tiam3 hit lai7-bin7; hian7-kim si7 hiong-siu2 khia7-khi2.  22). Li2 e5 gun5 pi*3-choe3 che-tai2; li2 e5 chiu2 thau3-chui2.  23). Li2 e5 koa*-tiu*2 hoan7-hoat, kap chhat8 tau3-phoa*7; tak8-e5 ai3 siu7 poo3-loo7, siau3-siu*7 sia7-le2; in bo5 ui7-tioh8 bo5-pe7 e5 kia*2 sin-oan, chiu2-koa*2 lang5 e5 an3-kia*7 boe7 tit-tioh8 kau3 i e5 bin7-cheng5.
	24). In-ui7 an2-ni, Chu2, ban7-kun e5 Ia5-ho5-hoa, I2-sek-liat8 e5 eng-hiong5--e5 kong2, Hooh, Goa2 beh tu5 Goa2 e5 kiu5-siu5, hoo7 ka-ki7 khah-oe7 an-tit; beh tui3 Goa2 e5 tui3-tek8 lai5 po3-siu5.  25). Goa2 beh koh he7-chhiu2 ti7 li2 e5 sin-chiu*7, it-chin7 thoan3-lian7 li2 e5 che-tai2, tu5-chheng li2 e5 chap8-chit.  26). Goa2 beh koh siat-lip8 li2 e5 sim2-phoa*3-koa* chhin-chhiu*7 khi2-thau5, siat-lip8 li2 e5 boo5-su7 chhin-chhiu*7 cha2-jit8; jian5-au7 li2 beh chheng-choe3 kong-gi7 e5 sia*5, tiong-sin3 e5 sia*5.  27). Sek-an beh in-ui7 kong-peng5 tit-tioh8 kiu3-siok8; in to3-tng2-lai5 e5 lang5 beh in-ui7 kong-gi7 tit-tioh8 kiu3-siok8.  28). Poe7-gek8--e5 kap hoan7-choe7--e5 beh choe3 chit8-e7 pai7-hoai7; pang3-sak Ia5-ho5-hoa--e5, tek-khak siau-biat8.  29). Hiah e5 lang5 beh in-ui7 lin2 soo2 hoa*-hi2 e5 siong7-chhiu7 lai5 lau3-khui3; lin2 beh in-ui7 soo2 keng2 e5 hng5 lai5 kian3-siau3.  30). In-ui7 lin2 beh chhin-chhiu*7 hioh8 ta--khi3 e5 siong7-chhiu7; beh chhin-chhiu*7 bo5 chui2 e5 hng5.  31). U7 koan5-se3-e5 beh chhin-chhiu*7 moa5-sut, i e5 soo2-choe3 chhin-chhiu*7 he2-chhi*; long2 choe3 chit8-e7 toh8, bo5 lang5 phah-hoa.

[2]	A-moo5-su e5 kia*2 I2-sai3-a soo2 tit-tioh8 lun7 Iu5-tai7 kap Ia5-loo7-sat-leng2 e5 bek8-si7.
	2). Kau3 hiah e5 jit8 e5 liau2-au7, Ia5-ho5-hoa tian7 e5 soa* beh kian3-lip8 ti7 chiah e5 soa* e5 teng2-bin7, poa*5-ke3 long2-chong2 e5 soa*-nia2; ban7-kok long2 beh lai5 kui i.  3). U7 choe7-choe7 kok e5 peh-si*3 beh khi3, kong2, Lai5 ah, lan2 chiu*7 Ia5-ho5-hoa e5 soa*, kau3 Nga2-kok e5 Siong7-te3 e5 tian7; I beh eng7 I e5 to7-loo7 ka3-si7 lan2, lan2 iah8 beh kia*5 I e5 loo7; in-ui7 lut8-hoat beh tui3 Sek-an chhut, Ia5-ho5-hoa e5 oe7 beh tui3 Ia5-loo7-sat-leng2 thoan5-poo3.  4). I beh ti7 liat8-kok-tiong lai5 sim2-phoa*3, ui7-tioh8 choe7-choe7 peh-si*3 lai5 kai2-koat; in beh chiong in e5 to phah-choe3 loe5-thau5, chiong in e5 chhiu* phah-choe3 liam5-a2; chit-kok bo5 kiah8-to kong-kek hit-kok, in iah8 bo5 koh hak8-sip8 kau-chian3.
	5). Nga2-kok e5 ke ah, tioh8 lai5, lan2 tioh8 ti7 Ia5-ho5-hoa e5 kng-beng5-tiong lai5 kia*5.  6). Ia5-ho5-hoa, Li2 u7 pang3-sak Li2 e5 peh-si*3, Nga2-kok e5 ke, in-ui7 in chhiong-moa2 tang-hng e5 hong-siok8, kia*5 sia5-sut8 e5, chhin-chhiu*7 Hui-li7-su7 lang5; ia7 kap goa7-pang lang5 kiat-iok.  7). I e5 toe7 u7 kim-gun5 moa2-moa2, i e5 chai5-po2 boe7-sng3--tit; i e5 toe7 u7 be2 moa2-moa2, i e5 chhia ia7 boe7-sng3--tit.  8). I e5 toe7 u7 ngoo2-siong7 moa2-moa2, in kui7-pai3 ka-ki7 chhiu2 soo2-cho7--e5, chiu7-si7 ka-ki7 e5 chng2-thau5-a2 soo2-choe3-e5.  9). Pi-chian7--e5 khut-loh8, chun-kui3--e5 kang3-ke7; Li2 boh8-tit sia3-bian2 i.  10). Li2 tioh8 jip8 chioh8-tong7, bih ti7 thoo5--nih, siam2-pi7 Ia5-ho5-hoa e5 hian2-hek kap I ui-giam5 e5 eng5-kng.  11). Kau3 hit-jit8, bak8-thau5 koai*5 e5 lang5 beh kang3 choe3 ke7, kiau-ngoo7 e5 lang5 beh siu7 khut-loh8, tok8-tok8 Ia5-ho5-hoa chi3-chun bu5-tui3.
	12). In-ui7 ban7-kun e5 Ia5-ho5-hoa u7 chit8-jit8 beh kong-kek it-chhe3 kiau-ngoo7 chu7-ko--e5, kap it-chhe3 seng-koai*5--e5, long2 kang3 choe3-ke7; koh kong-kek Li7-pa-lun3 it-chhe3 koai*5-toa7 e5 pek-hiu*-chhiu7, kap Pa-san it-chhe3 e5 siong7-chhiu7;  14). koh kong-kek it-chhe3 e5 koai*5-soa*, kap it-chhe3 toa7 e5 soa*-nia2.  15). Koh kong-kek it-chhe3 e5 koai*5-tai5, kap it-chhe3 kian-koo3 e5 sia*5-chhiu*5; koh kong-kek Tha-si it-chhe3 e5 chun5-chiah, kap it-chhe3 thang i3-ai3 sui2 e5 mih8.  17). Kiau-ngoo7 e5 lang5 beh  siu7 khut-loh8, chu7-ko e5 lang5 beh kang3 choe3-ke7; ti7 hit-jit8 tok8-tok8 Ia5-ho5-hoa chi3-chun bu5-tui3.  18). Ngoo2-siong7 beh choe3 chit8-e7 bo5--khi3.  19). Ia5-ho5-hoa khi2--lai5, hoo7 toe7 toa7 tin2-tang7 e5 si5, lang5 chiu7 jip8 chioh8-tong7, jip8 thoo5-khang, siam2-pi7 Ia5-ho5-hoa e5 hian2-hek, kap I ui-giam5 e5 eng5-kng.  20). Kau3 hit-jit8 lang5 beh chiong soo2-cho7 lai5 pai3 gun5 e5 ngoo2-siong7, kim e5 ngoo2-siong7, hiat hoo7 chhan5-chhu2 kap bit8-po5.  21). Kau3 Ia5-ho5-hoa khi2-lai5, hoo7 toe7 toa7 tin2-tang7 e5 si5, lang5 beh jip8 chioh8-poa*5-phang7 kap soa*-tong7, siam2-pi7 Ia5-ho5-hoa e5 hian2-hek, kap I ui-giam5 e5 eng5-kng.  22). Lin2 boh8-tit oa2-kho3 se3-kan lang5, put-ko3 u7 chit8-tiau5 khui3 ti7 phi*7-khang; thang sng3-choe3 sim2-mih8 ah?

[3]	Khoa*3 ah, in-ui7 Chu2, ban7-kun e5 Ia5-ho5-hoa, tui3 Ia5-loo7-sat-leng2 kap Iu5-tai7 tu5--khi3 in soo2 oa2-kho3 e5, soo2 i-oa2 e5, chiu7-si7 soo2 oa2-kho3 e5 bi2-niu5, soo2 oa2-kho3 e5 chui2;  2). tu5--khi3 iong2-su7, kap chian3-su7, sim2-phoa*3-koa* kap sian-ti,  chiam-pok--e5 kap tiu*2-lo2;  3). ngoo2-sip8-hu-tiong2 kap chun-kui3 e5 lang5, boo5-su7 kap khiau2 e5 sai-hu7, i2-kip8 gau5 kia*5 hoat-sut8 e5.  4). Goa2 beh hoo7 gin2-na2 choe3 in e5 leng2-siu3, hoo7 e*-a2 koan2-hat in.  5). Peh-si*3 beh tai7-ke sa* ap-che3, tak8-lang5 siu7 chhu3-pi* e5 ap-che3; siau3-lian5 lang5 beh bu2-ban7 lau7-lang5, pi-chian7 e5 lang5 beh bu2-ban7 chun-kui3 e5 lang5.  6). Lang5 beh ti7 i e5 lau7-pe7 e5 ke, khiu2 i e5 hia*-ti7, kong2, Li2 u7 i-hok8, tioh8 choe3 goan2 e5 koa*-tiu*2; chit-e5 to2-hoai7 e5 keng2-hong2, thang kui li2 e5 chhiu2 liau7-li2.  7). Hit-si5 i beh toa7-sia* kong2, Goa2 bo5 beh choe3 i-ti7 lin2 e5; in-ui7 goa2 e5 ke bo5 bi2-niu5, ia7 bo5 i-hok8; lin2 m7-thang siat-lip8 goa2 choe3 peh-si*3 e5 koa*-tiu*2.  8). Ia5-loo7-sat-leng2 soe-pai7, Iu5-tai7 to2-hoai7; in-ui7 in e5 chhui3-chih8 i2-kip8 kia*5-choe3 kap Ia5-ho5-hoa hoan2-tui3, jia2--tioh8 I eng5-kng e5 bak8-chiu.  9). In e5 bin7-sek kan-cheng3 ka-ki7 e5 bo5 cheng3-tit8; in kong2-khi2 ka-ki7 e5 choe7-ok, peng7-bo5 un2-moa5, chhin-chhiu*7 Soo2-to-ma2 chit8-iu*7.  In u7 chai-e7 ah, in-ui7 in ka-ki7 chhu2 chai-hai7.  10). Lun7 gi7-lang5 lin2 tioh8 kong2, I u7 hok-khi3, in-ui7 beh chiah8 ka-ki7 kia*5-choe3 soo2 kiat e5 ke2-chi2.  11). Phai*2-lang5 u7 chai-e7 ah, i beh tu2-tioh8 chai-lan7; in-ui7 beh chiau3 i soo2-kia*5-e5 siu7 po3-eng3.  12). Lun7-kau3 Goa2 e5 peh-si*3, gin2-na2 ap-che3 in, hu7-jin5-lang5 koan2-hat in.  Goa2 e5 peh-si*3 ah, in2-chhoa7 li2--e5 hoo7 li2 kia*5 chha-chhok, koh hui2-hoai7 li2 soo2-kia*5 e5 to7-loo7.  13). Ia5-ho5-hoa khi2-lai5 cheng-pian7, khia7-teh sim2-phoa*3 hiah e5 peh-si*3.  14). Ia5-ho5-hoa beh sim2-mng7 I peh-si*3-tiong e5 tiu*2-lo2, kap in e5 leng2-siu3, kong2, chiah8-liau2 phu5-to5-hng5 e5 ke2-chi2-e5 chiu7-si7 lin2; tui3 song3-hiong lang5 soo2-chhiu*2-e5 long2 ti7 lin2 e5 ke.  15). Lin2 sia*2-su7 ap-che3 Goa2 e5 peh-si*3, sau3 song3-hiong lang5 e5 bin7-phe5? che si7 Chu2, ban7-kun e5 Ia5-ho5-hoa, kong2 e5.
	16). Ia5-ho5-hoa koh kong2, In-ui7 Sek-an hiah e5 cha-boo2-kia*2 kiau-ngoo7, kia*5-loo7 am7-kun2 chhun tng5-tng5, khoa*3 lang5 sai2 bak8-be2, liam-kha kia*5, kha-khoan5 khin-khiang hau2;  17). soo2-i2 Chu2 beh hoo7 Sek-an hiah e5 cha-boo2-kia*2 chhau3-thau5 kian-phi2; Ia5-ho5-hoa koh hoo7 in chhiah-sin loo7-the2.  18). Kau3 hit-jit8, Chu2 beh tu5--khi3 in sui2 e5 kha-khoan5, thau5-mng5 bang7, geh8-chiam; hi7-khoan5, chhiu2-soh8, ta3-bin7 e5 phe3; hoe-bo7, kha-lian7, hoe-toa3, hiu*-ah8, hu5-te7; chhiu2-chi2, phi*7-khoan5; le2-hok8, goa7-tho3, phi-kian, ho5-pau;  23). chhiu2-kia*3, iu3-toe7 sa*, pau-thau5 e5 kun, jia seng-khu e5 phe3.  24). Beh u7 chhau3-khi3 lai5 thoe3 phang-bi7; soh-a2 lai5 thoe3 io-toa3; thau5-khak kng-kho7-kho7 lai5 thoe3 sui2 e5 thau5-mng5; moa5-poo3 ha5-io lai5 thoe3 sui2 e5 i-hok8; eng7 he2 e5 ku3-siong lai5 thoe3 i sui2 e5 bin7-mau7.  25). Li2 e5 ta-poo-teng beh to2 ti7 to-e7; li2 e5 iong2-su7 beh si2 ti7 chian3-tin7.  26). I e5 sia*5-mng5 beh pi-siong ai-kio3; i beh leng2-cheng7 che7 ti7 thoo5-kha.

[4]	Ti7 hit-jit8 chhit e5 hu7-jin5-lang5 beh khi*5 chit8 e5 ta-poo-lang5, kong2, Goan2 chiah8 ka-ki7 e5 bi2-niu5, chheng7 ka-ki7 e5 i-chiu*5; tok8-tok8 kiu5 li2 chun2 goan2 kui ti7 li2 e5 mia5, lai5 tu5--khi3 goan2 e5 kian3-siau3.
	2). Kau3 hit-jit8 Ia5-ho5-hoa soo2 hoat-si* e5 i*2 beh sui2 koh eng5-kng; thoo2-toe7 e5 chhut-san2 beh choe3 I2-sek-liat8 to5-thoat e5 lang5 e5 eng5-kng the2-bian7.  3). Hoan7-na7 lau5 ti7 Sek-an, chun5 ti7 Ia5-loo7-sat-leng2, ki3-chai3 ti7 Ia5-loo7-sat-leng2 eng-kai tit-tioh8 oah8 e5 lang5 long2 beh chheng-choe3 seng3;  4). chiu7-si7 ti7 Chu2 eng7 sim2-phoa*3 e5 sin5, sio-hui2 e5 sin5, soe2-tu5 Sek-an cha-boo2-kia*2 e5 u3-oe3, chheng-khi3 Ia5-loo7-sat-leng2 tiong thai5-lang5 lau5-huih e5 si5.  5). Ia5-ho5-hoa beh ti7 Sek-an soa* pian3-toe7 kap i hiah e5 hoe7 e5 teng2-bin7, jit8--si5 khi2 hun5 kap ian, mi5--si5 u7 he2-iam7 e5 kng; in-ui7 ti7 long2-chong2 eng5-kng e5 teng2-bin7, tek-khak u7 jia-kham3.  6). Beh u7 teng5-a2, jit8--si5 thang choe3 im3-ng2 lai5 siam2-pi7 joah8, ia7 thang choe3 to5-siam2 bih sin e5 soo2-chai7, siam2-pi7 kong5-hong toa7-hoo7.

[5]	Goa2 beh ui7-tioh8 goa2 soo2 chhin-thia*3--e5 chhiu*3-koa, si7 goa2 soo2-thia*3--e5 e5 koa, lun7 i e5 phu5-to5-hng5.  Goa2 soo2 chhin-thia*3-e5 u7 phu5-to5-hng5; ti7 chin pui5 e5 soa*-thau5.  2). I khai-khun2 hit e5 hng5, tu5-khi3 chioh8-thau5, chai siong7-teng2 e5 phu5-to5-chhiu7, ti7 hng5-lai7 khi2 chit8 cho7 lau5, koh kut8 chiu2-khut ti7-hia, ng3-bang7 kiat ho2 e5 phu5-to5, bo5 phah-sng3 kiat ia2 phu5-to5.  3). Lin2 khia7-khi2 Ia5-loo7-sat-leng2--e5, kap Iu5-tai7 lang5 ah, ta* chhia*2 lin2 ti7 goa2 kap goa2 e5 phu5-to5-hng5 tiong, phoa*3-toan3 tioh7 m7-tioh8.  4). Goa2 ui7 Goa2 e5 phu5-to5-hng5 soo2-choe3-e5 i2-goa7, iau2 u7 sim2-mih8 thang choe3 ah?  Goa2 ng3-bang7 kiat ho2 e5 phu5-to5, chai*2-iu*7 hoan2-tng2 kiat ia2 phu5-to5 ah?  5). Ta* Goa2 ka7 lin2 kong2 Goa2 beh tui3 Goa2 e5 phu5-to5-hng5 chai*2-iu*7 kia*5; Goa2 beh thiah--khi3 li5-pa, hoo7 i siu7 thun-biat8; thiah-hui2 ui5-chhiu*5, hoo7 i siu7 thun2-tah8.  6). Goa2 beh hoo7 i hong-hoe3, bo5 koh siu-cheng2, bo5 koh thu5-thoa*2; hoan2-tng2 hoat chhi3-a2 kap chit8-le5; Goa2 ia7 beh beng7-leng7 hun5 bo5 loh8-hoo7 ti7 i e5 teng2-bin7.  7). In-ui7 ban7-kun e5 Ia5-ho5-hoa e5 phu5-to5-hng5 chiu7-si7 I2-sek-liat8-ke; I soo2 hoa*-hi2 e5 chhiu7 chiu7-si7 Iu5-tai7 lang5; I soo2 ng3-bang7--e5 si7 kong-peng5, hoan2-tng2 u7 po7-giok8; soo2 ng3-bang7--e5 si7 kong-gi7, hoan2-tng2 u7 kio3 oan-ong2.
	8). U7 chai-e7 ah, hiah-e5 eng7 chhu3 chiap chhu3, eng7 chhan5 chiap chhan5, ti3-kau3 bo5 lau5 khang3-toe7--e5; chhun lin2 ka-ki7 khia7 hit e5 keng2-lai7.  9). Goa2 chhin-hi7 thia*-ki*3 ban7-kun e5 Ia5-ho5-hoa kong2, Tek-khak u7 choe7-choe7 toa7 koh sui2 e5 chhu3-theh8 chia*5-choe3 pha-hng, bo5 lang5 khia7-khi2.  10). Sa*-chap8 boo2 e5 phu5-to5-hng5 chi2-u7 chhut chit8 pa-tek8 e5 chiu2; chit8 ho7-mui5-ji*2 e5 cheng2-chi2 chi2-u7 siu-seng5 chit8 i-hoat e5 bi2-niu5.
	11). Chai-e7 ah, hiah-e5 thau3-cha2 khi2-lai5, hong3-chhiong3 lim kau7-chiu2, tit8-tit8 kau3 mi5 chhim, sim7-chi3 kau3 in-ui7 chiu2 hoat-kong5.  12). In ti7 ian5-toh toa*5-khim5 toa*5-sek, phah-koo2, pun5-tat8-a2, lim-chiu2, bo5 siu*7--tioh8 Ia5-ho5-hoa e5 soo2-kia*5, iah8 bo5 liu5-sim I e5 chhiu2 soo2-choe3-e5.  13). Soo2-i2 Goa2 e5 peh-si*3 in-ui7 bu5-ti siu7 lang5 liah8-khi3; in chun-kui3 e5 lang5 chin iau-go7, kui-tin7 e5 peh-si*3 kek8-ki5 chhui3-ta.  14). In-ui7 im-kan khoah-toa7 i e5 soo2 ai3, khui i bo5 han7-liong7 e5 chhui3; in e5 eng5-kng, in e5 cheng3-lang5, in e5 chhia-hoa5, kap in tiong-kan khoai3-lok8 e5 lang5, long2 loh8 ti7 hit lai7-bin7.  15). Pi-chian7--e5 khut-loh8, chun-kui3--e5 kang3-ke7, bak8-thau5 koai*5 e5 lang5 ia7 kang3-ke7; chi2 u7 ban7-kun e5 Ia5-ho5-hoa tui3 sim2-phoa*3 lai5 chun-choe3 koai*5, seng3 e5 Siong7-te3 tui3 kong-gi7 hian2-beng5 choe3-seng3.  17). Hit-si5 iu*5-a2 beh lai5 chiah8-chhau2 chhin-chhiu*7 ti7 ka-ki7 e5 chhau2-tiu*5; pu3-lang5 pha-hng e5 soo2-chai7, chhut-goa7 lang5 beh chiah8 i.
	18). U7 chai-e7 ah, eng7 hu-ke2 choe3 soh lai5 in2 choe7-ok, koh chhin-chhiu*7 eng7 thoa-chhia e5 soh lai5 khiu2 choe7-koa3.  19). In kong2, Goan7 I kin2-kin2 kia*5, khoai3-khoai3 chia*5 I e5 soo2-choe3, hoo7 goan2 khoa*3-ki*3; goan7 I2-sek-liat8 e5 Seng3--e5 soo2 ke3-ek8--e5 pek-oa2 lai5, hoo7 goan2 chai.
	20). U7 chai-e7 ah, hiah-e5 chheng phai*2 choe3 ho2, chheng ho2 choe3 phai*2, eng7 am3 choe3 kng, eng7 kng choe3 am3, eng7 khoo2 choe3 ti*, eng7 ti* choe3 khoo2 e5.
	21). U7 chai-e7 ah, hiah-e5 ka-ki7 khoa*3-choe3 u7 ti3-hui7, ka-ki7 khoa*3-choe3 thong-tat8--e5.
	22). U7 chai-e7 ah, hiah-e5 iong2-kam2 ti7 lim-chiu2, eng7 leng5-lek8 tiau-ho5 kau7-chiu2--e5.  23). In in-ui7 siu7 poo3-loo7 chiu7 chheng phai*2-lang5 choe3 gi7, chiong gi7-lang5 e5 gi7 ka7 i chhiu*2--khi3.
	24). Soo2-i2 chhin-chhiu*7 he2-chih8 sio tiu7-ko2, ta-chhau2 loh8 ti7 he2-iam7-tiong, chhin-chhiu*7 an2-ni in e5 kun beh chhin-chhiu*7 hiu2-noa7 e5 mih8, in e5 hoe beh chhin-chhiu*7 tin5-ai pe--khi2-lai5; in-ui7 in khi3-sak ban7-kun e5 Ia5-ho5-hoa e5 ka3-si7, khoa*3-khin I2-sek-liat8 e5 Seng3--e5 e5 oe7.  25). Soo2-i2 Ia5-ho5-hoa e5 siu7-khi3 tui3 I e5 peh-si*3 hoat-choh, I e5 chhiu2 chhun-chhut kong-kek lai5 phah in; chiah e5 soa*-nia2 chiu7 io5-choah, in e5 sin-si ti7 koe-chhi7 chhin-chhiu*7 pun3-thoo5.  Sui-jian5 an2-ni I e5 siu7-khi3 iau2-be7 siau, I e5 chhiu2 iau2 chhun--teh.
	26). I beh chhut ki5-ho7, chio hng7-hng7 e5 peh-si*3, chhut khau2-ho7 kio3 in tui3 toe7-kek8 lai5; khoa*3 ah, in beh kin2-kin2 chau2--lai5.  27). Ki5-tiong bo5 u7 ia3-sian7--e5, bo5 u7 poah8-to2--e5, bo5 u7 tuh-bin5--e5, bo5 u7 khun3--e5, io-toa3 ia7 bo5 pang3-sang, oe5-toa3 ia7 bo5 phah-tng7.  28). In e5 chi*3 chin-lai7, keng ia7 pi*-an5; be2-toe5 chhin-chhiu*7 teng7 e5 chioh8, chhia-lun5 chhin-chhiu*7 kng2-le5-hong.  29). In beh hau2 chhin-chhiu*7 bu2 e5 sai, iah8 chhin-chhiu*7 soe3-chiah sai teh hau2; in beh hm7-hm7-hau2, lai5 lak8 in soo2 ka7 e5 mih8, thoa-kau3 un2-tang3 e5 soo2-chai7, bo5 lang5 oe7 kiu3 to3-tng2.  30). Hit-jit8 in beh tui3 in hm7-hm7-hau2, chhin-chhiu*7 hai2 hoa7-hoa7-hau2; lang5 na7 khoa*3 loh8 toe7, chiu7 khoa*3-ki*3 u7 oo-am3 kan-khoo2, kng-beng5 ti7 hun5-lai7 pi*3-choe3 oo-am3.

[6]	Tng OO-se-a ong5 si2 hit-ni5, goa2 khoa*3-ki*3 Chu2 che7 ti7 koai*5-koai*5 e5 po2-cho7, I e5 i-hok8 sui5-loh8 moa2-tian7.  2). Ti7 I e5 teng2-bin7 u7 se-lah8-peng kun-sui5 teh khia7; kok u7 lak8 e5 sit8, eng7 nng7 e5 sit8 jia-bin7, nng7 e5 sit8 jia-kha, nng7 e5 sit8 teh-pe.  3). Chit-e5 chhiu*3, hit-e5 ho7, kong2, Seng3--chai3, seng--chai3, seng3--chai3, ban7-kun e5 Ia5-ho5-hoa; I e5 eng5-kng chhiong-moa2 choan5-toe7.  4). Mng5-kheng in-ui7 chhiu*3-ho7 e5 sia* lai5 tin2-tang7; tian7 chiu7 u7 ian-hun5 moa2-moa2.  5). Hit-si5 goa2 kong2, Goa2 u7 chai-e7 ah, goa2 biat8-bo5 lah; in-ui7 goa2 si7 chhui3-tun5 bo5 chheng-khi3 e5 lang5, koh tiam3 ti7 chhui3-tun5 bo5 chheng-khi3 e5 peh-si*3 tiong; in-ui7 goa2 bak8-chiu u7 khoa*3-ki*3 Ong5, ban7-kun e5 Ia5-ho5-hoa.  6). U7 chit8 e5 se-lah8-peng pe--lai5 oa2 goa2, i e5 chhiu2 theh8 jiat8-jiat8 e5 thoa*3, si7 eng7 he2-khi*5 tui3 toa*5-teng2 theh8--lai5-e5.  7). Chiong thoa*3 he7 ti7 goa2 e5 chhui3, kong2, Khoa*3 ah, chit-e5 he7 ti7 li2 e5 chhui3-tun5, li2 e5 choe7-koa3 chiu7 tu5--khi3, li2 e5 choe7-ok chiu7 sia3-bian2.  8). Goa2 koh thia*-ki*3 Chu2 e5 sia* kong2, Goa2 thang chhe chi7-chui7 ah? chi7-chui7 beh ui7 Goan2 khi3?  Goa2 chiu7 kong2, Goa2 ti7-chia, thang chhe goa2.  9). I kong2, Li2 khi3 ka7 chit e5 peh-si*3 kong2, Lin2 thia* si7 beh thia*, chong2-si7 boe7 beng5-pek8; khoa*3 si7 beh khoa*3, chong2-si7 boe7 hiau2--tit.  10). Hoo7 chit e5 peh-si*3 sim tun7, hi7-khang tang7, bak8-chiu khoeh-bat8; bian2-tit in eng7 bak8-chiu khoa*3-ki*3, eng7 hi7-khang thia*-ki*3, sim hiau2-ngoo7, oat8-to3-tng2 lai5 tit-tioh8 i-ho2.  11). Goa2 chiu7 kong2, Chu2 ah, che beh joa7-ku2 ah?  I kong2, Kau3 chiah e5 sia*5 pha-hng, bo5 lang5 khia7-khi2, chhu3-lai7 bo5 lang5, thoo2-toe7 kek8-ki5 pha-hng;  12). koh kau3 Ia5-ho5-hoa chhian-soa2 hiah e5 lang5 kau3 hng7-hng7, chit e5 toe7 choe7-choe7 pang3-he7 teh.  13). Ti7 hit tiong-kan na7 iau2 chhun chap8-hun7 e5 chit8-hun7, iah8 beh siu7 thun-biat8, chhin-chhiu*7 lek-chhiu7 siong7-chhiu7, sui-jian5 chho3--khi2-lai5, chong2-si7 chhiu7-thau5 iau2 lau5-teh; an2-ni u7 chit e5 seng3 e5 hoo7-e3, chiu7-si7 hit e5 chhiu7-thau5.

[7]	OO-se-a e5 sun, Iok-than2 e5 kia*2, Iu5-tai7 ong5 A-hap-su che7-ui7 e5 si5, A-lan5 ong5 Li7-sin3, kap I2-sek-liat8 ong5 Li7-ma2-li7 e5 kia*2 Pi2-ka, chiu*7-lai5 kong-kek Ia5-loo7-sat-leng2, chong2-si7 kong boe7-phoa3.  2). U7 lang5 ka7 Tai7-pit8 e5 ke kong2, A-lan5 kap I2-hoat-lian5 i2-keng hoe7-beng5; ong5 e5 sim kap peh-si*3 e5 sim long2 io5-tang7, chhin-chhiu*7 chhiu7-na5-lai5 e5 chhiu7 hoo7 hong chhe tin2-tang7 chit8-iu*7.
	3). Ia5-ho5-hoa tui3 I2-sai3-a kong2, Ta* li2 kap li2 e5 kia*2 Si-a-nga2-sut8 chhut-khi3 kau3 teng2 e5 ti5 e5 chui2-kau-khau2, ti7 phio3-poo3 sai-hu7 e5 chhan5 e5 toa7-loo7, ngia5-chih A-hap-su;  4). tui3 i kong2, Li2 tioh8 kin2-sin7 an-cheng7; boh8-tit in-ui7 chi2 nng7-ki chhut-ian e5 he2-pe2-thau5, chiu7-si7 A-lan5 e5 Li7-sin3 kap Li7-ma2-li7 e5 kia*2, liat8 e5 siu7-khi3 lai5 kia*-hia*5 sit-ta*2.  5). In-ui7 A-lan5 kap I2-hoat-lian5 kap Li7-ma2-li7 e5 kia*2 siat phai*2 e5 ke3-boo5 hai7 li2, kong2, Lan2 tioh8 chiu*7-lai5 khi3, kong-kek Iu5-tai7, jiau2-loan7 i, kong-phoa3 i, ti7 i e5 tiong-kan siat-lip8 Tha-pi2-lek8 e5 kia*2 choe3 ong5.  7). Chu2 Ia5-ho5-hoa kong2, Chit e5 ke3-boo5 boe7 kian3-lip8, iah8 boe7 seng5.  8). In-ui7 Tai7-ma2-sek choe3 A-lan5 e5 thau5, Li7-sin3 choe3 Tai7-ma2-sek e5 thau5; ti7 lak8-chap8-goo7 ni5 lai7, I2-hoat-lian5 tek-khak pho3-hoai7, ti3-kau3 boe7 chia*5 choe3 kok.  9). Koh Sat-ma2-li7-a choe3 I2-hoat-lian5 e5 thau5, Li7-ma2-li7 e5 kia*2 choe3 Sat-ma2-li7-a e5 thau5; siat-su2 lin2 m7-sin3, chiu7 tek-khak boe7-oe7 khia7-chai7.
	10). Ia5-ho5-hoa koh hoan-hu3 A-hap-su kong2, Li2 tioh8 tui3 Ia5-ho5-hoa li2 e5 Siong7-te3 kiu5 chit8 e5 tiau7-thau5; thang kiu5 i ti7 chhim-ian a2-si7 kek8-koai*5 e5 thi*.  12). A-hap-su kong2, Goa2 m7-kiu5, iah8 m7-chhi3 Ia5-ho5-hoa.  13). I2-sai3-a kong2, Tai7-pit8 e5 ke ah, lin2 tioh8 thia*; lin2 hoo7 lang5 ui5-lan5, kiam2 sng3-choe3 sio2-khoa2 su7, iah8 beh hoo7 goa2 e5 Siong7-te3 ui5-lan5 mah?  14). In-ui7 an2-ni, Chu2 pun2-sin beh hoo7 lin2 chit8 e5 tiau7-thau5; khoa*3 ah, u7 chai7-sek-lu2 beh hoai5-in7 si*-kia*2, ka7 i ho7-mia5 kio3 I2-ma2-loe7-li7.  15). Kau3 i oe7 hiau2-tit pang3-sak phai*2, keng2 ho2 e5 si5, i chiah beh chiah8 lin-iu5 kap bit8.  16). In-ui7 ti7 chit e5 gin2-na2 iau2-be7 hiau2-tit pang3-sak phai*2 keng2 ho2 e5 tai7-seng, li2 soo2 kia* e5 hit nng7 e5 ong5 e5 toe7 beh tu2-tioh8 pang3-sak.  17). Ia5-ho5-hoa beh hoo7 hoan7-lan7 e5 jit8 lim5-kau3 li kap li2 e5 peh-si*3, i2-kip8 li2 lau7-pe7 e5 ke, tui3 I2-hoat-lian5 li7-khui Iu5-tai7 i2-lai5, be7-bat u7 chit-ho7 e5 jit8, chiu7-si7 A-sut8 ong5 lai5.
	18). Hit-si5 Ia5-ho5-hoa beh chhut khau2-ho7, chio Ai-kip8 kang-ho5 e5 goan5-thau5 e5 hoo5-sin5, i2-kip8 A-sut8 toe7 e5 phang.  19). Long2 beh pe--lai5, hioh ti7 pha-hng e5 soa*-kok, chioh8-phang7, kap it-chhe3 e5 chhi3-phe3, kap it-chhe3 e5 chhau2-tiu*5.  20). Hit-si5 Chu2 beh eng7 tui3 Ho5-goa7 koo3-chhia*3 e5 thi3-thau5-to, chiu7-si7 A-sut8 ong5, lai5 thi3 in e5 thau5, kap kha e5 mng5; iah8 beh it-chin7 khun in e5 chhui3-chhiu.  21). Hit-si5 chit8-lang5 beh chhi7 chit8 chiah gu5-bu2, nng7 chiah mi5-iu*5-bu2.  22). In-ui7 chhut lin choe7, i beh chiah8 lin-iu5; ti7 keng2-lai7 soo2 chhun e5 lang5 long2 beh chiah8 lin-iu5 kap bit8.  23). Cheng5 hoan7-na7 chai chit8-chheng chang5 e5 phu5-to5-chhiu7, tat8 chit8-chheng gun5, kau3 hit-si5 beh si* chhi3-phe3 kap chit8-le5.  24). Lang5 chiu*7--khi3 hia, tioh8 toa3 keng-chi*3, in-ui7 pian3-toe7 moa2-moa2 chhi3-phe3 kap chit8-le5.  25). Soo2 u7 eng7 ti-thau5 kut8 e5 soa*-toe7, li2 in-ui7 kia* chhi3-phe3 kap chit8-le5 m7-ka*2 chiu*7--khi3 hia, put-ko3 choe3 pang3-gu5 e5 soo2-chai7, choe3 iu*5 thun2-tah8 e5 ui7.

[8]	Ia5-ho5-hoa tui3 goa2 kong2, Li2 theh8 chit8 e5 toa7 e5 pai5, eng7 lang5 thong-heng5 e5 ji7 lai5 sia2, Lun7-khi2 Ma2-hek-ji*2-sa-lah8-lek8-hap-si-pa7-su.  2). Goa2 beh kio3 seng5-sit8 e5 kan-cheng3, chiu7-si7 che3-si OO-li7-a, kap Ia5-pi2-li2-ka e5 kia*2 Sat-ka-li7-a, lai5 choe3 kan-cheng3.  3). Goa2 kap sian-ti-niu5 tang5-pang5; i hoai5-in7 si*-kia*2.  Ia5-ho5-hoa chiu7 tui3 goa2 kong2, Ka7 i ho7-mia5 kio3 Ma2-hek-ji*2-sa-lah8-lek8-hap-si-pa7-su.  4). In-ui7 chit e5 e*-a2 boe7 hiau2 kio3, A-pa, A-bu2, e5 tai7-seng, Tai7-ma2-sek e5 chai5-po2 kap Sat-ma2-li7-a siu7-chhiu*2 e5 mih8 long2 poa* ti7 A-sut8 ong5 e5 bin7-cheng5.
	5). Ia5-ho5-hoa koh tui3 goa2 kong2, In-ui7 chit e5 peh-si*3 iam3-chian7 Se-lo5-a ban7-ban7 lau5 e5 chui2, hoa*-hi2 Li7-sin3 kap Li7-ma2-li7 e5 kia*2; soo2-i2 Chu2 beh hoo7 hit e5 Ho5 chin-toa7 chin-hiong5 e5 chui2 lau5--lai5 im--in, chiu7-si7 A-sut8 ong5, kap i it-chhe3 e5 eng5-kng, beh poa*5-ke3 i it-chhe3 e5 chui2-kau, tiong3-moa2 i chiah e5 hoa*7;  8). beh chhiong-jip8 Iu5-tai7, tiong3-moa2 si3-koe3 im, koai*5 kau3 am7-kun2; I2-ma2-loe7-li7 ah, i e5 sit8 thi2-khui, pian3-moa2 li2 e5 toe7.
	9). Liat8-kok e5 peh-si*3 ah, chhut-chai7 lin2 soan-hoa, kau3-be2 tek-khak pho3-hoai7; hng7 e5 lang5 ah, tioh8 a*3 hi7-khang lai5 thia*; chhut-chai7 lin2 ha5-io, tek-khak beh pho3-hoai7, chhut-chai7 lin2 ha5-io, tek-khak beh pho3-hoai7.  10). Chhut-chai7 lin2 siat ke3-boo5, tek-khak kui khang-khang; chhut-chai7 lin2 gi7-lun7, tek-khak boe7 seng5-lip8; in-ui7 Siong7-te3 kap goan2 ti7-teh.  11). Ia5-ho5-hoa eng7 toa7 koan5-leng5 e5 chhiu2 chi2-si7 goa2 eng7 oe7 keng2-kai3 goa2, kong2, M7-thang kia*5 chit e5 peh-si*3 soo2 kia*5 e5 loo7, tui3 goa2 kong2,  12). Chit e5 peh-si*3 soo2 kong2 kio3-choe3 kiat-tong2 e5, lin2 boh8-tit kong2 choe3 kiat-tong2; in soo2 kia*--e5, lin2 boh8-tit kia*, iah8 boh8-tit lun2.  13). Tok8-tok8 tioh8 chun ban7-kun e5 Ia5-ho5-hoa choe3-seng3; I si7 lin2 soo2 tioh8 kia*--e5, soo2 tioh8 lun2--e5.  14). I beh choe3 seng3-soo2; iah8 beh ng3 I2-sek-liat8 nng7-ke choe3 poah8-to2 lang5 e5 chioh8, that-gai7 lang5 e5 chioh8-poa*5; ng3 Ia5-loo7-sat-leng2 khia7-khi2 e5 peh-si*3, choe3 oah8-tauh kap lo5-bang7.  15). Choe7-choe7 lang5 beh ti7 hit teng2-bin7 tioh8-tak poah8-to2, poah8-kau3 chhui3-chhui3, iah8 hoo7 i bang7-tioh8 liah8-tioh8.
	16). Li2 tioh8 chiong kan-cheng3 e5 oe7 kng2 an5-an5, hong-bat8 lut8-hoat ti7 Goa2 hak8-seng e5 tiong-kan.  17). Goa2 beh theng3-hau7 Ia5-ho5-hoa, chiu7-si7 ka-ki7 ng I e5 bin7 ti7 Nga2-kok e5 ke--e5, goa2 iah8 beh ng3-bang7 I.  18). Khoa*3 ah, goa2 kap Ia5-ho5-hoa soo2 hoo7 goa2 e5 kia*2, long2 si7 ban7-kun e5 Ia5-ho5-hoa, tiam3 ti7 Sek-an soa*-e5, soo2 eng7 choe3 tiau7-thau5 ki3-ho7, ti7 I2-sek-liat8 tiong--e5.
	19). Na7 u7 lang5 tui3 lin2 kong2, Lin2 tioh8 khi3 mng7 tang5-ki kap kia*5 sia5-sut8--e5, in e5 sia*-im ki-ki kiuh8-kiuh8, gian5-gu2 soe3-soe3; tioh8 in3 kong2, Peh-si*3 kiam2 m7-tioh8 mng7 i e5 Siong7-te3 mah? kiam2 thang ui7 oah8-lang5 khi3 mng7 hiah e5 si2--e5 mah?  20). Lang5 tioh8 chiau3 lut8-hoat kap kan-cheng3 e5 oe7; na7 bo5 than3 chit e5 oe7 lai5 kong2, chiu7 boe7 tit-tioh8 khoa*3-ki*3 cha2-khi2-si5 e5 kng.  21). In beh keng-ke3 chit e5 toe7 siu7 kan-khoo2 siu7 iau-go7; iau-go7 e5 si5, sim-lai7 ka-ki7 siu7-khi3, chiu3-choo2 in e5 ong5, kap in e5 Siong7-te3, kiah8-thau5 khoa*3 thi*, a*3-loh8 khoa*3 toe7, bo5 phah-sng3 it-chin7 si7 kan-khoo2 oo-am3, kap thong3-khoo2 e5 oo-am3, siu7 koa*2 ti7 oo-oo am3-am3 e5 lai7-bin7.

[9]	Chong2-si7 hit-e5 bat siu7 thong3-khoo2 e5 toe7 bo5 koh tiam3-ti7 oo-am3.  Cheng5 Siong7-te3 hoo7 Se-poo3-lun5 kap Na2-hut-tha-li7 e5 toe7 siu7 khoa*3-khin, au7-lai5 chiu7 hoo7 ian5-hai2 e5 loo7, Iok-tan3 e5 ho5-goa7, goa7-pang e5 Ka-li7-li7, tit-tioh8 eng5-kng.  2). Kia*5 ti7 oo-am3-tiong e5 peh-si*3 khoa*3-ki*3 toa7-kng; khia7-khi2 ti7 si2-im3 e5 toe7--e5, u7 kng chio3 in.  3). Li2 hoo2 chit e5 kok-bin5 choe7-choe7 , iah8 ke-thi* in e5 hoa*-hi2; in ti7 Li2 e5 bin7-cheng5 hoa*-hi2, chhin-chhiu*7 siu-koah e5 hoa*-hi2, chhin-chhiu*7 lang5 pun soo2 chhiu*2 e5 mih8, hit-ho7 e5 khoai3-lok8.  4). In-ui7 i soo2 pe7 tang7 e5 ta*, kap keng-thau5-teng2 e5 koai*2, i2-kip8 ap-che3 i--e5 e5 thui5, Li2 long2 ka7 i at-chih8, chhin-chhiu*7 ti7 Bi2-tian5 e5 jit8 chit8-iu*7.  5). In-ui7 kau-chian3-tiong chheng7-kah e5 lang5 e5 kun-chong, kap ko7 ti7 huih-lai7 e5 sa* long2 beh siu7 sio, choe3 hia*5-he2 e5 chha5.  6). In-ui7 u7 chit8 e5 e*-a2 ui7 lan2 lai5 chhut--si3, u7 chit8 e5 kia*2 siu*2-su3 lan2; i beh hu7-tam kok-cheng3, i e5 mia5 chheng-choe3 Ki5-biau7, Bo5-su7, Choan5-leng5 e5 Siong7-te3, Eng2-oan2 ti7-teh e5 Pe7, Ho5-peng5 e5 Jin5-kun.  7). I e5 kok-cheng3 kap peng5-an beh ke-thi* bu5-kiong5-chin7, chiu7-si7 ti7 Tai7-pit8 e5 po2-cho7 kap i e5 kok, beh eng7 sim2-phoa*3 kong-gi7 lai5 kian3-lip8 i, po2-hoo7 i, tui3 ta* kau3 eng2-oan2.  Ban7-kun e5 Ia5-ho5-hoa e5 jiat8-sim beh chia*5 chit e5 su7.
	8). Chu2 hoat-chhut chit8-ku3-oe7 hoo7 Nga2-kok ke, hit e5 oe7 iah8 lim5-kau3 I2-sek-liat8 chok8.  9). Chit e5 cheng3 peh-si*3, chiu7-si7 I2-hoat-lian5 kap khia7-khi2 ti7 Sat-ma2-li7-a--e5, long2 beh chai; in chiau3 in kiau-ngoo7 chu7-toa7 e5 sim kong2, Chng-phiah8 i2-keng to2, goan2 beh phah-chioh8 lai5 khi2; sng-chai5-chhiu7 i2-keng chho3, goan2 beh eng7 pek-hiu*-chhiu7 lai5 thoe3-oa*7.  11). Soo2-i2 Ia5-ho5-hoa beh khi2 Li7-sin3 e5 tui3-tek8 lai5 kong-kek i, iah8 beh kek-tong7 i e5 tui3-tek8;  12). tang u7 A-lan5 lang5, sai u7 Hui-li7-su7 lang5; in khui-chhui3 thun-chiah8 I2-sek-liat8.  Sui-jian5 an2-ni, Ia5-ho5-hoa e5 siu7-khi3 iau2-be7 siau, I e5 chhiu2 iau2-ku2 chhun-teh.
	13). Chit e5 peh-si*3 iu5-goan5 bo5 kui-ng3 phah in e5 Chu2, iah8 bo5 chhe7 ban7-kun e5 Ia5-ho5-hoa.  14). Soo2-i2 Ia5-ho5-hoa ti7 chit8-jit8 e5 tiong-kan beh tui3 I2-sek-liat8 cham7-tng7 thau5 kap be2, chang-chhiu7-ki kap loo5-ui2.  15). Lau7-toa7 kap chun-kui3 e5 lang5 chiu7-si7 thau5, eng7 peh8-chhat8-oe7 ka3-si7 lang5 e5 sian-ti chiu7-si7 be2.  16). In-ui7 in2-chhoa7 chit e5 peh-si*3--e5, hoo7 in kia*5 chha-loo7; hoo7 in in2-chhoa7--e5 long2 siu7 thun-biat8.  17). Soo2-i2 Chu2 bo5 hoa*-hi2 in e5 siau3-lian5 lang5, iah8 bo5 beh lin5-bin2 in e5 koo-ji5 koa*2-hu7; in-ui7 tak8-lang5 si7 siat-tok8--e5, si7 kia*5-phai*2--e5, koh tak8-lang5 e5 chhui3 long2 si7 kong2 gong7-oe7.  Sui-jian5 an2-ni, Ia5-ho5-hoa e5 siu7-khi3 iau2-be7 siau, I e5 chhiu2 iu5-goan5 chhun--teh.
	18). In-ui7 sia5-ok chhin-chhiu*7 he2 toh8 sio-biat8 chhi3-phe3 kap chit8-le5; koh toh8 ti7 am7-am7 e5 chhiu7-na5, chia*5-choe3 ian-thiau7, tng2-seh8 chheng3-chiu*7 koai*5.  19). In-ui7 ban7-kun e5 Ia5-ho5-hoa e5 toa7 siu7-khi3, toe7 pian3-pian3 siu7-sio; peh-si*3 chia*5-choe3 he2-toh8 e5 chha5; hia*-ti7 bo5 sa* kho2-lin5.  20). Lang5 chia*3-peng5 chhiu*2-theh8, iu5-goan5 si7 iau; to3-peng5 thun-ka7, iu5-goan5 boe7 pa2; tak8-lang5 ka7 i ka-ki7 chhiu2-kut e5 bah.  21). Ma2-na2-se kong I2-hoat-lian5, I2-hoat-lian5 kong Ma2-na2-se; nng7 chok8 hap8 kong Iu5-tai7.  Sui-jian5 an2-ni, Ia5-ho5-hoa e5 siu7-khi3 iau2-be7 siau, I e5 chhiu2 iau2-ku2 chhun--teh.

[10]	U7 chai-e7 ah, hiah e5 siat-lip8 put-gi7 e5 lut8-le7--e5, kap ki3-chai3 kan-cha3 e5 phoa*3-su5 e5;  2). ong2-khut song3-hiong lang5 e5 an3-kia*7, chhiu*2-toat8 Goa2 e5 peh-si*3-tiong khun3-khoo2 e5 lang5 e5 cheng5-li2, eng7 koa*2-hu7 chun2-choe3 soo2-chhiu*2 e5 mih8, eng7 koo-ji5 chun2-choe3 soo2 kiap e5 mih8.  3). Tng kang3 heng5-hoat8 e5 jit8, u7 chai-e7 tui3 hng7-hng7 lim5-kau3, hit-si5 lin2 beh chai*2-iu*7?  lin2 beh chau2--khi3 kiu5 sim2-mih8 lang5 kiu3--lin2 ah?  lin2 e5 chai5-po2 beh lau5 ti7 sim2-mih8 soo2-chai7?  4). In chi2-u7 khut-sin ti7 siu7-liah8 e5 lang5 e5 e7-bin7, to2 ti7 siu7-thai5 e5 lang5 e5 e7-bin7.  Sui-jian5 an2-ni, Ia5-ho5-hoa e5 siu7-khi3 iau2-be7 siau, I e5 chhiu2 iu5-goan5 chhun--teh.
	5). U7 chai-e7 ah, A-sut8 si7 Goa2 siu7-khi3 e5 thui5, chhiu2-tiong kiah8 Goa2 e5 thong3-hun7 choe3 koai*2.  6). Goa2 beh chhe i kong-kek sia5-ok e5 pang-kok, hoan-hu3 i kong-kek Goa2 soo2 siu7-khi3 e5 peh-si*3, chhiu*2 i soo2 chhiu*2--e5, liah8 i soo2-liah8--e5, chiong in thun2-tah8 chhin-chhiu*7 koe-loo7 e5 thoo5-be5 chit8-iu*7.  7). Chong2-si7 i m7-si7 chit-ho7 i3-su3, i-e5 sim iah8 m7-si7 chit e5 ta*2-sng3; i e5 sim-lai7 hoan2-tng2 siu*7 hui2-biat8, chau5-biat8 choe7-choe7 kok.  8). In-ui7 i kong2, Goa2 e5 jin5-sin5 kiam2 bo5 long2 si7 ong5 mah?  9). Ka-lek8-lo5 kiam2-m7-si7 chhin-chhiu*7 Ka-ki-bi2-si mah?  Hap-ma2 kiam2-m7-si7 chhin-chhiu*7 A-ni2-poat8 mah?  Sat-ma2-li7-a kiam2-m7-si7 chhin-chhiu*7 Tai7-ma2-sek mah?  10). Goa2 e5 chhiu2 i2-keng kau3 ngoo2-siong7 e5 kok, in tiau-khek e5 ngoo2-siong7 ia*5-ke3 Ia5-loo7-sat-leng2 kap Sat-ma2-li7-a e5 ngoo2-siong7;  11). goa2 chai*2-iu*7 khoan2-thai7 Sat-ma2-li7-a kap ki5-tiong e5 ngoo2-siong7, kiam2 boe7 chiau3 an2-ni khoan2-thai7 Ia5-loo7-sat-leng2 kap ki5-tiong e5 ngoo2-siong7 mah?
	12). Chu2 ti7 Sek-an soa* kap Ia5-loo7-sat-leng2 chia*5 I it-chhe3 soo2-choe3--e5 e5 si5, kong2, Goa2 beh heng5-hoat8 A-sut8 ong5 sim-kiau e5 kia*5-choe3, kap i bak8-thau5 koai*5 e5 eng5-kng.  13). In-ui7 i kong2, Goa2 soo2 chia*5 e5 su7, si7 eng7 goa2 e5 chhiu2 e5 leng5-lek8, kap goa2 e5 ti3-hui7; goa2 pun2 u7 chhang-mia5; goa2 i5-soa2 liat8-kok e5 toe7-kai3, chhiu*2 in e5 chai5-po2, koh goa2 chhin-chhiu*7 iong2-su7 hoo7 che7 koai*5-ui7-e5 kang3 choe7 ke7.  14). Goa2 e5 chhiu2 theh8-tioh8 liat8-kok e5 chai5-po2, chhin-chhiu*7 theh8 chiau2-a2-siu7; goa2 tit-tioh8 choan5-toe7, chhin-chhiu*7 khioh-tioh8 soo2 pang3-sak e5 chiau2-a2-nng7; bo5 u7 phiat8-sit8 e5, bo5 u7 khui-chhui3 e5, bo5 u7 hau2-kio3 e5.
	15). Ta* poo2-thau5 kiam2 oe7 tui3 eng7 i lai5 chho3-chha5--e5 ka-ki7 khoa-khau2 mah? ku3-a2 kiam2 oe7 tui3 hit e5 thoa ku3--e5 ka-ki7 phin2-phong2 mah? che si7 chhin-chhiu*7 thui5-a2 un7-choan2 hit e5 kiah8--i-e5, chhin-chhiu*7 koai*2-a2 kiah8-khi2 hit e5 m7-si7 chha5--e5.  16). In-ui7 an2-ni Chu2, ban7-kun e5 Chu2, beh hoo7 i pui5-e5 pi*3-choe3 san2; ti7 i eng5-kng e5 e7-bin7 beh u7 he2 toh8--khi2-lai5, chhin-chhiu*7 he2 sio chit8-iu*7.  17). I2-sek-liat8 e5 kng beh choe3 he2, i e5 Seng3--e5 beh choe3 he2-iam7; ti7 chit8-jit8 e5 tiong-kan, chiong i e5 chhi3-phe3 kap chit8-le5 sio liau2-liau2.  18). Koh chiong i e5 chhiu7-na5 kap pui5-toe7 e5 eng5-kng, tui3 sin5-hun5 kau3 jiok8-the2, long2 sio-biat8 i; se3-bin7 chhin-chhiu*7 phoa3-pi*7 lang5 chiam7-chiam7 soe-pai7.  19). I e5 chhiu7-na5 chhun e5 chhiu7 bo5 kui2 chang5, gin2-na2 iah8 oe7 ki3 i e5 siau3-giah8.
	20). Kau3 hit-jit8 I2-sek-liat8 soo2 chhun-e5, kap Nga2-kok ke soo2 to5-thoat-e5, bo5 koh oa2-kho3 hit e5 phah in e5; si7 beh seng5-sit8 oa2-kho3 Ia5-ho5-hoa, I2-sek-liat8 e5 Seng3--e5.  21). Soo2-chhun-e5 beh to3-tng2-lai5, chiu7-si7 Nga2-kok ke soo2-chhun-e5, kui ti7 choan5-leng5 e5 Siong7-te3.  22). I2-sek-liat8 ah, li2 e5 peh-si*3 sui-jian5 choe7 chhin-chhiu*7 hai2-soa, chi2-u7 chhun-e5 to3-tng2--lai5; soe-pai7 e5 su7 i2-keng tia*7-tioh8, eng7 kong-gi7 lai5 chhiong-moa2.  23). In-ui7 Chu2, ban7-kun e5 Ia5-ho5-hoa, ti7 choan5-toe7-tiong beh kia*5 soo2 tia*7-tioh8 e5 biat8-bo5.
	24). Soo2-i2 Chu2, ban7-kun e5 Ia5-ho5-hoa, an2-ni kong2, Khia7-khi2 Sek-an, Goa2 e5 peh-si*3 ah, A-sut8 sui-jian5 eng7 thui5 phah lin2, koh chhin-chhiu*7 Ai-kip8 e5 khoan2, kiah8 koai*2-a2 kong-kek li2, li2 m7-bian2 kia* i.  25). In-ui7 koh tiap-a2-ku2 siu7-khi3 chiu7 beh beng5-pek8, koh Goa2 e5 siu7-khi3 beh tui3 in e5 biat8-bo5 lai5 soah.  26). Ban7-kun e5 Ia5-ho5-hoa beh kiah8-khi2 pi* lai5 phah i, chhin-chhiu*7 ti7 Go5-lip8 e5 chioh8-poa*5 phah Bi2-tian5; I e5 koai*2-a2 beh chhun ti7 hai2-teng2, I beh kiah8-khi2 chhin-chhiu*7 ti7 Ai-kip8 chit8-iu*7.  27). Kau3 hit-jit8 A-sut8 e5 tang7-ta*3 beh li7-khui li2 e5 keng-thau5, i e5 ta* beh li7-khui li2 e5 am7-kun2, i e5 ta* ia7 beh in-ui7 boah-iu5 e5 ian5-koo3 lai5 hui2-hoai7.
	28). A-sut8 kau3 A-iap8, keng-ke3 Bi2-ki-lun5, pang3 heng5-li2 ti7 Bit8-boat8; in keng-ke3 ai3-khau2;  29). ti7 Ka-pa hioh-mi5; Lah8-ma2 lang5 kia*-hia*5; So3-lo5 e5 Ki-pi3-a lang5 to5-chau2.  30). Ka-lim5 khia7-khi2 e5 peh-si*3 ah, tioh8 toa7-sia* au5-kio3; Lai5-soah e5 lang5 ah, tioh8 a*3 hi7-khang; chham2--ah, khun3-khoo2 e5 A-na2-tut8 ah!  Ma2-tek-bi2-na2 lang5 siam2-pi7; Ki-peng3 khia7-khi2 e5 peh-si*3 to5-chau2.  32). Hit-jit8 i chat-peng ti7 Lo5-pek; pi2 chhiu2 ng3 Sek-an sia*5 e5 soa*, chiu7-si7 Ia5-loo7-sat-leng2 e5 soa*-thau5.
	33). Khoa*3 ah, Chu2, ban7-kun e5 Ia5-ho5-hoa, eng7 hoo7 lang5 kia* e5 ui-giam5 lai5 chho3 chhiu7-ki; tng5--e5 beh siu7-chho3, koai*5--e5 beh kang3-ke7;  34). am7 e5 chhiu7-na5, I beh eng7 thih-khi3 chho3 i; koh Li7-pa-lun3 beh tui3 toa7 koan5-leng5--e5 lai5 to2--loh8-khi3.

[11]	Tui3 Ia5-se e5 chhiu7-thau5 beh hoat chit8 ki i*2, tui3 i e5 kun soo2 si* e5 ki beh kiat ke2-chi2.  2). Ia5-ho5-hoa  e5 sin5 beh tiam3 ti7 i, chiu7-si7 ti3-hui7 kap chhang-mia5 e5 sin5, ke3-ek8 kap leng5-lek8 e5 sin5, ti3-sek kap keng3-ui3 Ia5-ho5-hoa e5 sin5;  3). i beh liah8 keng3-ui3 Ia5-ho5-hoa choe3 hoa*-hi2; i m7-si7 pin5 bak8-chiu soo2 khoa*3-ki*3 lai5 sim2-phoa*3, iah8 m7-si7 pin5 hi7-khang soo2 thia*-ki*3 lai5 gi2-toan3;  4). i beh eng7 kong-gi7 sim2-phoa*3 song3-hiong lang5, eng7 cheng3-tit8 gi2-toan3 se3-chiu*7 khiam-pi e5 lang5; eng7 chhui3-tiong e5 koai*2 phah se3-kai3, eng7 chhui3-tun5 e5 khi3 thai5-si2 phai*2-lang5.  5). Kong-gi7 beh choe3 i e5 io-toa3, sin3-sit8 beh choe3 i e5 seng-khu e5 toa3.  6). Chhai5-long5 beh kap mi5-iu*5-a2 sa*-kap toa3, pa3 kap soa*-iu*5-kia*2 sa*-kap to2--teh; gu5-a2 kap soe3-chiah sai kap pui5 e5 cheng-si*, choe3 soe3-han3 e5 gin2-na2 beh khan in.  7). Gu5 kap him5 beh sa*-kap chiah8, in e5 kia*2 beh sa*-kap to2-teh; sai beh chiah8 chhau2 chhin-chhiu*7 gu5, chiah8-lin e5 gin2-na2 beh thit-tho5 ti7 ok-choa5 e5 khang-khau2; tng7-lin e5 gin2-na2 beh he7 chhiu2 ti7 tok8-choa5 e5 hiat8.   9). Ti7 Goa2 e5 seng3-soa* e5 pian3-toe7, tek-khak bo5 sun2-siong bo5 ham7-hai7; in-ui7 jin7-bat Ia5-ho5-hoa e5 chai-bat beh chhiong-moa2 toe7-chiu*7, chhin-chhiu*7 chui2 im-moa2 ti7 iu*5-hai2.  10). Kau3 hit-jit8 Ia5-se e5 kun-thau5 khia7 choe3 ban7 peh-si*3 e5 toa7-ki5, liat8-pang beh kui-oa2 I; I an-hioh e5 soo2-chai7 u7 toa7 eng5-kng.
	11). Tng hit-jit8 Chu2 beh te7-ji7 pai2chhun-chhiu2 kiu3-siok8 I e5 peh-si*3-tiong soo2 chhun--e5, tui3 A-sut8, Ai-kip8, Pa-thek-lo5, Koo2-sit8, I2-lan5, Si7-na2, Hap-ma2, kap cheng3 hai2-su7 to3--lai5.  12). I beh ng3 liat8-kok khia7 toa7-ki5, chio-chip8 I2-sek-liat8 siu7 koa*2-soa*3 e5 lang5, chu7-chip8 Iu5-tai7 si3-soa*3 e5 lang5, tui3 toe7 e5 si3-kek8 lai5.  13). I2-hoat-lian5 e5 oan3-too3 beh siau-bo5, Iu5-tai7 e5 tui3-tek8 beh tu5-biat8; I2-hoat-lian5 bo5 beh oan3-too3 Iu5-tai7, Iu5-tai7 bo5 beh tui3-tek8 I2-hoat-lian5.  14). In beh ng3-sai pe--khi3, phah ti7 Hui-li7-su7 lang5 e5 keng-thau5-teng2, sa*-kap chhiu*2 tang-hng e5 lang5; chhun-chhiu2 ti7 I2-tong kap Moo5-ap; A-bun5 chok8 ia7 beh sun7-hok8 in.  15). Ia5-ho5-hoa beh hoo7 Ai-kip8 hai2 e5 kang2 ta--khi3; eng7 toa7-hong iat8 I e5 chhiu2 ti7 Toa7-ho5 e5 teng2-bin7, hoo7 ho5 pun-choe3 chhit-tiau5, lang5 thoa-oe5 oe7--tit ke3--khi3.  16). Ui7-tioh8 I soo2 chhun e5 peh-si*3, chiu7-si7 tui3 A-sut8 chhun to3-lai5--e5, beh u7 chit8-tiau5 toa7-loo7 chhin-chhiu*7 tong-jit8 ui7-tioh8 I2-sek-liat8 tui3 Ai-kip8 toe7 chiu*7-lai5--e5 chit8-iu*7.

[12]	Kau3 hit-jit8, li2 beh kong2, Ia5-ho5-hoa ah, goa2 beh kam2-sia7 Li2, in-ui7 Li2 sui-jian5 bat siu7-khi3 goa2, ta* Li2 e5 siu7-khi3 i2-keng soah, Li2 iah8 an-ui3 goa2.  2). Khoa*3 ah, Siong7-te3 si7 chin2-kiu3 goa2-e5; goa2 beh oa2-kho3 I, iah8 bo5 kia*; in-ui7 Chu2 Ia5-ho5-hoa si7 goa2 e5 khui3-lat8, si7 goa2 e5 si-koa; I iah8 chia*5-choe3 kiu3-goa2--e5.  3). Lin2 beh tui3 kiu3-un e5 chui2-choa*5 hoa*-hi2 lai5 chhiu*7 chui2.  4). Ti7 hit-jit8 lin2 beh kong2, Tioh8 kam2-sia7 Ia5-ho5-hoa, kiu5-kio3 I e5 mia5, chiong I soo2-kia*5--e5 po3-iong5 ti7 liat8-pang-tiong, kong2-khi2 I e5  mia5 i2-keng siu7 chun choe3-koai*5.  5). Lin2 tioh8 chhiu*3-koa o-lo2 Ia5-ho5-hoa; in-ui7 I soo2-kia*5--e5 chin hian2-hek; goan7 chit e5 tai7-chi3 pian3-thoan5 ti7 thi*-e7 Sek-an khia7-khi2 e5 peh-si*3 ah, lin2 tioh8 chhut toa7 hoa*-hi2 e5 sia*, in-ui7 I2-sek-liat8 e5 Seng3--e5 ti7 lin2 e5 tiong-kan choe3-toa7.

[13]	A-moo5-su e5 kia*2 I2-sai3-a soo2 khoa*3-ki*3 lun7 Pa-pi2-lun5 e5 bek8-si7.
	2). Lin2 tioh8 ti7 kng-kho7-kho7 e5 soa* khia7 toa7-ki5, tui3 in chhut-sia* iat8-chhiu2, hoo7 in jip8 kui3-chok8 e5 mng5.  3). Goa2 hoan-hu3 Goa2 soo2 keng2--chhut-lai5 e5 lang5, Goa2 i2-keng ui7-tioh8 Goa2 e5 siu7-khi3, lai5 tiau3 Goa2 e5 iong2-su7, chiu7-si7 hiah e5 phin2-phong2 chu7-ko e5 lang5.  4). Soa*--nih u7 choe7-choe7 lang5 e5 sia*, chhin-chhiu*7 toa7-tin7 e5 peh-si*3, u7 choe7-choe7 kok e5 peh-si*3 chu7-chip8 hoa7-hoa7-hau2 e5 sia*; che si7 ban7-kun e5 Ia5-ho5-hoa tiam2-choe5 kun-tui7, beh kau-chian3.  5). In tui3 hng7 e5 soo2-chai7 lai5, tui3 thi*-pi* lai5, chiu7-si7 Ia5-ho5-hoa kap kia*5 I e5 siu7-khi3 e5 ke-si, beh hui2-biat8 chit e5 choan5-toe7.  6). Lin2 tioh8 ai-khau3, in-ui7 Ia5-ho5-hoa e5 jit8-chi2 kun7--lah, chhin-chhiu*7 hui2-biat8 tui3 Choan5-leng5-e5 lai5.  7). Soo2-i2 long2-chong2 e5 chhiu2 beh nng2--loh8-khi3, cheng3-lang5 e5 sim beh siau-iu*5.  8). In beh kia*-hia*5; thang3-thia*3 kan-khoo2 beh khi*5-tioh8 in; in kiau-ka2 chhin-chhiu*7 beh si*-kia*2 e5 hu7-jin5-lang5; tai7-ke gong5-ngiah8 sa*-khoa*3, bin7 chhin-chhiu*7 he2-iam7 e5 bin7.  9). Khoa*3 ah, Ia5-ho5-hoa e5 jit8 lim5-kau3 beh u7 chan5-jim2, thong3-hun7, toa7 siu7-khi3; hoo7 chit e5 toe7 pha-hng, tui3 hit tiong-kan tu5-biat8 u7-choe7 e5 lang5.  10). Thi*-teng2 e5 cheng3-chhi* liat8-siu3 long2 bo5 hoat-chhut kng, jit8-thau5 tu2-a2 chhut chiu7 pian3 oo-am3, geh8 iah8 bo5 hoat-chhut i e5 kng.  11). Goa2 beh in-ui7 sia5-ok heng5-hoat8 se3-kai3, in-ui7 choe7-giat8 heng5-hoat8 phai*2-lang5; hoo7 kiau-ngoo7 e5 lang5 e5 lam7-sam2 soah--khi3, ap-che3 kiong5-po7 e5 lang5 e5 chu7-ko.  12). Goa2 beh hoo7 lang5 pi2 ho2-kim khah-chio2, hoo7 lang5 pi2 O-hui e5 kim khah-chio2.  13). Soo2-i2 Goa2 beh hoo7 thi* tin2-tang7, hoo7 toe7 io5-choah, li7-khui i e5 pun2-ui7, chiu7-si7 ti7 ban7-kun e5 Ia5-ho5-hoa e5 thong3-hun7 kap I toa7 siu7-khi3 e5 jit8.  14). In beh chhin-chhiu*7 siu7 tui-koa*2 e5 lok8, chhin-chhiu*7 bo5 lang5 chu7-chip8 e5 iu*5; tak8-lang5 to3--khi3 pun2-chok8, tak8-lang5 to5-chau2 kau3 pun2 soo2-chai7.  15). Ki*3-na7 hoo7 i tu2-tioh8-e5 beh siu7 chhak8-thang3, ki*3-na7 hoo7 i liah8-tioh8-e5 beh hoo7 to thai5-si2.  16). In e5 e*-a2 beh ti7 in e5 bak8-cheng5 hoo7 lang5 siak-si2, in e5 chhu3 beh hoo7 lang5 chhiu*2-toat8, in e5 boo2 beh hoo7 lang5 leng5-jiok8.  17). Goa2 beh kek-tong7 Bi2-thai3 lang5 lai5 kong-kek in, in bo5 tui3-tiong7 gun5, iah8 bo5 ai3 tih8 kim.  18). In e5 keng beh phah-si2 i e5 siau3-lian5 lang5, bo5 lin5-bin2 hu7-jin5-lang5 e5 thai-in7, in e5 bak8-chiu ia7 bo5 kho2-lin5 gin2-na2.  19). Pa-pi2-lun5 peng5-soo3 choe3 liat8-kok e5 eng5-kng, choe3 Ka-lek8-ti2 lang5 kiau-ngoo7 e5 chng-tha*7, beh chhin-chhiu*7 Soo2-to-ma2 Go5-moo5-lah8 hoo7 Siong7-te3 soo2 hui2-hoai7.  20). I e5 lai7-bin7 tek-khak eng2-eng2 bo5 lang5 toa3, tai7-tai7 bo5 lang5 khia7-khi2; A-lah8-pek lang5 bo5 ti7-hia tah poo3-pi*5; koo3-iu*5 e5 lang5 iah8 bo5 hoo7 iu*5-kun5 to2 ti7-hia.  21). Chu2-u7 khong3-ia2 e5 chau2-siu3 to2 ti7-hia, hm7-hm7-hau2 e5 siu3 moa2 chhu3-keng; to5-chiau2 tiam3 ti7-hia, ia2-soa*-iu*5 ti7-hia thiau3-bu2.  22). Chhai5-long5 beh hau2 ti7 i e5 ia*5-poa*5, soa*-kau2 beh hau2 ti7 i ian3-lok8 e5 kiong-tian7; i e5 si5 kun7--lah, i e5 jit8-chi2 bo5 ku2-tng5.

[14]	Ia5-ho5-hoa beh lin5-bin2 Nga2-kok, beh koh keng2 I2-sek-liat8, chiong in an-ti3 ti7 pun2 soo2-chai7, kia3-kha-e5 beh kui-oa2 in, kap Nga2-kok ke lian5-hap8.  2). Liat8-pang beh chiong in toa3-to3--lai5 pun2 soo2-chai7; I2-sek-liat8 ke beh ti7 Ia5-ho5-hoa e5 toe7 tit-tioh8 in choe3 loo5-pok8 lu2-pi7, iah8 beh chhiu*2-liah8 cheng5 chhiu*2-liah8 in--e5, koan2-hat cheng5 ap-che3 in--e5.
	3). Tng Ia5-ho5-hoa hoo7 li2 thoat-li7 kan-khoo2 hoan5-lo2, kap lang5 bian2-kiong2 li2 choe3 e5 khoo2-kang, tit-tioh8 peng5-an e5 jit8, li2 beh choe3 chit e5 koa lun7 Pa-pi2-lun5 ong5, kong2, Che3-ap lang5-e5, chai*2-iu*7 keng2-jian5 bo5--khi3! lek8-sek lang5 e5, chai*2-iu*7 keng2-jian5 bo5-khi3!  5). Ia5-ho5-hoa u7 at-chih8 phai*2-lang5 e5 koai*2, kap koan2-hat lang5--e5 e5 koan5-peng3, chiu7-si7 ti7 siu7-khi3-tiong lian5-lian5 phah chiah e5 peh-si*3 e5, ti7 siu7-khi3-tiong koan2-hat liat8-kok, kia*5 khun2-pek bo5 lang5 choo2-chi2 e5.  7). Ta* choan5-toe7 tit-tioh8 an-hioh peng5-cheng7; lang5 long2 chhut hoa*-hi2 e5 sia*.  8). Siong5-chhiu7 kap Li7-pa-lun3 e5 pek-hiu*-chhiu7, long2 in-ui7 li2 hoa*-hi2, kong2, Tui3 li2 to2--loh8-khi3, bo5 lang5 koh chiu*7-lai5 chho3 goan2.  9). Li2 loh8--khi3 e5 si5, im-kan chiu7 ui7 li2 tin2-tang7, lai5 ngia5-chih li2; koh in-ui7 li2 keng-tang7 hiah e5 bat ti7 se3-kan choe3 leng2-siu3 e5 im-hun5; iah8 hoo7 hiah e5 bat choe3 liat8-kok e5 kun-ong5 e5 long2 tui3 i e5 cho7-ui7 khia7--khi2-lai5.  10). In long2 beh in3 li2 kong2, Li2 iah8 pi*3-choe3 loan2-jiok8 chhin-chhiu*7 goan2 mah? li2 iah8 kap goan2 sa*-chhin-chhiu*7 mah?  11). Li2 e5 ui-hong kap li2 e5 khim5-sek e5 sia*, long2 loh8 kau3 im-kan; phoo ti7 li2 e5 e7-bin7--e5 si7 thang5, kham3 ti7 li2 e5 teng2-bin7--e5 si7 chhu.
	12). Thi*-kng-cha2 e5 khe2-beng5-chhi* ah, li2 chai*2-iu*7 tui3 thi* tui7-loh8! li2 chit-e5 kong-phoa3 liat8-kok--e5, chai*2-iu*7 siu7 kham2-to2 ti7 toe7-chiu*7.  13). Li2 e5 sim-lai7 bat kong2, Goa2 beh chiu*7-kau3 thi*-teng2, goa2 beh ku2-khi2 goa2 e5 cho7-ui7 ti7 Siong7-te3 cheng3-chhi* e5 teng2-bin7; goa2 beh che7 ti7 chu7-hoe7 e5 soa*, ti7 pak-hng e5 kek8-thau5.  14). Goa2 beh chiu*7-kau3 pi2 hun5 khah-koai*5 e5 teng2-bin7; goa2 beh kap Chi3-koai*5-e5 pi*5-teng2.  15). Chong2-si7 li2 beh tui7-loh8 im-kan, kau3 chhim khi* e5 kek8-thau5.  16). Hoan7-na7 khoa*3-ki*3 li2-e5 long2 beh chu3-bak8 khoa*3 li2, liu5-sim siu*7 li2, kong2, Hoo7 toa7-toe7 io5-choah, hoo7 liat8-kok tin2-tang7, hoo7 se3-kai3 pha-hng, hoo7 sia*5-chhiu*5 chhia-to2, bo5 thau2-pang3 siu7-liah8 e5 lang5 to3--khi3 in tau, si7 chit e5 lang5 mah?  18). Liat8-kok e5 kun-ong5 long2 tak8-e5 u7 eng5-kng, khun3 ti7 i e5 bong7.  19). Tok8-tok8 li2 siu7 hiat-kak8, boe7 tit-tioh8 jip8 li2 e5 bong7, chhin-chhiu*7 thang iam3-chian7 e5 ki, eng7 siu7-thai5 e5 lang5 choe3 sa*, chiu7-si7 siu7 to chhak8-si2, tui7-loh8 khi*-tiong chioh8-thau5 hit-ui7--e5; li2 koh chhin-chhiu*7 siu7 thun2-tah8 e5 sin-si.  20). Li2 boe7 tit-tioh8 kap in tang5 bai5-chong3, in-ui7 li2 pai7-hoai7 li2 e5 kok, thai5-si2 li2 e5 peh-si*3; phai*2-lang5 e5 hoo7-e3 tek-khak eng2-oan2 bo5-mia5.  21). In-ui7 choo2-kong e5 choe7, tioh8 pi7-pan7 thai5-si2 in e5 kia*2-sun, bian2-tit in heng-khi2 lai5 chiam3-toe7, khi2 sia*5 pian3 se3-kan.  22). Ban7-kun e5 Ia5-ho5-hoa kong2, Goa2 beh khi2-lai5 kong-kek in, beh tui3 Pa-pi2-lun5 tu5-biat8 i e5 mia5, kap soo2-chhun-e5, i2-kip8 i e5 kia*2 i e5 sun; che si7 Ia5-ho5-hoa kong2 e5.  23). Goa2 beh hoo7 i e5 toe7 choe3 ho5-ti soo2 tiam3 e5 ui7, koh pi*3-choe3 chui2-ti5; Goa2 beh eng7 biat8-bo5 e5 sau3-chiu2 sau3-tu5 i; che si7 ban7-kun e5 Ia5-ho5-hoa kong2 e5.
	24). Ban7-kun e5 Ia5-ho5-hoa u7 chiu3-choa7 kong2, Goa2 soo2 siu*7-e5 koat-toan3 beh chia*5; Goa2 soo2 tia*7-tioh8-e5 koat-toan3 kian3-lip8.  25). Goa2 beh phah-pai7 A-sut8 lang5 ti7 Goa2 e5 toe7, thun2-tah8 i ti7 Goa2 e5 soa*; i e5 ta* beh li7-khui Goa2 e5 peh-si*3; i e5 tang7-ta*3 beh li7-khui Goa2 e5 peh-si*3 e5 keng-thau5.  26). Che si7 i2-keng tia*7-tioh8 beh kia*5 ti7 choan5-toe7 e5 chi2-i3; che si7 chhun ti7 ban7-kok teng2-bin7 e5 chhiu2.  27). Ban7-kun e5 Ia5-ho5-hoa i2-keng tia*7-tioh8 chi2-i3, chi7-chui7 oe7 hoe3-bo5 i?  I e5 chhiu2 i2-keng chhun-chhut, chi7-chui7 oe7 hoo7 i kiu to3-tng2?
	28). A-hap-su ong5 si2 hit-ni5, u7 chit e5 bek8-si7.  29). Hui-li7-su7 e5 choan5-toe7 ah, boh8-tit in-ui7 phah li2 e5 koai*2 i2-keng chih8 lai5 hoa*-hi2; in-ui7 tui3 choa5 e5 nng7 beh si*-chhut tok8-choa5, i soo2-si*-e5 si7 pe e5 he2-choa5.  30). Song3-hiong lang5 e5 toa7-kia*2 beh tit-tioh8 chiah8, khiam3-kheh e5 lang5 beh an-jian5 to2-teh; Goa2 beh eng7 ki-hng go7-si2 li2 e5 cheng2-lui7, i beh thai5-si2 li2 soo2-chhun-e5.  31). Mng5--ah, tioh8 thi5-khau3; sia*5--ah, tioh8 au5-kio3; Hui-li7-su7 choan5-toe7 ah, li2 siau-bo5 lah; in-ui7 u7 ian tui3 pak--si3 lai5, i e5 peng-teng bo5 chit8-e5 lau3-tin7.  32). Beh chai*2-iu*7 in3 liat8-kok e5 su3-chia2 ah? Tioh8 kong2, Ia5-ho5-hoa kian3-lip8 Sek-an, I e5 peh-si*3-tiong khun3-khoo2 e5 lang5 beh tau5-hioh ti7 hit lai7-bin7.

[15]	Lun7 Moo5-ap e5 bek8-si7.
	In-ui7 chit8-mi5 e5 tiong-kan Moo5-ap e5 A-ji*2 pi*3-choe3 hong-hoe3, bo5--khi3; in-ui7 chit8-mi5 e5 tiong-kan Moo5-ap e5 Ki-ji*2 pi*3-choe3 hong-hoe3, bo5--khi3.  2). I chiu*7 kau3 Pa-ek, koh khi3 Ti2-pun2, kau3 koai*5 e5 soo2-chai7 thi5-khau3; Moo5-ap lang5 in-ui7 Ni5-pho kap Bi2-ti2-pa ai-khau3, tak8-e5 thau5-khak kng-liu-liu, chhui3-chhiu thi3-liau2-liau2.  3). In ti7 koe-chhi7--nih io long2 ha5 moa5-poo3; ti7 chhu3-teng2 kap hit e5 khoan-khoah e5 soo2-chai7, tak8-lang5 long2 thi5-khau3, bak8-sai2 tit8-tit8 lau5.  4). Hi-sit8-pun2 kap I2-li7-a-li7, pi-ai e5 sia* thia* kau3 Nga2-chap8; soo2-i2 Moo5-ap toa3 kun-khi3-e5 toa7-sia* hoah-hiam3; i e5 sim ngiauh8-ngiauh8-chhoah.  5). Goa2 e5 sim ui7-tioh8 Moo5-ap pi-ai; i e5 kui3-chok8 chau2 kau3 So2-ji*2, kau3 I2-ki-lah8 Si-li7-si-a; in chiu*7 Loo7-hi e5 loo7, na2-kia*5 na2-hau2; ti7 Ho5-lo5-liam7 e5 loo7, in-ui7 hui2-biat8 chhut ai-khau3 e5 sia*.  6). In-ui7 Leng5-lim5 e5 chui2 beh ta--khi3; in-ui7 chhi*-chhui3 e5 chhau2 koo-ta5; oo-iu3 e5 chhai3-soe biat8-bo5, chhi*-chhui3 e5 mih8 long2 bo5--khi3.  7). In-ui7 an2-ni Moo5-ap lang5 soo2 tit-tioh8 e5 chai5-but8 kap soo2 chek-chu7-e5, long2 beh toa3 ke3 liu2-chhiu7 khoe; in-ui7 ai-chham2 e5 sia* pian3-moa2 Moo5-ap e5 si3-keng2, ai-khau3 e5 sia* thia* kau3 I2-ki-lian5, ai-khau3 e5 sia* thia* kau3 Pi2-ji*2-i2-lim5.  9). In-ui7 Ti2-bun5 e5 chui2 u7 huih moa2-moa2; Goa2 beh ke-thi* Ti2-bun5 e5 chai-lan7, hoo7 sai lai5 tui-jip Moo5-ap to5-thoat e5 peh-si*3, kap hit soo2-chai7 soo2-chhun e5 lang5.

[16]	Lin2 tioh8 chiong iu*5-a2 hian3 hoo7 toe7-hng chiang2-koan5--e5, tui3 Se-lah8 ng3 khong3-ia2, sang3 kau3 Sek-an sia*5 e5 soa*.  2). Moo5-ap khia7-khi2 e5 peh-si*3 ti7 A-loan2 e5 too7-thau5, chhin-chhiu*7 si3-koe3 pe e5 chiau2, chhin-chhiu*7 thiah-phoa3 e5 chiau2-a2-siu7.  3). Li2 tioh8 siat ke3-boo5, kia*5 kong-peng5, hoo7 li2 e5 ia*2 ti7 tiong-tau3 e5 si5, chhin-chhiu*7 oo-am3 mi5; siu7 koa*2-tiok8 e5 lang5 hoo7 i bih; to5-chau2 e5 peh-si*3 m7-thang ka7 i loo7-chhut.  4). Li2 tioh8 iong5-un2 Goa2 chiah e5 siu7 koa*2-tiok8 e5 lang5 kap li2 sa*-kap tiam3.  Lun7-kau3 Moo5-ap, li2 tioh8 choe3 i siam2-bih e5 soo2-chai7, thoat-li7 chan5-hai7--e5 e5 bin7-cheng5; in-ui7 lek8-sek lang5-e5 kui ti7 bo5, hui2-biat8 e5 su7 soah--khi3, thun2-tah8 lang5--e5 tui3 kok-tiong tu5-biat8.  5). Beh u7 po2-cho7 in-ui7 chu5-ai3 lai5 kian3-siat, beh u7 seng5-sit8--e5 che7 ti7 hit teng2-bin7, ti7 Tai7-pit8 e5 poo3-pi*5-lai7 teh sim2-phoa*3, kiu5 kong-peng5, kin2-kin2 kia*5 kong-gi7.
	6). Goan2 thia*-ki*3 Moo5-ap lang5 e5 kiau-ngoo7, i kiau-ngoo7 kau3-kek8; i e5 chu7-ko, i e5 kiau-ngoo7, i e5 toa7 siu7-khi3; phin2-phong2 e5 oe7 si7 khang-khang.  7). Soo2-i2 Moo5-ap beh ui7-tioh8 Moo5-ap thi5-khau3, lang5-lang5 long2 beh thi5-khau3; lin2 beh ui7-tioh8 Kiat-ji*2 Hap-liat8-siat e5 phu5-to5-pia*2 lai5 thoo2-khui3, siu7-phah chin siong-tiong7.  8). In-ui7 Hi-sit8-pun2 e5 chhan5 ta--khi3; Se-pi2-ma2 e5 phu5-to5-chhiu7 iah8 si7 an2-ni; liat8-kok e5 chu2 at-chih8 i te7-it ho2 e5 ki, chiah e5 ki chhun kau3 Nga2-sia7, thoa*3 kau3 khong3-ia2; i e5 ki chhun-chhut poa*5-ke3 hai2.  9). Soo2-i2 goa2 beh ui7-tioh8 Se-pi2-ma2 e5 phu5-to5-chhiu7 ai-khau3 kap Nga2-sia7 lang5 e5 ai-khau3 chit8-iu*7; Hi-sit8-pun2, I2-li7-a-li7 ah, goa2 beh eng7 bak8-sai2 koan3-ak li2, in-ui7 lin2 siu-seng5 ke2-chi2 kap goo7-kak e5 si5, hoah-hiam3 e5 sia* hut-jian5 kau3.  10). Tui3 pui5 e5 chhan5-tiong chhiu*2-khi3 hoa*-hi2 khoai3-lok8, ti7 phu5-to5-hng5 tek-khak bo5 chhiu*3-koa, iah8 bo5 hoa*-hi2 e5 sia*; tah8-chiu2-e5 ti7 chiu2-khut-lai7 bo5 tah8-chhut chiu2; goa2 hoo7 i hoa*-hi2 e5 sia* soah.  11). In-ui7 an2-ni, goa2 e5 sim-pak ui7-tioh8 Moo5-ap chhin-chhiu*7 khim5 chhut sia*, goa2 e5 sim-tng5 ui7-tioh8 Kiat-ji*2 Hap-liat8-siat iah8 si7 an2-ni.  12). Moo5-ap lang5 tiau5-ki*3 e5 si5, ti7 koai*5 e5 soo2-chai7 ia3-sian7, koh kau3 i e5 seng3-soo2 ki5-to2, iah8 boe7 chia*5.
	13). Che si7 Ia5-ho5-hoa cheng5 lun7 Moo5-ap soo2 kong2 e5 oe7.  14). Chong2-si7 hian7-chai7 Ia5-ho5-hoa e5 oe7 kong2, Sa*-ni5-lai7, chiau3 tng5-kang e5 ni5-han7, Moo5-ap e5 eng5-kng kap i e5 cheng3-lang5 beh tu2-tioh8 leng5-jiok8; soo2 chhun e5 lang5 chin-chio2, bo5 chiu*7-sng3.

[17]	Lun7 Tai7-ma2-sek e5 bek8-si7.
	Khoa*3 ah, Tai7-ma2-sek i2-keng siu7 hoe3--khi3, bo5 koh choe3 sia*5, tek-khak pi*3-choe3 hau7-phia*-phe3 e5 tui.  2). A-lo5-ji*2 e5 sia*5 i2-keng siu7 pang3-sak, tek-khak chia*5-choe3 chhi7-iu*5 e5 soo2-chai7; iu*5 to2 ti7-hia, bo5 lang5 phah-kia* in.  3). I2-hoat-lian5 e5 soa*-che7, Tai7-ma2-sek e5 kok-koan5, A-lan5 soo2 chhun e5 peh-si*3, long2 beh chhin-chhiu*7 I2-sek-liat8 e5 eng5-kng bo5--khi3; che si7 ban7-kun e5 Ia5-ho5-hoa kong2 e5.
	4). Kau3 hit-jit8 Nga2-kok e5 eng5-kng beh soe-poh8, i e5 pui5 e5 sin-the2 beh siau-san2.  5). Chiu7 beh chhin-chhiu*7 siu-koah e5 lang5 siu goo7-kak, eng7 chhiu2 koah hiah e5 sui7; koh chhin-chhiu*7 lang5 ti7 Li7-hoat8-im e5 soa*-kok khioh beh8-seh.  6). In tiong-kan soo2 chhun--e5 bo5 loa7-choe7, chhin-chhiu*7 lang5 kong2 ka*-na2-chhiu7, ti7 te7-it-koai*5 e5 ki-be2, chi2-u7 nng7 sa* liap8, ti7 ke2-chi2-chhiu7 chhun-hng7 e5 ki-be2, chi2-u7 si3 goo7 liap8; che si7 Ia5-ho5-hoa I2-sek-liat8 e5 Siong7-te3 kong2 e5.  7). Tng hit-jit8 lang5 beh giong2-bong7 cho7-hoa3 i e5 Chu2, bak8-chiu beh koan-khoa*3 I2-sek-liat8 e5 Seng3--e5.  8). In bo5 koh giong2-bong7 ka-ki7 e5 chhiu2 soo2 khi2 e5 che3-toa*5, bo5 koh koan-khoa*3 ka-ki7 e5 chng2-thau5-a2 soo2-cho7 e5 chha5-thiau7, a2-si7 jit8 e5 siong7.  9). Ti7 hit-jit8 in kian-koo3 e5 sia*5 beh chhin-chhiu*7 chhiu7-na5-lai7 kap soa*-be2-liu soo2 khi3-sak e5 soo2-chai7, chiu7-si7 in cha2-cheng5 ti7 I2-sek-liat8 lang5 e5 bin7-cheng5 soo2 khi3-sak--e5; an2-ni toe7 chiu7 pha-hng.  10). In-ui7 li2 boe7 ki3--tit kiu3 li2 e5 Siong7-te3, bo5 ki3-liam7 choe3 li2 e5 khui3-lat8 e5 chioh8-poa*5; soo2-i2 li2 chai chin sim-sek e5 chhiu7-a2-chai, iah8 cheng3 pat8-iu*7 e5 cheng2.  11). Chai-cheng3 e5 jit8 li2 ka7 i ui5 li5-pa; kau3 cha2-khi2 si5, hoo7 li2 soo2-cheng3-e5 khui-hoe; chong2-si7 ti7 iu-khoo2 choat8-bang7 thang3-thia*3 e5 jit8, soo2 siu-koah-e5 long2 pe-le--khi3.
	12). Thia* ah, u7 choe7-choe7 peh-si*3 e5 sia*, in hoa7-hoa7-hau2 chhin-chhiu*7 hai2 e5 hoa7-hoa7-hau2; u7 liat8-kok e5 chau2-chong5, in chau2-chong5 chhin-chhiu*7 toa7-chui2 e5 chau2-chong5.  13). Liat8-pang chau2-chong5, chhin-chhiu*7 choe7-choe7 chui2 e5 chau2-chong5; chong2-si7 Siong7-te3 hoah in, in chiu7 chau2--khi3 hng7-hng7 koh siu7 tui-koa*2, chhin-chhiu*7 soa*-teng2 hong-cheng5 e5 chhoo-khng, koh chhin-chhiu*7 toa7-hong thau5-cheng5 teh kng2 e5 mih8.  14). E5-hng si5 u7 kia*-hia*5; thi* iau2-be7 kng, in chiu7 bo5--khi3; che si7 chhiu*2 goan2 e5 lang5 soo2 tit-tioh8 e5 hun7, si7 kiap goan2 e5 lang5 e5 po3-eng3.

[18]	Ha7 ah, Koo2-sit8 chiah e5 ho5-goa7, i e5 sit8 phiat8-phiat8 hau2 e5 toe7.  2). I chhe su3-chia2 ke3-hai2, che7 loo5-ui2 e5 chun5 ti7 chui2-bin7, kong2, Lin2 chiah e5 kin2-khoai3 e5 su3-chia2, tioh8 kau3 koai*5-toa7 kng-kut8 e5 peh-si*3 hia, tui3 khai-kok i2-lai5, hiah e5 peh-si*3 kek8-ki5 thang kia*, si7 pun toe7-kai3 thun2-tah8 lang5 e5, in e5 toe7 u7 kang-ho5 pun-khui.  3). Se3-chiu*7 it-chhe3 khia7-khi2 e5 peh-si*3, kap tiam3 ti7 toe7-chiu*7 e5 lang5 ah, soa*-teng2 khia7 toa7-ki5 e5 si5 lin2  tioh8 khoa*3, pun5 sau3-kak e5 si5 lin2 tioh8 thia*.
	4). In-ui7 Ia5-ho5-hoa tui3 goa2 an2-ni kong2, Tng jit8-si5 u7 thi*-khi3 e5 iam7-jiat8, siu-koah e5 joah8-thi* u7 loo7-chui2 e5 hun5-bu7 e5 si5, Goa2 ti7 Goa2 khia7-khi2 e5 soo2-chai7 beh cheng7-cheng7 che7 teh-khoa*3.  5). Siu-koah e5 tai7-seng, hoe i2-keng khui sia7, hoe iah8 kiat-chia*5 beh sek8 e5 phu5-to5, i beh eng7 liam5-a2 koah-khi3 nng2 e5 ki, koh beh chian2-tu5 am7-am7 e5 tin5.  6). Long2 beh hiat hoo7 soa*-kan e5 eng-chiau2, kap toe7-chiu*7 e5 ia2-siu3; he7-thi* e5 eng-chiau2 beh hioh ti7-hia, tang-thi* e5 ia2-siu3 long2 beh to2 ti7-hia.  7). Kau3 hit-si5 chit e5 koai*5-toa7 kng-kut8 e5 peh-si*3, chiu7-si7 tui3 khai-kok i2-lai5 kek8-ki5 thang kia*, pun toe7-kai3 thun2-tah8 lang5 e5, in e5 toe7 u7 kang-ho5 pun-khui, in beh chiong le2-mih8 hian3 hoo7 ban7-kun e5 Ia5-ho5-hoa, chiu7-si7 hian3-kau3 Sek-an soa*, Ia5-ho5-hoa an-ti3 I e5 mia5 e5 soo2-chai7.

[19]	Lun7 Ai-kip8 e5 bek8-si7.
	Khoa*3 ah, Ia5-ho5-hoa che7 kin2-kin2 e5 hun5 lim5-kau3 Ai-kip8; Ai-kip8 e5 ngoo2-siong7 ti7 I e5 bin7-cheng5 ngiauh8-ngiauh8-chhoah; Ai-kip8 lang5 e5 sim ti7 lai7-bin7 siau-iu*5.  2). Goa2 beh kek-tong7 Ai-kip8 lang5 kong-kek Ai-kip8 lang5, hia*-ti7 kong-kek hia*-ti7, chhu3-pi* kong-kek chhu3-pi*, sia*5 kong-kek sia*5, kok kong-kek kok.  3). Ai-kip8 lang5 e5 sim-sin5 beh ti7 lai7-bin7 sit-ta*2; Goa2 beh pai7-hoai7 in e5 ke3-boo5; in beh kiu5 ngoo2-siong7 kap liam7-chiu3--e5, choe3 tang5-ki e5, kia*5 sia5-sut8 e5.  4). Goa2 beh chiong Ai-kip8 lang5 kau ti7 chan5-jim2 e5 chu2 e5 chhiu2, kiong5-po7 e5 ong5 beh koan2-hat in; che si7 Chu2 ban7-kun e5 Ia5-ho5-hoa kong2 e5.
	5). Hai2-tiong e5 chui2 beh choat8-tng7, ho5-chui2 beh siau-bo5 ta--khi3.  6). Kang-ho5 beh pi*3 chhau3-bi7, Ai-kip8 e5 ho5-chui2 beh kiam2-chio2, ta-la--khi3; loo5-ui2 kap loo5-tek long2 koo-ta5.  7). Ho5-pi* kap Ho5-khau2 e5 chhau2-poo, i2-kip8 Ho5-pi* soo2 chai-cheng3--e5 long2 koo-ta5, siu7 sau3-tu5 bo5--khi3.  8). Tho2-hi5--e5 beh thi5-khau3, pang3-tio3 ti7 Ho5--nih-e5 beh pi-siong; pha-bang7 ti7 chui2--nih-e5 beh soe-pai7.  9). Cheh iu3-toe7 e5, kap chit peh8-poo3 e5, long2 beh kian3-siau3.  10). Kok-ka e5 thiau7-chioh8 beh tu2-tioh8 phah-chhui3, soo2 u7 e5 chhia*3-kang lang5 sim beh hoan5-lo2.
	11). So2-an e5 siu2-leng2 kek8-ki5 gu5-gong7; Hoat-lo2 toa7 ti3-hui7 e5 boo5-su7 soo2 ke3-ek8--e5 chia*5-choe3 gu5-chhun2.  Lin2 thai2-tho2 ka*2 tui3 Hoat-lo2 kong2, Goa2 si7 ti3-hui7 lang5 e5 kia*2-sun, goa2 si7 sian-ong5 e5 kia*2-sun?  12). Li2 e5 ti3-hui7 e5 lang5 ti7 toh-loh8? ban7-kun e5 Ia5-ho5-hoa lun7 Ai-kip8 soo2 tia*7-tioh8 e5 chi2-i3, in thang lai5 chai, thang ka7 li2 kong2 lah.  13). So2-an e5 siu2-leng2 long2 pi*3-choe3 gong7, Lo5-hut e5 siu2-leng2 long2 siu7 be5-hek8; Ai-kip8 chi-phai3 chhu3-kak-thau5 e5 chioh8 chhoa7 i e5 peh-si*3 ti7 be5-loo7.  14). Ia5-ho5-hoa eng7 koai7-biu7 e5 sin5 chham-jip8 ti7 in tiong-kan, ti3-kau3 in chhoa7 Ai-kip8 it-chhe3 soo2-kia*5-e5  long2 chha-chhok, chhin-chhiu*7 chiah8-chiu2-chui3 e5 lang5 au2-thoo3 e5 si5, tang-to2 sai-oai chit8-iu*7.  15). Ai-kip8 e5 tiong-kan, bo5-lun7 thau5 kap be2, chang-ki kap loo5-ui2 soo2 choe3 e5 kang, bo5 chit8-hang7 oe7 chia*5.
	16). Kau3 hit-jit8 Ai-kip8 beh chhin-chhiu*7 hu7-jin5-lang5 chit8-iu*7, koh beh kia*-hia*5 ngiauh8-ngiauh8-chhoah, in-ui7 ban7-kun e5 Ia5-ho5-hoa e5 chhiu2 e5 bu2-lang7, chiu7-si7 I ti7 in e5 teng2-bin7 soo2 bu2-lang7 e5.  17). Iu5-tai7 toe7 beh choe3 Ai-kip8 soo2 kia*-hia*5 e5; ki*3-na7 tui3 i kong2-khi2 Iu5-tai7 toe7 i chiu7 kia*-hia*5; che si7 ban7-kun e5 Ia5-ho5-hoa tui3 ti7 Ai-kip8 soo2 tia*7-tioh8 e5 chi2-i3.  18). Tng hit-jit8 Ai-kip8 toe7 beh u7 goo7 e5 sia*5 kong2 Ka-lam5 e5 khui*-khau2, koh ki2 ban7-kun e5 Ia5-ho5-hoa lai5 chiu3-choa7; beh u7 chit8-e5 chheng-choe3 biat8-bo5 e5 sia*5.
	19). Tng hit-jit8 ti7 Ai-kip8 toe7 e5 tiong-kan, beh ui7-tioh8 Ia5-ho5-hoa khi2 chit8-cho7-toa*5; ti7 Ai-kip8 e5 pian-kai3, beh ui7 Ia5-ho5-hoa khia7 chit8-ki thiau7.  20). Che long2 beh ti7 Ai-kip8 toe7 ui7 ban7-kun e5 Ia5-ho5-hoa choe3 ki3-ho7 kap cheng3-ku3;  Ai-kip8 lang5 in-ui7 siu7 lang5 e5 che3-ap, ai-kiu5 Ia5-ho5-hoa, I chiu7 chhe chit8-ui7 chin2-kiu3--e5, chiu7-si7 u7 chai5-leng5--e5 lai5 chin2-kiu3 in.  21). Ia5-ho5-hoa beh hoo7 Ai-kip8 lang5 bat I; ti7 hit-jit8 Ai-kip8 lang5 tek-khak bat Ia5-ho5-hoa, iah8 beh hian3 che3-mih8 kap le2-mih8 keng3-pai3 I; koh tui3 Ia5-ho5-hoa he7-goan7 sia7-goan7.  22). Ia5-ho5-hoa beh phah Ai-kip8, iah8 phah, iah8 i-ti7 i; in beh kui-ng3 Ia5-ho5-hoa, I beh thia* in e5 ki5-to2, lai5 i-ti7 in.
	23). Tng hit-jit8 beh u7 toa7-loo7 tui3 Ai-kip8 thau3-kau3 A-sut8; A-sut8 lang5 beh jip8 Ai-kip8, Ai-kip8 lang5 iah8 beh jip8 A-sut8; Ai-kip8 lang5 beh kap A-sut8 lang5 sa*-kap hok8-sai7 Ia5-ho5-hoa.
	24). Tng hit-jit8 I2-sek-liat8 beh kap Ai-kip8 chham A-sut8, sa*-e5 pi*5-liat8, hoo7 toe7-chiu*7 e5 lang5 tit-tioh8 hok-khi3.  25). In-ui7 ban7-kun e5 Ia5-ho5-hoa su3-hok in, kong2, Ai-kip8 Goa2 e5 peh-si*3, A-sut8 Goa2 e5 chhiu2 soo2-cho7-e5, I2-sek-liat8 Goa2 e5 san2-giap8, long2 u7 hok-khi3.

[20]	A-sut8 ong5 Sat-ji*2-kun chhe Tha-ji*2-tham3 kau3 A-sit8-tut8 hit-ni5, Tha-ji*2-tham3 chiu7 kong-phoa3 A-sit8-tut8 lai5 chhu2 i; hit-si5 Ia5-ho5-hoa thok-tiong7 A-moo5-su e5 kia*2 I2-sai3-a kong2, Khi3--ah, li2 tioh8 thau2 li2 io--nih e5 moa5-poo3, thng3 li2 kha--nih e5 oe5.  I2-sai3-a chiau3 an2-ni choe3, thng3-theh chhiah-kha lai5 kia*5.  3). Ia5-ho5-hoa kong2, Goa2 e5 loo5-pok8 I2-sai3-a thng3-theh chhiah-kha lai5 kia*5 sa*-ni5 ku2, choe3 koan-he7 ti7 Ai-kip8 kap Koo2-sit8 e5 tiau7-thau5 ki5-su7; chhin-chhiu*7 an2-ni, A-sut8 ong5 beh chiong Ai-kip8 e5 siu7-liah8--e5, Koo2-sit8 e5 siu7 chhian-soa2--e5 chhoa7 khi3, bo5-lun7 lo2-iu3, thng3-theh chhiah-kha, loo7-chhut e7-the2, hoo7 Ai-kip8 kian3-siau3.  5). In beh in-ui7 soo2 ng3-bang7 e5 Koo2-sit8, soo2 khoa-khau2 e5 Ai-kip8, lai5 kia*-hia*5 kian3-siau3.  6). Hit-si5 chiah e5 ian5-hai2 khia7-khi2 e5 peh-si*3 beh kong2, Khoa*3 ah, lan2 chiah-e5 peng5-soo3 soo2 ng3-bang7--e5, chiu7-si7 lan2 in-ui7 beh thoat-li7 A-sut8 ong5; chau2-khi3 kiu5 i chin2-kiu3--e5, ki3-jian5 an2-ni, lan2 thai2-tho2 oe7 to5-thoat ah?

[21]	Lun7 hai2-pi* khong3-ia2 e5 bek8-si7.
	U7 tui3 khong3-ia2 tui3 thang-kia* e5 toe7 lai5--e5, chhin-chhiu*7 lam5-hng e5 kong5-hong sau3 ke3--khi3.  2). Hoo7 lang5 kia* e5 i*7-siong7 i2-keng bek8-si7 goa2; khui2-cha3-e5 kia*5 khui2-cha3, hui2-biat8-e5 kia*5 hui2-biat8.  I2-lan5 ah, li2 tioh8 chiu*7--khi3, Bi2-thai3 ah, li2 tioh8 ui5-khun3 i; it-chhe3 e5 thoo2-khui3 Goa2 hoo7 i soah.  3). Soo2-i2 goa2 moa2-io thang3-thia*3; thong3-khoo2 chiong goa2 khi*5-tiau5, chhin-chhiu*7 hu7-jin5-lang5 si* kia*2 e5 thong3-khoo2; goa2 kiau-ka2 thia*3 kau3 boe7-oe7 thia*; goa2 kia*-hia*5 kau3 boe7 khoa*3.  4). Goa2 e5 sim be5-loan7, kia*-hia*5 phah-kia* goa2; goa2 soo2 ian3-lok8 e5 e5-hng pian3-choe3 goa2 e5 ngiauh8-ngiauh8-chhoah.  5). In pai5-siat ian5-siat8, phai3 lang5 siu2-bang7, iah8 chiah8, iah8 lim; siu2-leng2 ah, lin2 tioh8 khi2--lai5 eng7 iu5 boah tin5-pai5.  6). Chu2 tui3 goa2 kong2, Li2 khi3 siat-hoat siu2-bang7 e5, hoo7 i chiong soo2 khoa*3-ki*3--e5 lai5 po3-ko3.  7). I khoa*3-ki*3 kun-tui7, khia5-be2--e5, chit8-tui3 chit8-tui3, koh u7 lu5-tui7, lok8-to5-tui7, long2 teh lai5; chiu7 beh a*3 hi7-khang siong5-se3 thia*.  8). I chhin-chhiu*7 sai hau2-kio3, kong2, Chu2--ah, goa2 jit8--si5 tia*7-tia*7 khia7 ti7 bang7-ko-lau5, kui-mi5 khia7 ti7 goa2 chiu2-ki* e5 soo2-chai7.  9). Khoa*3 ah, u7 chit8-tui7 e5 be2-peng, chit8-tui3 chit8-tui3 teh lai5.  I koh in3 kong2, Pa-pi2-lun5 to2-hoai7 lah, to2-hoai7 lah; i it-chhe3 sin5-beng5 e5 siong7 long2 phah-chhui3 ti7-toe7--nih.  10). Goa2 siu7 lun2 e5 tiu7-pe2, goa2 chhek-tiu*5 e5 goo7-kak ah, goa2 tui3 ban7-kun e5 Ia5-ho5-hoa I2-sek-liat8 e5 Siong7-te3, soo2 thia*-ki*3--e5, long2 ka7 lin2 kong2 lah.
	11). Lun7 Too7-ma2 e5 bek8-si7.
	U7 tui3 Se-ji*2 kio3 goa2 kong2, Siu2-bang7--e5 ah, mi5-kan sim2-mih8 si5?  Siu2-bang7--e5 ah, mi5-kan sim2-mih8 si5?  12). Siu2-bang7--e5 in3 kong2, Cha2-khi2-si5 beh kau3, oo-am3-mi5 iah8 lai5; li2 na7 beh mng7 chiu7 thang mng7; thang hoe5-thau5, koh lai5.
	13). Lun7 A-lah8-pek e5 bek8-si7.
	Ti2-tan3 kui-tin7 e5 chhut-goa7 lang5 ah, lin2 beh hioh-mi5 ti7 A-lah8-pek e5 chhiu7-na5-lai7.  14). The5-ma2 khia7-khi2 e5 peh-si*3 phang5 chui2 chhut-lai5 sang3 hoo7 chhui3-ta--e5; theh8 pia*2 lai5 ngia5-chih to5-chau2--e5.  15). In-ui7 in siam2-pi7 lai7-kiam3, puih8-chhut e5 to, pi*-an5 e5 keng, kap kau-chian3 e5 beng2-liat8.  16). Chu2 tui3 goa2 an2-ni kong2, Chit8-ni5 e5 lai7-bin7, chiau3 chhia*3-kang e5 ni5-han7, Ki-tat8 it-chhe3 e5 eng5-kng beh long2 bo5--khi3.  17). Hiah-e5 kiah8 keng-chi*3 e5 Ki-tat8 e5 iong2-su7 soo2 chhun e5 giah8-siau3 chio2-chio2; in-ui7 che si7 Ia5-ho5-hoa I2-sek-liat8 e5 Siong7-te3 kong2 e5.

[22]	Lun7 i*7-siong7 e5 soa*-kok e5 bek8-si7.
	U7 sim2-mih8 tai7-chi3, hoo7 li2 e5 peh-si*3 long2 chiu*7 chhu3-teng2 ah?  2). Li2 moa2-si3-koe3 hoah-hiam3, toa7-toa7 soan-hoa e5 sia*5, hoa*-hi2 e5 sia*5 ah, li2 tiong-kan siu7-thai5--e5 m7-si7 hoo7 to thai5, iah8 m7-si7 ui7-tioh8 kau-chian3 lai5 si2.  3). Li2 soo2 u7 e5 koa*-tiu*2 choe3 chit8-e7 to5-chau2, long2 hoo7 kiah8-keng e5 lang5 soo2 khun2-pak8; lin2 tiong-kan it-chhe3 hoo7 lang5 chhe7--tioh8 e5 choe3 chit8-e7 siu7 khun2-pak8, in pun2 si7 chau2-khi3 hng7-hng7--e5.  4). Soo2-i2 goa2 kong2, Lin2 oat8-chau2 bo5 khoa*3 goa2, goa2 beh thong3-sim thi5-khau3; boh8-tit in-ui7 goa2 e5 peh-si*3 siu7 hui2-hoai7, lai5 bian2-kiong2 an-ui3 goa2.
	5). In-ui7 Chu2, ban7-kun e5 Ia5-ho5-hoa, hoo7 i*7-siong7 e5 soa*-kok u7 kiau2-jiau2 thun2-tah8 be5-loan7 e5 jit8, sia*5 tu2-tioh8 kong-phoa3, ai-kio3 e5 sia* thau3-kau3 soa*-kan.  6). I2-lan5 toa3 chi*3-te7, koh u7 chai3-peng e5 chhia kap be2-peng; Kiat-ji*2 theh8-chhut tin5-pai5.  7). Li2 sui2 e5 soa*-kok, chian3-chhia moa2-moa2, iah8 u7 be2-peng ti7 sia*5-mng5 cheng5 pai5-liat8.  8). I tu5-khi3 Iu5-tai7 e5 jia-chah8; hit-jit8 li2 chiu7 chha5-khoa*3 kun-chong-kek8 e5 kun-khi3;  9). lin2 khoa*3-ki*3 Tai7-pit8 e5 sia*5 e5 phoa3-khiah chin-choe7; chiu7 chek-chu7 e7-ti5 e5 chui2.  10). Koh sng3 Ia5-loo7-sat-leng2 e5 chhu3-theh8, chiong chhu3 thiah-hui2 lai5 siu-poo2 sia*5-chhiu*5.  11). Koh ti7 nng7 e5 chhiu*5 e5 tiong-kan khui chit8 e5 tham5, lai5 toe2 ku7-ti5 e5 chui2; chong2-si7 lin2 bo5 giong2-bong7 choe3 i e5, ia7 bo5 siu*7-tioh8 tui3 koo2-cha2 chia*5 i e5.  12). Tng hit-jit8 Chu2 ban7-kun e5 Ia5-ho5-hoa kah lang5 thi5-khau3, ai-siong thi3 thau5-mng5, ha5 moa5-poo3;  13). khoa*3 ah, u7 hoa*-hi2 khoai3-lok8, thai5-gu5 to2 iu*5, chiah8-bah lim-chiu2, kong2, Choe3 lan2 chiah8 choe3 lan2 lim, in-ui7 bin5-a2-jit8 beh si2--lah.  14). Ban7-kun e5 Ia5-ho5-hoa tui3 goa2 e5 hi7-khang chi2-si7 goa2, kong2, Lin2 chit e5 choe7 koat-toan3 boe7 sia3-bian2--tit, tit8-kau3 lin2 si2; che si7 Chu2, ban7-kun e5 Ia5-ho5-hoa kong2 e5.
	15). Chu2, ban7-kun e5 Ia5-ho5-hoa, an2-ni kong2, Khi3 ah, li2 khi3 ki*3 chit e5 chiang2 khoo3-pang5 e5 , chiu7-si7 koan2-ke e5 Sia7-pek-na2, tui3 i kong2 Li2 ti7-chia sia*2-su7?  16). Li2 ti7-chia u7 sim2-mih8 lang5, hoo7 li2 ti7-chia ui7-tioh8 ka-ki7 phah hun5-bong7?  I ti7 koai*5 e5 soo2-chai7 ui7 ka-ki7 phah hun5-bong7, ui7 ka-ki7 ti7 chioh8-poa*5 cho7 chit8 e5 khia7-khi2 e5 soo2-chai7.  17). Khoa*3 ah, Ia5-ho5-hoa beh chhin-chhiu*7 toa7-lat8 e5 lang5 chin7-lat8 ka7 li2 hiat--khi3; ia7 beh ka7 li2 pau bat8-bat8; I beh chiong li2 kng2 chia*5 chit8-kng2, hiat ti7 khui-khoah e5 soo2-chai7 chhin-chhiu*7 hiat kiu5.  18). Li2 choe3 chu2-lang5 e5 ke e5 leng5-jiok8--e5, beh si2 ti7-hia; li2 eng5-kng e5 chhia ia7 beh ti7-hia.  19). Goa2 beh kek li2 e5 chit, lut li2 e5 ui7.  20). Kau3 hit-jit8 Goa2 beh tiau3 Goa2 e5 loo5-pok8, Hi-lek8-ka e5 kia*2 I2-li7-a-keng3, lai5;  21). Goa2 beh chiong li2 e5 goa7-phau3 hoo7 i chheng7, chiong li2 e5 io-toa3 hoo7 i ha5, chiong li2 e5 cheng3-su7 e5 koan5, kau i e5 chhiu2; i beh choe3 Ia5-loo7-sat-leng2 khia7-khi2 e5 peh-si*3 kap Iu5-tai7 e5 ke e5 pe7.  22). Goa2 beh chiong Tai7-pit8 e5 ke e5 choan7-si5 he7 ti7 i e5 keng-thau5; i khui, chiu7 bo5 lang5 oe7 koai*, i koai*, chiu7 bo5 lang5 oe7 khui.  23). Goa2 beh kian3-lip8 i chhin-chhiu*7 teng teng3 ti7 kian-koo3 e5 soo2-chai7; i beh ka7 i e5 lau7-pe7 e5 ke choe3 eng5-kng e5 cho7-ui7.  24). Lang5 beh chiong  i e5 lau7-pe7 e5 ke chiah e5 eng5-kng kia*2 kap sun, hoan7-na7 khi3-ku7 e5 soe3-e5, tui3 poa*5 kau3 pan5 e5 khi3-ku7, long2 tiau3 ti7 i e5 teng2-bin7.  25). Ban7-kun e5 Ia5-ho5-hoa kong2, Tng hit-jit8 teng3 ti7 kian-koo3 e5 soo2-chai7 e5 teng beh se5--loh8-khi3; beh siu7 chho3-tng7 ka-lauh8 loh8-khi3, tiau3 ti7 i e5 teng2-bin7 e5 mih8 beh bo5--khi3; in-ui7 che si7 Ia5-ho5-hoa kong2 e5.

[23]	Lun7 Chhui-lo5 e5 bek8-si7.
	Tha-si e5 chun5 ah, lin2 tioh8 ai-khau3, in-ui7 Chhui-lo5 i2-keng pha-hng lah, sim7-chi3 bo5 chhu3-theh8, ia7 bo5 teh chhut-jip8; tui3 Ki-the5 e5 toe7-hng u7 po3 in chit e5 siau-sit.  2). Hai2-ki*5 khia7-khi2 e5 peh-si*3 ah, cha2-si5 Se-tun3 e5 seng-li2 lang5 ke3-hai2 hoo7 lin2 tit-tioh8 chhiong-seng7, ta* lin2 tioh8 cheng7-cheng7 bo5 oe7.  3). Ti7 toa7-chui2 e5 teng2-bin7, Se-hat e5 bi2-niu5, Ni5-lo5 ho5 e5 ngoo2-kok si7 Chhui-lo5 soo2 chin3-jip8--e5, i choe3 liat8-kok e5 poo-thau5.  4). Se-tun3 ah, li2 tioh8 kian3-siau3, in-ui7 toa7-hai2 kong2, chiu7-si7 hai2-ki*5 e5 oe7-soo2 kong2, Goa2 bo5 hoai5-in7, ia7 bo5 u7 si*-kia*2, bo5 u7 iu*2-chhi7 ta-poo-kia*2 ia7 bo5 u7 bu2-iong2 chai7-sek-lu2.  Chit e5 hong-sia* thoan5 kau3 Ai-kip8, in beh ui7-tioh8 Chhui-lo5 e5 hong-sia* kek8-ki5 thang3-thia*3.  6). Lin2 tioh8 ke3-khi3 Tha-si; hai2-ki*5 khia7-khi2 e5 peh-si*3 ah, lin2 tioh8 ai-khau3.  7). Che si7 lin2 khoai3-lok8 e5 sia*5 mah? i e5 teng2 se3-tai7 chiu7-si7 tui3 koo2-cha2 i2-lai5, i e5 kha bat soa2 i kau3 hng7-hng7 khia7-khi2.  8). Chi7-chui7 tia*7-tioh8 chit e5 i3-su3 kong-kek Chhui-lo5 ah? i pun2 si7 hoat-chhut bian2-liu5 e5, i e5 seng-li2-lang5 si7 ong5-chhin, i e5 boe2-boe7-e5 si7 se3-chiu*7 e5 kui3-chok8.  9). Ban7-kun e5 Ia5-ho5-hoa tia*7-tioh8 i, beh leng5-jiok8 it-chhe3 eng5-kng e5 kiau-ngoo7, hoo7 se3-chiu*7 it-chhe3 e5 kui3-chok8 tu2-tioh8 khoa*3-khin.  10). Tha-si e5 peh-si*3 ah, li2 tioh8 pian3-kia*5 li2 e5 toe7-hng chhin-chhin*7 Ni5-lo5 ho5, bo5 koh u7 khu-sok.  11). I i2-keng chhun I e5 chhiu2 ti7 hai2--nih, hoo7 liat8-kok tin2-tang7.  Lun7-kau3 Ka-lam5, Ia5-ho5-hoa bat hoan-hu3 tioh8 hui2-hoai7 i e5 oe7-soo2.  12). I kong2, Li2 siu7 leng5-jiok8 e5 chai7-sek-lu2, Se-tun3 e5 cha-boo2-kia*2 ah, li2 tek-khak bo5 koh tit-tioh8 khoai3-lok8 lah; khi2-lai5 ke3--khi3 Ki-the5, chiu7 ti7-hia ia7 bo5 tit-tioh8 an-hioh.  13). Khoa*3 ah, Ka-lek8-ti2 lang5 e5 toe7, chit e5 peh-si*3 ta* bo5--lah; A-sut8 lang5 hoo7 i choe3 ia2-siu3 khia7-khi2 e5 soo2-chai7; in khi2 in e5 chiu2-ki*-lau5 hui2-hoai7 in e5 keng-tian7, hoo7 i choe3 pha-hng.  14). Tha-si e5 chun5-chiah ah, lin2 tioh8 ai-khau3; in-ui7 lin2 e5 oe7-soo2 pi*3-choe3 pha-hng e5 soo2-chai7.
	15). Tng hit-jit8 Chhui-lo5 beh hoo7 lang5 boe7-ki3--tit lek8-ke3 chhit-chap8 ni5, chiau3 chit8 e5 ong5 e5 jit8-chi2; chhit-chap8 ni5 au7 Chhui-lo5 e5 keng2-hong2 beh chhin-chhiu*7 ki7-lu2 soo2 chhiu*3 e5 koa.  16). Li2 chit e5 hoo7 lang5 boe7-ki3--tit e5 ki7-lu2 ah, theh8 khim5 si3-koe3 kia*5 sia*5-lai7; toa*5 ho2-thia* chhiu*3 choe7-choe7, hoo7 lang5 koh ki3-tit li2.  17). Chhit-chap8 ni5 au7, Ia5-ho5-hoa beh koan3-koo3 Chhui-lo5, i chiu7 beh koh than3 chi*5, kap se3-chiu*7 e5 ban7-kok kau-koan.  18). I e5 he3-mih8 kap soo2 than3 e5 chi*5 beh choe3 seng3, kui hoo7 Ia5-ho5-hoa, bo5 beh khng3--teh, bo5 beh chek-chu7; in-ui7 i e5 he3-mih8 beh hoo7 tiam3 ti7 Ia5-ho5-hoa bin7-cheng5 e5 lang5, hoo7 in chiah8-pa2, koh chheng7 tong3--tit ku2-ku2 e5 sa*.

[24]	Khoa*3 ah, Ia5-ho5-hoa hoo7 toe7 khang-hu, pi*3-choe3 pha-hng, koh chiong toa7-toe7 hoan-lin3-tng2, hoo7 khia7-khi2 e5 peh-si*3 si3-soa*3.  2). Hit-si5 peh-si*3 chai*2-iu*7, che3-si iah8-si7 an2-ni; loo5-pok8 chai*2-iu*7, chu2-lang5 iah8-si7 an2-ni; lu2-pi7 chai*2-iu*7, chu2-bu2 iah8-si7 an2-ni; boe2-mih8--e5 chai*2-iu*7, boe7-mih8--e5 iah8-si7 an2-ni; pang3-che3--e5 chai*2-iu*7, chioh-che3-e5 iah8-si7 an2-ni; theh8 li7-sek--e5 chai*2-iu*7, chhut li7-sek--e5 iah8-si7 an2-ni.  3). Toe7 beh choe3-chit8-e7 khang-hu, long2 tu2-tioh8 chhiu*2-kiap; in-ui7 chit e5 oe7 si7 Ia5-ho5-hoa kong2--e5.  4). Toe7-chiu*7 pi-ai soe-the3, se3-kai3 hu2-pai7 soe-the3, toe7-chiu*7 tiam3-ti7 koai*5-ui7 e5 lang5 iah8 hu2-pai7.  5). Toe7 hoo7 khia7-khi2 hit e5 teng2-bin7 e5 peh-si*3 phah la5-sam5, in-ui7 in hoan7-tioh8 hiah e5 lut8-hoat, hoe3-bo5 lut8-le7, poe7-biu7 eng2-oan2 e5 iok.  6). Soo2-i2 toe7 hoo7 chiu3-choo2 thun-biat8, khia7-khi2 ti7 hit teng2-bin7--e5 siu7 gi2-choe7; toe7-chiu*7 khia7-khi2 e5 peh-si*3 siu7-sio, soo2-chhun e5 lang5 chio2-chio2.  7). Sin e5 chiu2 pi-ai, phu5-to5-chhiu7 hui2-hoai7; sim-lai7 khoai3-lok8--e5 long2-chong2 thoo2-khui3.  8). Phah-koo2 e5 khoai3-lok8 cheng7-cheng7, ian3-lok8--e5 e5 sia*-im long2 soah; toa*5-khim5 e5 khoai3-lok8 iah8 cheng7-cheng7.  9). In boe7 tit-tioh8 chhiu*3-koa  lim-chiu2; kau7-chiu2 tui3 ti7 lim e5 lang5 beh chia*5-choe3 khoo2.  10). Pha-hng e5 sia*5 i2-keng thiah-hui2; tak8-keng chhu3 long2 koai*-mng5, lang5 long2 boe7-tit jip8.  11). Ti7 koe-loo7 in-ui7 chiu2 u7 pi-ai e5 sia*; it-chhe3 e5 hoa*-hi2 pi*3-choe3 oo-am3, toe7-chiu*7 e5 khoai3-lok8 long2 bo5--khi3.  12). Sia*5-lai7 i2-keng pha-hng, sia*5-mng5 long2 hui2-hoai7.  13). In-ui7 ti7 toe7-chiu*7, ban7 peh-si*3 e5 tiong-kan, beh chhin-chhiu*7 phah-ke3-liau2 e5 ka*-na2-chhiu7, koh chhin-chhiu*7 phu5-to5 ban2-liau2 iau2 chhun--e5 chit8-iu*7.  14). Chiah e5 lang5 beh chhut toa7-sia*, beh hoa*-hi2 kio3; in ui7-tioh8 Ia5-ho5-hoa e5 ui-giam5, tui3 hai2--nih lai5 au5-kio3.  15). In-ui7 an2-ni lin2 tioh8 ti7 tang-hng eng5-kng Ia5-ho5-hoa; ti7 chiah e5 hai2-su7 eng5-kng Ia5-ho5-hoa I2-sek-liat8 Siong7-te3 e5 mia5.
	16). Goan2 thia*-ki*3 tui3 toe7-kek8 u7 lang5 chhiu*3-koa, kong2, Eng5-kng kui ti7 gi7 e5 lang5.  Chong2-si7 goa2 kong2, Goa2 siau-biat8 lah, goa2 siau-biat8 lah; goa2 u7 chai-e7 ah, khui2-cha3--e5 kia*5 khui2-cha3, khui2-cha3-e5 toa7 kia*5 khui2-cha3.  17). Toe7-chiu*7 khia7-khi2 e5 peh-si*3 ah, kia*-hia*5, ham7-khi*, oah8-tauh long2 lim5-kau3 li2.  18). Siam2-pi7 kia*-hia*5 e5 sia*--e5, beh poah8-loh8 ham7-khi*; tui3 ham8-khi* khi2-lai5--e5 beh hoo7 oah8-tauh tauh-tioh8; in-ui7 thi*-teng2 e5 thang-a2 long2 khui, toe7 e5 kun-ki iah8 tin2-tang7.  19). Toe7 choe3 chit8-e7 pho3-hoai7, toe7 it-chin7 pang-lih8, toe7 toa7-toa7 io5-choah.  20). Toe7 beh tian-tian to2-to2, chhin-chhiu*7 chiu2-chui3 e5 lang5; koh io5-lai5 io5-khi3, chhin-chhiu*7 tiau3-chhng5; choe7-koa3 tang7-tang7 teh--in, tek-khak to2--loh8-khi3, boe7-oe7 koh khi2-lai5.
	21). Kau3 hit-jit8 Ia5-ho5-hoa ti7 koai*5 e5 soo2-chai7 chek-hoat8 koai*5 e5 soo2-chai7 e5 cheng3 kun-peng; ti7 toe7-chiu*7 beh chek-hoat8 toe7-chiu*7 e5 liat8-ong5.  22). In beh siu7 chu7-chip8, chhin-chhiu*7 hoan7-lang5 siu7 chu7-chip8 ti7 ham7-khi*; iah8 beh siu7 koai* ti7 ka*-lai7; choe7-choe7 jit8 liau2-au7, chiu7 beh u7 lim5-kau3 in--e5.  23). Hit-si5 geh8 beh kian3-siau3, jit8 beh lau3-khui3; in-ui7 ban7-kun e5 Ia5-ho5-hoa beh ti7 Sek-an soa* ti7 Ia5-loo7-sat-leng2 choe3-ong5, ti7 I e5 tiong2-lo2 e5 bin7-cheng5 beh u7 eng5-kng.

[25]	Ia5-ho5-hoa ah, Li2 si7 goa2 e5 Siong7-te3, goa2 beh chun li2 choe3-koai*5, goa2 beh o-lo2 li2 e5 mia5; in-ui7 Li2 eng7 tiong-sin3 seng5-sit8 kia*5 ki5-biau7 e5 su7, chiu7-si7 Li2 tui3 koo2-cha2 soo2 gi2-tia*7--e5.  2). In-ui7 Li2 hoo7 sia*5 pi*3-choe3 thoo5-tui, hoo7 kian-koo3 e5 sia*5 pi*3-choe3 hau7-phia*-phe3, hoo7 goa7-pang lang5 e5 keng-tian7 bo5 koh choe3-sia*5, eng2-oan2 bo5 koh khi2-cho7.  3). Soo2-i2 iong2-beng2 e5 peh-si*3 beh eng5-kng Li2, kiong5-po7 e5 kok e5 sia*5 beh kia*-ui3 Li2.  4). In-ui7 tng kiong5-po7 e5 lang5 chhui-pek lang5 e5 si5, chhin-chhiu*7 toa7-hong tit8-tit8 chhe chhiu*5-piah, Li2 chiu7 choe3 song3-hiong lang5 e5 oe7-soo2, choe3 khun3-khoo2 lang5 kip-lan7-tiong e5 oe7-soo2, choe3 siam2-pi7 toa7-hong e5 soo2-chai7, choe3 siam2-pi7 iam7-jiat8 e5 im3-ng2.  5). Li2 beh choo2-chi2 goa7-pang lang5 e5 soan-hoa, chhin-chhiu*7 ta-toe7 e5 jiat8-khi3 he5--loh8-khi3; kim3-chi2 kiong5-po7 e5 lang5 chhiu*3 thai5-ia*5 e5 koa, chhin-chhiu*7 jiat8-khi3 siu7 hun5 e5 ia*2 siau-bo5.
	6). Ti7 chit e5 soa* ban7-kun e5 Ia5-ho5-hoa beh ui7-tioh8 ban7 peh-si*3 eng7 ho2-mih8 pai5-siat ian5-toh, eng7 ku7-chiu2 kap kut-chhe2 moa2-moa2 e5 ho2-mih8, i2-kip8 che7-chheng e5 ku7-chiu2, pai5-siat ian5-toh.  7). Koh ti7 chit e5 soa* I beh tu5--khi3 ta3 ban7 peh-si*3 e5 phe3, kap jia-kham3 ban7-kok e5 poo3-phang5.  8). I u7 thun-biat8 si2-bo5 kau3 eng2-oan2; Chu2 Ia5-ho5-hoa beh chhit-khi3 cheng3-lang5 bin7--nih e5 bak8-sai2; koh tui3 phoo2-thi*-e7 tu5--khi3 I e5 peh-si*3 e5 kian3-siau3; in-ui7 che si7 Ia5-ho5-hoa kong2 e5.
	9). Kau3 hit-jit8 lang5 beh kong2, Khoa*3 ah, che si7 goan2 e5 Siong7-te3, goan2 peng5-soo3 theng3-hau7 I.  I beh chin2-kiu3 goan2; che si7 Ia5-ho5-hoa; goan2 peng5-soo3 theng3-hau7 I, goan2 beh in-ui7 I e5 kiu3-un lai5 hoa*-hi2 khoai3-lok8.  10). Ia5-ho5-hoa e5 chhiu2 beh hoa*7 ti7 chit e5 soa*, Moo5-ap lang5 ti7 soo2 khia7-khi2 e5 toe7 beh siu7 thun2-tah8, chhin-chhiu*7 ta-chhau2 siu7 thun2-tah8 ti7 pun3-so3-ti5 e5 chui2-lai7.  11). I beh ti7 hit tiong-kan thi2-khui chhiu2, chhin-chhiu*7 siu5-chui2--e5 thi2-khui chhiu2 teh siu5; chong2-si7 I beh hoo7 i e5 kiau-ngoo7 kap i e5 chhiu2 soo2 kia*5 e5 khui2-ke3, choe3 chit8-e7 pai7--loh8-khi3.  12). Li2 sia*5-chhiu*5 kian-koo3 e5 koai*5-tai5, I beh chhia-to2 i, hui2-biat8 i, thiah kau3 pi*5-toe7, ke7 kau3 tin5-ai.

[26]	Tng hit-jit8 ti7 Iu5-tai7 toe7, lang5 tek-khak chhiu*3 chit e5 koa, kong2, Goan2 u7 kian-koo3 e5 sia*5; I beh eng7 kiu3-un lip8 choe3 sia*5-chhiu*5, choe3 goa7-teng5-sia*5.  2). Tioh8 khui chiah e5 mng5, hoo7 siu2 sin3-sit8 gi7 e5 peh-si*3 tit-tioh8 chin3-jip8.  3). Kian-sim oa2-kho3 Li2 e5, Li2 beh po2-siu2 i chap8-hun peng5-an, in-ui7 i oa2-kho3 Li2.  4). Lin2 tioh8 oa2-kho3 Ia5-ho5-hoa tit8-kau3 eng2-oan2; in-ui7 Chu2 Ia5-ho5-hoa si7 eng2-oan2 e5 chioh8-poa*5.  5). I hoo7 tiam3 ti7 koai*5 e5 soo2-chai7--e5 kap koai*5 e5 sia*5 choe3 chit8-e7 pai7--loh8-khi3; I beh chhia-to2 i ti7 toe7--nih, loh8 kau3 tin5-ai.  6). Kha beh thun2-tah8 i, chiu7-si7 song3-hiong lang5 e5 kha, khun3-khoo2 e5 lang5 e5 kha-poo7.  7). Gi7-lang5 loo7 si7 cheng3-tit8; Li2 cheng3-tit8--e5 ah, siu-pi*5 gi7-lang5 e5 loo7.
	8). Ia5-ho5-hoa ah, goan2 ti7 Li2 sim2-phoa*3 e5 loo7 theng3-hau7 Li2; goan2 e5 sim soo2 him-boo7--e5, si7 Li2 e5 mia5 kap ki3-liam7 Li2.  9). Goa2 eng7 goa2 e5 sim mi5-kan him-boo7 Li2; iah8 eng7 goa2 e5 sin5 thi*-kng-cha2 chhe7 Li2; in-ui7 Li2 sim2-phoa*3 se3-chiu*7 e5 si5, chiu7 toe7-chiu*7 e5 peh-si*3 beh hak8-sip8 gi7.  10). Eng7 un-hui7 khoan2-thai7 phai*2-lang5, i iu5-goan5 m7 hak8-sip8 gi7; ti7 cheng3-tit8 e5 toe7-hng, i beh kia*5 put-gi7, iah8 bo5 chu3-i3 Ia5-ho5-hoa e5 ui-giam5.
	11). Ia5-ho5-hoa ah, Li2 e5 chhiu2 kiah8-koai*5, in iu5-goan5 m7-khoa*3; in beh khoa*3-ki*3 Li2 ui7-tioh8 peh-si*3 e5 jiat8-sim lai5 kian3-siau3; koh u7 he2 sio-biat8 Li2 e5 tui3-tek8.  12). Ia5-ho5-hoa ah, Li2 beh chu3-tia*7 goan2 tit-tioh8 peng5-an, in-ui7 goan2 soo2 choe3 it-chhe3 e5 su7, long2 si7 Li2 ka7 goan2 chia*5-e5.  13). Ia5-ho5-hoa goan2 e5 Siong7-te3 ah, Li2 i2-goa7 bat u7 pat8 e5 chu2 koan2-hat goan2; chong2-si7 goan2 beh choan-choan oa2-kho3 Li2, ki3-liam7 Li2 e5 mia5.  14). In si2-liau2 tek-khak boe7-oe7 koh-oah8; in e5 im-hun5 boe7 koh khi2-lai5; in-ui7 Li2 lim5-kau3 in, chau5-biat8 in, hoo7 in e5 mia5 long2 bo5--khi3.  15). Ia5-ho5-hoa ah, Li2 ke-thi* kok-bin5, Li2 ke-thi* kok-bin5; Li2 tit-tioh8 eng5-kng; koh khui-khoah chit e5 toe7 si3-bin7 e5 keng2-kai3.
	16). Ia5-ho5-hoa ah, in ti7 hoan7-lan7-tiong chhe7 Li2; Li2 e5 keng2-kai3 kau3 in sin-chiu*7, in chiu7 pia*3-sim ki5-to2 Li2.  17). Chhin-chhiu*7 hu7-jin5-lang5 hoai5-in7, beh si* e5 si5, chiu7 kiau-ka2, ti7 thong3-khoo2 e5 si5 au5-kio3; Ia5-ho5-hoa ah, goan2 ti7 Li2 e5 bin7-cheng5 iah8 si7 an2-ni.  18). Goan2 iah8 bat hoai5-in7 bat kiau-ka2, soo2-si*--e5 keng2-jian5 chhin-chhiu*7 hong; goan2 ti7 toe7--nih be7-bat kia*5 sim2-mih8 chin2-kiu3 e5 su7; se3-chiu*7 khia7-khi2 e5 peh-si*3 iah8 bo5 poah8-loh8.  19). Li2 e5 si2-lang5 beh koh-oah8; goa2 chiah e5 sin-si beh koh khi2--lai5; to2 ti7 tin5-ai--e5 ah, lin2 tioh8 cheng-sin5 khi2-lai5 chhiu*3-koa; in-ui7 Li2 e5 loo7-chui2 chhin-chhiu*7 chhau2-chhai3-teng2 e5 loo7-chui2, toe7 iah8 beh kau-chhut im-hun5.
	20). Goa2 e5 peh-si*3 ah, lin2 tioh8 jip8 bat8-pang5 koai* li2 e5 mng5, bih8 tiap-a2-ku2, theng3-hau7 siu7-khi3 ke3-khi3.  21). In-ui7 Ia5-ho5-hoa tui3 I e5 soo2-chai7 chhut-lai5, beh heng5-hoat8 toe7-chiu*7 khia7-khi2 e5 peh-si*3 e5 choe7-ok; toe7 iah8 beh loo7-chhut i soo2 u7 e5 huih, bo5 koh jia-kham3 siu7-thai5 e5 lang5.

[27]	Kau3 hit-jit8 Ia5-ho5-hoa beh eng7 I kong-ngi7 u7-lat8 e5 toa7 ki to heng5-hoat8 gok8-hi5, chiu7-si7 hit-ho7 gau5-chau2 e5 choa5, heng5-hoat8 gok8-hi5 chiu7-si7 hit-ho7 oan-oan oat-oat e5 choa5; iah8 beh thai5-si2 hai2-tiong e5 leng5.
	2). Tng hit-jit8  u7 chhut ho2-chiu2 e5 phu5-to5-hng5, lin2 tioh8 ki2 chit e5 hng5 chhiu*3-koa,  3). kong2, Goa2 Ia5-ho5-hoa si7 koo3-siu2 phu5-to5-hng5--e5; Goa2 si5-khek koan3-ak i, mi5-jit8 koo3-siu2 i, bian2-tit lang5 sun2-hai7 i.  4). Goa2 bo5 chun5 siu7-khi3; goan7 u7 chhi3-phe3 chit8-le5 kap Goa2 kau-chian3, Goa2 chiu7 ho2-ta*2 chin3-cheng5 khi3 chhe7 i, ka7 i choe3 chit8-e7 sio--khi3.  5). Na7-bo5 an2-ni, hoo7 i khi*5-tioh8 Goa2 e5 leng5-lek8, lai5 kap Goa2 ho5-ho2; goan7 i kap Goa2 ho5-ho2.  6). Chiong-lai5 Nga2-kok beh teng3 i e5 kun, I2-sek-liat8 beh hoat-ge5 khui-hoe; in e5 ke2-chi2 beh chhiong-moa2 se3-kai3.
	7). Chu2 phah i, kiam2 chhin-chhiu*7 phah hiah-e5 bat phah-i e5 lang5 mah? i siu7-thai5, kiam2 chhin-chhiu*7 hiah-e5 thai5-i--e5 e5 siu7-thai5 mah?  8). Li2 chhe in khi3, si7 chiau3 soo2 hap8-gi5 kap in sa*-chi*; khi2 tang-hong e5 jit8, chiu7 eng7 toa7-hong ka7 in koa*2--khi3.  9). Soo2-i2 Nga2-kok e5 choe7-ok beh an2-ni tit-tioh8 soe2-tu5, i e5 choe7-koa3 tit-tioh8 tu5--khi3 e5 hau7-ko2, chai7-ti7 chit-e5; hit-si5 i hoo7 che3-toa*5 e5 chioh8-thau5 pi*3-choe3 phah-chhui3 e5 he-chioh8; ti3-kau3 chha5-thiau7 kap jit8-siong7 bo5 koh khia7--teh.  10). In-ui7 kian-koo3 e5 sia*5 pi*3-choe3 chhi*-chhin3; loo7-ke soa*3-theh8 chhin-chhiu*7 khong3-ia2; gu5-a2 beh chiah8-chhau2 ti7-hia, to2 ti7-hia, iah8 beh chiah8-oan5 i e5 chhiu7-ki.  11). I e5 ki koo-ta5 siu7 at-chih8, hu7-jin5-lang5 beh lai5 ka7 i sio-lio--khi3; in-ui7 chiah e5 peh-si*3 gong7-gong7; soo2-i2 cho7-hoa3 in--e5, bo5 beh lin5-bin2 in, cho7-chia*5 in--e5, bo5 beh si-un hoo7 in.  12). Kau3 hit-jit8 Ia5-ho5-hoa beh kha3 i e5 ke2-chi2, tui3 Toa7-ho5 kau3 Ai-kip8 e5 khoe; lin2 I2-sek-liat8 lang5 chit8-e5 chit8-e5 hoo7 I siu-khioh.
	13). Tng hit-jit8 beh pun5 toa7 e5 ho7-thau5; ki*3-na7 phiau-liu5 ti7 A-sut8 toe7, kap siu7-koa*2 ti7 Ai-kip8 toe7-e5, long2 beh lai5 ti7 seng3-soa*, ti7 Ia5-loo7-sat-leng2, keng3-pai3 Ia5-ho5-hoa.

[28]	Chai-e7 ah, I2-hoat-lian5 e5 chui3-han3 kiau-ngoo7 e5 bian2-liu5, kap i sui2 e5 chng-tha*7 teh sia7 e5 hoe, chiu7-si7 ti3 ti7 hiah-e5 hoo7 chiu2 soo2 khun3-khoo2--e5, in e5 pui5 e5 soa*-kok e5 thau5.  2). Khoa*3 Chu2 u7 chit8-e5 toa7 koan5-leng5 toa7 khui3-lat8--e5, chhin-chhiu*7 chit8-chun7 e5 toa7-phauh8, chhin-chhiu*7 hui2-biat8 e5 kong5-hong, chhin-chhiu*7 hiong-lau5 e5 toa7-chui2, I beh eng7 toa7-lat8 hiat i ti7 toe7--nih.  3). I2-hoat-lian5 e5 chui3-han3 kiau-ngoo7 e5 bian2-liu5 beh siu7 tah8 ti7 kha-e7.  4). I sui2 e5 chng-tha*7 teh sia7 e5 hoe chiu7-si7 ti7 pui5 e5 soa*-kok e5 thau5, beh chhin-chhiu*7 he7-thi* i2-cheng5 khi2-thau5 sek8 e5 bu5-hoa-ko2; ki*3-na7 khoa*3-ki*3--e5 chiu7 chu3-i3 khoa*3, chit8-e7 kau3-chhiu2 chiu7 thun--loh8-khi3.  5). Tng hit-jit8 ban7-kun e5 Ia5-ho5-hoa beh choe3 I hiah-e5 soo2 chhun e5 peh-si*3 eng5-kng e5 bo7, sui2 e5 bian2-liu5.  6). Iah8 choe3 che7-ui7 lai5 sim2-phoa*3--e5 kong-gi7 e5 sin5, iah8 choe3 sia*5-mng5-khau2 phah-the3 tui3-tek8--e5 e5 khui3-lat8.  7). Tok8-tok8 chit-ho7 lang5 tui3 chiu2 lai5 chha-biu7, tui3 kau7-chiu2 lai5 be5-loo7; che3-si kap sian-ti long2 tui3 kau7-chiu2 lai5 chha-biu7, hoo7 chiu2 soo2 thun-chiah8, tui3 kau7-chiu2 lai5 be5-loo7; tui3-ti7 bek8-si7 chiu7 chha-chhok, tui3 ti7 sim2-phoa*3 bo5 peng5-un2.  8). In-ui7 tak8 te3 toh la5-sam5, thoo3 kau3 moa2-moa2, bo5 chit8-ui7 chheng-khi3.
	9). I beh eng7 ti3-hui7 ka3-si7 chi7-chui7 ah? beh hoo7 chi7-chui7 beng5-pek8 soo2-thoan5-e5 ah? si7 hit-ho7 tu2-a2 tng7-lin li7-khui heng-cheng5--e5 mah?  10). In-ui7 beng7-leng7 koh beng7-leng7, beng7-leng7 koh beng7-leng7; lut8-le7 koh lut8-le7, lut8-le7 koh lut8-le7, chit-ui7 tam7-poh8, hit-ui7 tam7-poh8.  11). Boe7--lah; Chu2 beh eng7 pat8-iu*7 e5 chhui3-tun5 kap bo5 siang5-lui7 e5 chih8, tui3 chit e5 peh-si*3 kong2-oe7.  12). I bat tui3 in kong2, Chit-e5 chiu7-si7 an-hioh, lin2 tioh8 hoo7 ia3-sian7 e5 lang5 tit-tioh8 an-hioh; koh kong2, Chit-e5 chiu7-si7 khui*3-oah8; chong2-si7 in m7-kheng2 thia*.  13). Soo2-i2 Ia5-ho5-hoa tui3 in kong2 e5 oe7, si7 beng7-leng7 koh beng7-leng7, beng7-leng7 koh beng7-leng7; lut8-le7 koh lut8-le7, lut8-le7 koh lut8-le7; chit-ui7 tam7-poh8, hit-ui7 tam7-poh8; ti3-kau3 in khi3, chiu7 hia*3-au7 poah8-to2, koh poah8 kau3 chhui3-chhui3, ham7-loh8 lo5-bang7, siu7 liah8-tioh8.
	14). Soo2-i2 lin2 chiah e5 bu2-ban7 e5 lang5, chiu7-si7 koan2-hat tiam3 ti7 Ia5-loo7-sat-leng2 chiah e5 peh-si*3--e5, tioh8 thia* Ia5-ho5-hoa e5 oe7.  15). In-ui7 lin2 bat kong2, Goan2 kap si2-bo5 lip8-iok, kap im-hu2 kiat-beng5, chai-e7 toa7 liu5-heng5 e5 si5 tek-khak bo5 kau3 ti7 goan2; in-ui7 goan2 eng7 peh8-chhat8 choe3 siam2-pi7 e5 soo2-chai7, ti7 hu-ke2 e5 soo2-chai7 ka-ki7 bih.  16). Soo2-i2 Chu2 Ia5-ho5-hoa an2-ni kong2, Khoa*3 ah, Goa2 ti7 Sek-an he7 chit8 te3 chioh8 choe3 toe7-ki, si7 i2-keng chhi3-giam7 e5 chioh8, kian-koo3 e5 toe7-ki, po2-kui3 e5 chhu3-kak; oa2-kho3 i e5 lang5 tek-khak bo5 tioh8-kip.  17). Goa2 beh eng7 kong-peng5 choe3 chun2-chin5 eng7 kong-gi7 choe3 tui7-soa*3; peng-phauh8 beh phah-to2 hu-ke2 siam2-pi7 e5 soo2-chai7, toa7-chui2 beh im-bat8 siam2-bih e5 soo2-chai7.  18). Lin2 kap si2-bo5 soo2 lip8 e5 iok tek-khak hoe3-bo5, kap im-hu2 soo2 kiat e5 beng5 tek-khak khia7-boe7-tiau5; chai-e7 toa7 liu5-heng5 e5 si5, lin2 beh siu7 i thun2-tah8.  19). Tak8-pai2 keng-ke3, beh chiong lin2 liah8-khi3; in-ui7 tak8 cha2-khi2 i beh keng-ke3, bo5 lang3 jit8-mi5; beng5-pek8 soo2-thoan5-e5, kan-ta kia*-hia*5.  20). Bin5-chhng5 te2, hoo7 lang5 boe7 chhun-tit8; mi5-phe7 oeh8, hoo7 lang5 kah boe7-bat8.  21). In-ui7 Ia5-ho5-hoa beh khi2-lai5, chhin-chhiu*7 ti7 Pi2-lah8-sim soa*, I beh siu7-khi3 chhin-chhiu*7 ti7 Ki-pian3 e5 soa*-kok; thang choe3 I e5 kang, chiu7-si7 han2-tit choe3 e5 kang, thang chia*5 I e5 su7, chiu7-si7 ki5-i*7 e5 su7.  22). Ta* lin2 m7-thang bu2-ban7, kia*-liau2 pak8 lin2 e5 soh khun2 khah-an5; in-ui7 goa2 tui3 Chu2, ban7-kun e5 Ia5-ho5-hoa thia*-ki*3, i2-keng koat-toan3 beh ti7 choan5-toe7-chiu*7 kia*5 soo2 tia*7-tioh8 biat8-bo5 e5 su7.
	23). Lin2 tioh8 a*3 hi7-khang thia* goa2 e5 sia*, liu5-sim thia* goa2 e5 oe7.  24). Hit-e5 loe5-hng5 beh ia7-cheng2--e5, kiam2-si7 siong5-siong5 teh loe5 mah? kiam2-si7 siong5-siong5 teh kut8 lai5 pe7 i e5 thoo5 mah?  25). I i2-keng chhong3-pi*5 thoo5-bin7, kiam2 bo5 ia7 poeh-kak, chai ma2-khun5, chiau3-choa7 cheng3 sio2-beh8, ti7 tia*7-tioh8 e5 soo2-chai7 cheng3 toa7-beh8, ti7 hng5-pi* cheng3 chhoo-beh8 mah?  26). In-ui7 i e5 Siong7-te3 eng7 hap8-gi5 e5 hoat-too7 chi2-tiam2 i, koh ka3-si7 i.  27). Poeh-kak m7-si7 eng7 lai7 e5 khi3-ku7 phah--e5, ma2-khun5 m7-si7 eng7 chhia-lun5 lun2--e5; chiu7-si7 eng7 thui5-a2 phah poeh-kak, eng7 koai*2-a2 phah ma2-khun5.  28). Choe3-pia*2 e5 goo7-kak kiam2 khoeh hoo7 i chhui3 mah?  Bo5--lah, bo5 tng5-tng5 phah i; sui-jian5 eng7 chhia-lun5 be2-toe5 phah-soa*3 i, iah8 bo5 hoo7 i chhui3--khi3.  29). Che iah8 chhut ti7 ban7-kun e5 Ia5-ho5-hoa; I e5 ke3-ek8 ki5-biau7, I e5 ti3-hui7 khoah-toa7.

[29]	Ai--ah, A-li7-i-lek8, A-li7-i-lek8, Tai7-pit8 an-ia*5 e5 sia*5, lin2 chit8-ni5 ke 3 chit8-ni5, choeh-ki5 chiau3-siong5 lun5-liu5.  2). Goa2 beh hoo7 A-li7-i-lek8 khun3-lan5, i beh u7 pi-siong ai-khau3; chong2-si7 Goa2 beh khoa*3 i choe3 A-li7-i-lek8.  3). Goa2 beh si3-ui5 an-ia*5 kong-kek li2, khi2 thoo5-tui phah li2, khi2 koai*5-tai5 kong-kek li2.  4). Li2 beh kang3-ke7, tui3 toe7-tiong kong2-oe7, li2 e5 gian5-gu2 beh soe3-soe3, tui3 tin5-ai chhut-lai5; li2 e5 sia*-im, beh chhin-chhiu*7 kui2 chiu*7-sin--e5 e5 sia*-im tui3 toe7 chhut-lai5, li2 e5 gian5-gu2 kiu7-kiu7-hau2 tui3 tin5-ai chhut.
	5). Li2 e5 tui3-tek8 e5 toa7-tui7 beh chhin-chhiu*7 iu3 e5 thoo5-hun2, kiong5-po7 lang5 e5 toa7-tui7 beh chhin-chhiu*7 pe e5 chhoo-khng; chit e5 su7 beh tiap-a2-ku2 e5 tiong-kan hut-jian5 lim5-kau3.  6). Ban7-kun e5 Ia5-ho-hoa beh eng7 lui5-tan5, toe7-tang7, toa7-sia*, kng2-le5-hong, toa7-hong, kap thun-biat8 e5 he2-iam7 lim5-kau3 i.  7). Hit-si5 kong-kek A-li7-i-lek8 cheng3-kok e5 toa7-tui7, chiu7-si7 it-chhe3 kong-kek i kap i e5 oe7-soo2, kap khoo2-chhoo2 i e5, beh chhin-chhiu*7 bang7-ki*3, chhin-chhiu*7 mi5-si5 e5 i*7-siong7.  8). Beh chhin-chhiu*7 iau e5 lang5 bang7-ki*3 teh-chiah8, kau3 cheng-sin5 sim iu5-goan5 chai khang-khang; a2-si7 chhin-chhiu*7 chhui3-ta e5 lang5 bang7-ki*3 teh lim, kau3 cheng-sin5 iu5-goan5 ia3-sian7, siu*7 beh lim; cheng3-kok e5 toa7-tui7 kap Sek-an soa* kau-chian3--e5, iah8 beh chhin-chhiu*7 an2-ni.
	9). Lin2 tioh8 gong5-ngiah8 ki5-koai3, lin2 tioh8 ka-ki7 jia-pe3 lai5 chhi*-mi5.  In chui3, m7-si7 in-ui7 chiu2, in tian-lai5 tian-khi3, m7-si7 in-ui7 kau7-chiu2.  10). In-ui7 Ia5-ho5-hoa chiong khun3 tang7-bin5 e5 sin5 koan3 ti7 lin2 e5 teng2-bin7, hong-bat8 lin2 e5 bak8-chiu, kham3-bat8 lin2 e5 thau5-khak; lin2 e5 bak8-chiu chiu7-si7 sian-ti, lin2 e5 thau5-khak chiu7-si7 sian-kian3--e5.  11). Soo2-u7 e5 bek8-si7 tui3-ti7 lin2 chhin-chhiu*7 hong--teh e5 ji7-iu*7; lang5 chiong chit e5 ji7-iu*7 kau hoo7 bat-ji7 e5 lang5, kong2, Chhia*2 thak8 i; i kong2, Goa2 boe7-oe7, in-ui7 hong--teh.  12). Koh chiong chit e5 ji7-iu*7 kau hoo7 m7-bat-ji7 e5 lang5, kong2, Chhia*2 thak8 i; i kong2, Goa2 m7-bat ji7.  13). Chu2 kong2, In-ui7 chit e5 peh-si*3 chhin-kun7 Goa2, eng7 chhui3, eng7 chhui3-tun5 chun-keng3 Goa2, sim chiu7 li7-khui Goa2 hng7-hng7; in e5 chun-keng3 Goa2, put-ko3 si7 than3 lang5 soo2 ka3-si7 e5 beng7-leng7 na7-tia*7;  14). soo2-i2 Goa2 beh koh eng7 ki5-biau7 e5 su7 khoan2-thai7 chit e5 peh-si*3, hit e5 su7 chiu7-si7 ki5-biau7 koh ki5-i*7; in ti3-hui7 lang5 e5 ti3-hui7 beh siau-bo5, in chhong-beng5 lang5 e5 chhong-beng5 beh kham3-bat8.
	15). Chai-e7 ah, hiah-e5 Ia5-ho5-hoa chhim-chhim khng3 in e5 ke3-boo5, koh ti7 am3-tiong kia*5 tai7-chi3-e5, kong2, Chi7-chui7 khoa*3-ki*3 goan2?  chi7-chui7 chai goan2 ah?  16). Hai7 ah, lin2 poe7-biu7 lah! Kiam2 thang khoa*3 sio-hui5 lang5 chhin-chhiu*7 thoo5 mah? siu7-cho7 e5 mih8 kiam2 thang lun7 cho7-i--e5, kong2, I bo5 cho7 goa2 mah? a2-si7 siu7-choe3 e5 mih8-kia*7, kiam2 thang lun7 choe3-i--e5 kong2, I bo5 chhang-mia5 mah?
	17). Kiam2 m7-si7 tiap-a2-ku2 e5 si5, Li7-pa-lun3 pian3-choe3 ho2 e5 chhan5, ho2 e5 chhan5 khoa*3-choe3 chhiu7-na5 mah?  18). Hit-jit8 chhau3-hi7-lang5--e5 beh thia*-ki*3 chheh-lai7 e5 oe7, chhi*-mi5-lang5 e5 bak8-chiu beh tui3 bong5-bu7 oo-am3-tiong tit-tioh8 khoa*3-ki*3, Khiam-pi7 e5 lang5 beh in-ui7 Ia5-ho5-hoa lai5 ke-thi* in e5 hoa*-hi2; jin5-kan e5 song3-hiong lang5 beh in-ui7 I2-sek-liat8 e5 Seng3--e5 lai5 khoai3-lok8.  20). In-ui7 kiong5-po7 lang5 i2-keng kui ti7 bo5, bu2-ban7 e5 lang5 i2-keng biat8-choat8; it-chhe3 chhe7 ki-hoe7 choe3-phai*2 e5 lang5 long2 siu7 chian2-tu5.  21). In ui7-tioh8 chit8-ku3-oe7 lai5 chek-choe7 lang5, siat oah8-tauh lai5 ham7-hai7 ti7 sia*5-mng5 tok-chek lang5--e5, eng7 bo5-ia*2 e5 su7 ong2-khut gi7-lang5.  22). Soo2-i2 kiu3-siok8 A-pek-lah8-han2 e5 Ia5-ho5-hoa lun7 Nga2-kok e5 ke an2-ni kong2, Nga2-kok ta* tek-khak bo5 koh kian3-siau3, i e5 bin7 iah8 bo5 pian3-sek.  23). Chong2-si7 i khoa*3-ki*3 i e5 cheng3-kia*2, chiu7-si7 Goa2 e5 chhiu2 soo2 choe3--e5, ti7 i e5 tiong-kan, in beh chun Goa2 e5 mia5 choe3-seng3, beh chun Nga2-kok e5 Seng3--e5 choe3-seng3, beh keng3-ui3 I2-sek-liat8 e5 Siong7-te3.  24). Sim-lai7 hoo5-too5-e5 beh tit-tioh8 beng5-pek8, m7 kam-goan7--e5 beh siu7 kau3-hun3.

[30]	Ia5-ho5-hoa kong2, Chai-e7 ah, chiah e5 poe7-gek8 e5 kia*2, in sa*-kap ke3-boo5, bo5 tui3 Goa2 e5 i3-su3, in kiat beng5-iok8 bo5 tui3 Goa2 e5 sin5, ti3-kau3 choe7-siong7 ka-choe7.  2). Khi2-sin loh8-khi3 Ai-kip8, peng7-bo5 chheng2-mng7 Goa2, beh oa2-kho3 Hoat-lo2 e5 se3-lek8, ke-thi* ka-ki7 e5 se3-lek8, iah8 siam2-bih ti7 Ai-kip8 e5 ti3-im3-e7.  3). Soo2-i2 Hoat-lo2 e5 se3-lek8 beh choe3 lin2 e5 kian3-siau3; siam2-bih ti7 Ai-kip8 e5 ti3-im3-e7 beh choe3 lin2 e5 lau3-khui3.  4). I e5 siu2-leng2 i2-keng kau3 So2-an, i e5 su3-chia2 i2-keng kau3 Hap-loe7-su.  5). In beh in-ui7 boe7 li7-ek in e5 peh-si*3 lai5 kian3-siau3, hit e5 peh-si*3 m7-si7 choe3 pang-chan7, iah8 m7-si7 choe3 li7-ek, tok8-tok8 si7 choe3 kian3-siau3, choe3 leng5-jiok8.
	6). Lun7 lam5-hng e5 cheng-si* e5 bek8-si7.  In chiong chai5-but8 to5 ti7 lu5-a2 ka-chiah-teng2, chiong po2-mih8 chai3 ti7 lok8-to5 e5 nia7, keng-ke3 kan-lan5 khun3-khoo2 e5 toe7, chiu7-si7 bu2 e5 sai, kang e5 sai, tok8-choa5 kap he2-iam7 pe e5 leng5 e5 toe7, khi3 hit e5 bo5 li7-ek in e5 peh-si*3 hia.  7). Ai-kip8 e5 pang-chan7 si7 khang-khang bo5 li7-ek; soo2-i2 goa2 chheng i choe3 che7-teh boe7 tin2-tang7 e5 Lah8-hap-pek.
	8). Ta* li2 khi3, ti7 in e5 bin7-cheng5, chiong chit e5 oe7 sia2 ti7 pai5--nih, ki3 ti7 chheh--nih, lau5 ti7 au7-tai7, kau3 eng2-oan2.  9). In-ui7 in si7 poe7-gek8 e5 peh-si*3, kong2 peh8-chhat8 e5 kia*2-ji5, m7-kheng2 thia*-than3 Ia5-ho5-hoa e5 ka3-si7 e5 kia*2-ji5.  10). In tui3 sian-kian3--e5 kong2, Boh8--tit sian-kian3; tui3 sian-ti kong2, Boh8-tit tui3 goan2 kong2 cheng3-tit8 e5 oe7, tioh8 tui3 goan2 kong2 jiu5-loan2 e5 oe7, kong2 hu-ke2 e5 su7;  11). lin2 tioh8 pang3-sak chia*3-loo7, li7-khui cheng3-tit8 e5 loo7, m7-thang ti7 goan2 e5 bin7-cheng5 koh the5-khi2 I2-sek-liat8 e5 Seng3--e5.  12). Soo2-i2 I2-sek-liat8 e5 Seng3--e5 an2-ni kong2, In-ui7 lin2 khi3-sak chit e5 oe7, pin5-sin3 po7-giok8 kap koai7-phiah, lai5 oa2-kho3 i; soo2-i2 chit e5 choe7-ok ti7 lin2 e5 sin-chiu*7, chhin-chhiu*7 beh-to2 e5 lih8-hun5, phong3-chhut ti7 koai*5-chhiu*5--e5; tiap-a2-ku2 e5 tiong-kan hut-jian5-kan to2-hoai7.  14). I beh hui2-hoai7 i, chhin-chhiu*7 lang5 hui2-hoai7 sio-hui5 lang5 e5 hui5-khi3, kong3-chhui3 iah8 bo5 po2-sioh; ti3-kau3 chhui3-te3 e5 tiong-kan, chhe7 bo5 chit8-phi*3 thang tui3 he2-loo5 lai5 chhu2 he2, tui3 ti5-lai7 lai5 iu*2 chui2.
	15). Chu2 Ia5-ho5-hoa, I2-sek-liat8 e5 Seng3--e5, bat an2-ni kong2, Lin2 e5 tit-tioh8 kiu3 chai7-ti7 oat8-to3-tng2 kap an-hioh; lin2 tit-tioh8 khui3-lat8 chai7-ti7 peng5-cheng7 kap sin3-kho3; chong2-si7 lin2 bo5 beh.  16). Lin2 kong2, Bo5--ah, goan2 beh khia5-be2 lai5 chau2, soo2-i2 lin2 tit-beh chau2; koh kong2, Goan2 beh khia5 hit-e5 chin gau5-chau2 e5 cheng-si*, soo2-i2 tui-koa*2 lin2-e5 iah8 beh chin gau5 chau2.  17). Chit8-lang5 hang2-hoah, chiu7 chit8-chheng lang5 to5-chau2; goo7-lang5 hang2-hoah, chiu7 lin2 long2 beh to5-chau2; ti3-kau3 soo2 chhun-e5 chhin-chhiu*7 soa*-teng2 e5 ki5-koa*, soa*-thau5 e5 toa7-ki5.  18). Ia5-ho5-hoa in-ui7 an2-ni beh theng3-hau7 lai5 si un-hui7 hoo7 lin2, koh in-ui7 an2-ni beh khi2-lai5 lin5-bin2 lin2; in-ui7 Ia5-ho5-hoa si7 kong-peng5 e5 Siong7-te3; hoan7-na7 theng3-hau7 I--e5, long2 u7 hok-khi3.
	19). Lin2 chiah-e5 khia7-khi2 ti7 Sek-an, ti7 Ia5-loo7-sat-leng2 e5 peh-si*3 ah, li2 tek-khak bo5 koh thi5-khau3; Chu2 beh in-ui7 li2 ai-kiu5 e5 sia* toa7 si-un hoo7 li2; I thia*-ki*3 chiu7 beh in3 li2.  20). Chu2 beh hoo7 lin2 ti7 hoan7-lan7-tiong u7 pia*2, ti7 kan-khoo2-tiong u7 chui2; lin2 e5 sian-si* bo5 koh siam2-bih; li2 beh chhin-bak8 khoa*3-ki*3 li2 e5 sian-si*.  21). Li2 phian ti7 cho2 phian ti7 iu7 e5 si5, hi7-khang-lai7 beh thia*-ki*3 u7 sia* ti7 li2 e5 au7-bin7 kong2, Che chiu7-si7 loo7, li2 tioh8 kia*5 i.  22). Li2 soo2 tiau-khek e5 ngoo2-siong7, eng7 gun5 siu*--e5, soo2 chu3-cho7 e5 ngoo2-siong7 eng7 kim too7--e5, li2 beh phah la5-sam5 i, beh khi3-sak i, chhin-chhiu*7 u3-oe3 e5 mih8; tui3 i kong2, Khi3--ah.  23). Li2 ia7 cheng2-chi2 ti7 toe7--nih, I beh ka7 i loh8-hoo7, iah8 beh hoo7 toe7 soo2 chhut e5 bi2-niu5 chin-ho2, chin hong-seng7; kau3 hit-si5 li2 e5 cheng-si* beh ti7 khoan-khoah e5 chhau2-tiu*5 chiah8-chhau2.  24). Loe5 hng5 e5 gu5 kap lu5-a2-kia*2 beh chiah8 soah-iam5 e5 liau7; chit e5 liau7 si7 eng7 hong-koo2 kap poa3-ki ke3 chhiu*5--e5.  25). Ti7 toa7-thai5 lang5, chiu2-ki*-lau5 to2-hoai7 e5 jit8, tak8 e5 koai*5-soa* toa7-nia2 beh u7 ho5-chui2 khoe-lau5.  26). Tng Ia5-ho5-hoa pau I e5 peh-si*3 sun2-siong e5 soo2-chai7, i-ti7 I e5 peh-si*3 phah-siong e5 jit8, geh8 e5 kng beh chhin-chhiu*7 jit8 e5 kng, jit8 e5 kng beh ke chhit-pe7, chhin-chhiu*7 chhit e5 jit8 e5 kng chit8-iu*7.
	27). Khoa*3 ah, Ia5-ho5-hoa e5 mia5 tui3 hng7-hng7 lai5, siu7-khi3 toh8--khi2-lai5, bat8-bat8 e5 ian chheng3-koai*5; I e5 chhui3-tun5 u7 siu7-khi3 moa2-moa2; I e5 chit8 chhin-chhiu*7 thun-biat8 e5 he2.  28). I e5 khi3 chhin-chhiu*7 tiong3-moa2 e5 ho5-chui2, tiong3 kau3 am7-kun2; beh eng7 hui2-biat8 e5 thai lai5 thai ban7-kok; koh ti7 cheng3 peh-si*3 e5 chhui3-lai7, beh u7 hoo7 lang5 kia*5 chho3-goo7 e5 be2-ka7-kiu*.  29). Lin2 beh chhiu*3-koa, chhin-chhiu*7 siu2 seng3-choeh e5 mi5; koh sim-lai7 hoa*-hi2, chhin-chhiu*7 lang5 pun5 tat8-a2 chiu*7 Ia5-ho5-hoa e5 soa*, kau3 I2-sek-liat8 e5 Chioh8-poa*5 hia.  30). Ia5-ho5-hoa beh hoo7 lang5 thia* I ui-giam5 e5 sia*, koh hoo7 lang5 khoa*3-ki*3 I e5 chhiu2 phah--loh8-khi3, kap siu7-khi3-tiong e5 siu7-khi3, thun-biat8 e5 he2-iam7, chhe3-lui5, toa7-hong, peng-phauh8.  31). Soo2-i2 A-sut8 lang5 beh in-ui7 Ia5-ho5-hoa e5 sia* toa7 kia*-hia*5; I beh eng7 koai*2-a2 lai5 phah i.  32). Ia5-ho5-hoa beh chiong tia*7-tioh8 e5 koai*2-a2, kau3 ti7 i e5 sin-chiu*7; tak8-pai2 phah--loh8-khi3, chiu7 thia*-ki*3 toa*5-khim5 phah-koo2 e5 sia*; kau-chian3 e5 si5, Ia5-ho5-hoa tang7-khi2 I e5 chhiu2 kap i kau-chian3.  33). In-ui7 To5-hui-tek8 tui3 cha2 chiu7 siat-lip8; ui7-tioh8 ong5 lai5 pi7-pan7 chhim koh khoah; ki5-tiong kui-tui--e5 si7 he2 kap choe7-choe7 chha5; Ia5-ho5-hoa e5 khi3, chhin-chhiu*7 chit8-tiau5 e5 jiu5-ng5 he2, hoo7 i toh8--khi2-lai5.

[31]	U7 chai-e7 ah, hiah-e5 loh8-khi3 Ai-kip8 kiu5 pang-chan7--e5, in oa2-kho3 be2; iah8 oa2-kho3 chhia, in-ui7 i choe7; oa2-kho3 be2-peng, in-ui7 i kiong5; chong2-si7 bo5 i3-hiong3 I2-sek-liat8 e5 Seng3--e5, iah8 bo5 kiu5 Ia5-ho5-hoa.  2). Ia5-ho5-hoa ki5-sit8 u7 ti3-hui7, I beh kang3 chai-e7, bo5 siu to3-tng2 I e5 oe7; beh khi2-lai5 kong-kek hiah e5 phai*2-lang5 e5 ke, koh kong-kek hiah-e5 pang-chan7 lang5 choe3 phai*2--e5.  3). Ai-kip8 lang5 put-ko3 si7 lang5, m7-si7 Siong7-te3; in e5 be2 put-ko3 si7 bah, m7-si7 sin5; Ia5-ho5-hoa chit8-e7 chhun-chhiu2, hit e5 pang-chan7 lang5--e5 beh tak--tioh8, hit-e5 siu7 pang-chan7--e5 beh poah8-to2, long2 sa*-kap biat8-bo5.
	4). In-ui7 Ia5-ho5-hoa tui3 goa2 an2-ni kong2, Chhin-chhiu*7 sai kap soe3-chiah sai koo3 i soo2 jiau3--tioh8 e5 mih8, chiu7 hm7-hm7-hau2, sui-jian5 tiau3-chip8 choe7-choe7 bok8-chia2 lai5 kong-kek i, i long2 bo5 in-ui7 in e5 sia* lai5 kia*-hia*5, iah8 bo5 in-ui7 in e5 soan-hoa lai5 khut-hok8; chhin-chhiu*7 an2-ni, ban7-kun e5 Ia5-ho5-hoa beh lim5-kau3, kau-chian3 ti7 Sek-an soa* kap i e5 soa*-nia2.  5). Chhin-chhiu*7 chiau2 thi2-khui sit8, an2-ni ban7-kun e5 Ia5-ho5-hoa beh po2-hoo7 Ia5-loo7-sat-leng2; koh po2-hoo7 i, koh khan-kiu3 i, koh poa*5-ke3 lai5 kiu3 i.  6). I2-sek-liat8 e5 kia*2-sun ah, lin2 soo2 chhim-chhim poe7-gek8-e5, ta* tioh8 kui-ng3 I.  7). In-ui7 kau3 hit-jit8, tak8-lang5 beh chiong i gun5 e5 ngoo2-siong7, kim e5 ngoo2-siong7, chiu7-si7 lin2 e5 chhiu2 soo2 cho7, ham7-loh8 lin2 ti7 choe7--e5, long2 pang3-sak i.  8). A-sut8 lang5 beh si2 ti7 to-e7, m7-si7 tui3-ti7 lang5, iah8 m7-si7 peng5-siong5 lang5 e5 to beh biat8 i; i beh tui3 to e5 bin7-cheng5 lai5 to5-siam2, i e5 siau3-lian5 lang5 beh choe3 khoo2-kang.  9). I e5 chioh8-poa*5 beh in-ui7 kia*-hia*5 lai5 bo5--khi3; i e5 siu2-leng2 beh in-ui7 toa7-ki5 lai5 kia*-hia*5; che si7 hit e5 u7 he2 ti7 Sek-an, u7 loo5 ti7 Ia5-loo7-sat-leng2 e5 Ia5-ho5-hoa kong2 e5.

[32]	Khoa*3 ah, beh u7 chit8 e5 ong5 chiau3 kong-gi7 lai5 choe3-ong5, beh u7 siu2-leng2 chiau3 kong-peng5 lai5 chiang2-koan5.  2). Beh u7 lang5 choe3 chhin-chhiu*7 siam2-pi7 hong e5 soo2-chai7, choe3 bih toa7-hoo7 e5 ui7; chhin-chhiu*7 khoe-lau5 e5 chui2 ti7 ta-toe7, chhin-chhiu*7 toa7-chioh8 e5 im3-ng2 ti7 ia3-sian7 e5 soo2-chai7.  3). Hit-e5 oe7 khoa*-ki*3 e5 lang5, bak8-chiu7 bo5 koh ian-ng7; oe7 thia* e5 lang5, hi7-khang beh a*3 teh-thia*;  4). so3-seng3 lang5 e5 sim beh beng5-pek8 ti3-sek; tioh-chih8-kun e5 lang5 e5 chih8 beh kong2-oe7 kin2 koh beng5.  5). Gong7-lang5 bo5 koh chhneg-choe3 ko-beng5, kian-lin7 e5 lang5 bo5 koh chheng choe3 toa7-liong7.  6). In-ui7 gong7-lang5 beh kong2 gong7-oe7, sim siu*7 choe3-phai*2, koai*3-si3 kia*5 siat-tok8 e5 su7, kong2 chha-biu7 e5 oe7 kong-kek Ia5-ho5-hoa, hoo7 iau e5 lang5 bo5 mih8 thang chiah8, chhui3-ta e5 lang5 bo5 chui2 thang lim.  7). Kian-lin7 e5 lang5 soo2 eng7 e5 hoat-too7 si7 phai*2--e5, i siat ke3-boo5, eng7 peh8-chhat8 oe7 hui2-biat8 kan-khoo2 lang5; song3-hiong e5 lang5 kang2-lun7 kong-li2 e5 si5, i iah8 iu5-goan5 kia*5 hui2-biat8; chong2-si7 ko-beng5 e5 lang5 ke3-ek8 ko-beng5 e5 su7, iah8 tng5-tng5 tiam3 ti7 ko-beng5.
	9). Chheng-eng5 e5 hu7-jin5-lang5 ah, tioh8 khi2-lai5 thia* goa2 e5 sia*; bo5 khoa3-lu7 e5 cha-boo2-kia*2 ah, tioh8 a*3 hi7-khang thia* goa2 e5 oe7.  10). Bo5 khoa3-lu7 e5 cha-boo2-kia*2 ah, koh ke3 chit8-ni5 khah-ke, beh kia*-hia*5; in-ui7 bo5 phu5-to5 thang ban2, bo5 ke2-chi2 thang siu-seng5.  11). Chheng-eng5 e5 hu7-jin5-lang5 ah, tioh8 ngiauh8-ngiauh8-chhoah; bo5 khoa3-lu7 e5 cha-boo2-kia*2 ah, tioh8 kia*-hia*5, thng3-sa* chhiah-theh, io ha5 moa5-poo3.  12). In beh ui7-tioh8 ho2 e5 chhan5-toe7 kap boo7-seng7 e5 phu5-to5-chhiu7 tui5-heng.  13). Chhi3-phe3 chit8-le5 beh hoat-si* ti7 Goa2 e5 peh-si*3 e5 toe7; iah8 beh hoat-si* ti7 hoa*-hi2 e5 sia*5, khoai3-lok8 e5 chhu3.  14). In-ui7 ong5-kiong beh hong-hoe3, lau7-jiat8 e5 sia*5 beh leng2-cheng7; soa*-thau5 kap chiu2-ki*-lau5 eng2-oan2 choe3 soa*-tong7, choe3 ia2-lu5 hoa*-hi2 e5 soo2-chai7, choe3 kui-tin7 cheng-si* e5 chhau2-tiu*5.  15). Theng3-hau7 seng3 e5 Sin5 tui3 teng2-bin7 pia*3-loh8 ti7 lan2, khong3-ia2 pian3-choe3 pui5 e5 chhan5, pui5 e5 chhan5 khoa*3-choe3 chhin-chhiu*7 chhiu7-na5.  16). Hit-si5 kong-peng5 beh toa3 ti7 khong3-ia2, kong-gi7 beh tiam3 ti7 pui5 e5 chhan5.  17). Gi7 e5 kong-hau7 si7 peng5-an, gi7 e5 hau7-giam7 si7 peng5-cheng7 an-un2, kau3 ti7 eng2-oan2.  18). Goa2 e5 peh-si*3 beh tiam3 ti7 peng5-an e5 theh8, an-un2 e5 chhu3, chheng-cheng7 hioh-khun3 e5 soo2-chai7.  19). Tok8-tok8 chhiu7-na5 to2--loh8-khi3 e5 si5 beh loh8-phauh8; koh hit e5 sia*5 beh kang3-loh8 kau3 chin-ke7.  20). Lin2 chiah-e5 ia7-cheng2 ti7 tak8 e5 chui2-pi*--e5, pang3 gu5 lu5 ti7-hia e5, u7 hok-khi3.

[33]	Chai-e7 ah, li2 chit-e5 chhiu*2-toat8 lang5--e5, ka-ki7 bo5 siu7 chhiu*2-toat8; kia*5 tai7-chi3 khui2-cha3--e5, lang5 bo5 eng7 khui2-cha3 khoan2-thai7 li2!  Li2 chhiu*2-toat8 tu2-a2 soah, ka-ki7 beh siu7 chhiu*2-toat8; li2 kia*5 khui2-cha3 tu2-a2 soah, lang5 beh eng7 khui2-cha3 khoan2-thai7 li2.  2). Ia5-ho5-hoa ah, kiu5 Li2 si-un hoo7 goan2; goan2 theng3-hau7 Li2, kiu5 Li2 tak8 cha2-khi2 choe3 goan2 e5 chhiu2, tu2-tioh8 hoan7-lan7 e5 si5, choe3 goan2 e5 chin2-kiu3.  3). Soan-hoa e5 sia* chit8-e7 hoat, cheng3 peh-si*3 to5-chau2; Li2 chit8-e7 khi2-lai5, liat8-kok si3-soa*3.  4). Lin2 soo2-chhiu*2--e5 beh hoo7 lang5 siu-sip8, chhin-chhiu*7 chian2-a2-thang5 e5 siu-sip8 mih8; lang5 chau2--khi3 hia, chhin-chhiu*7 chhau2-meh thiau3-lai5 thiau3-khi3.  5). Ia5-ho5-hoa siu7 chun-choe3 koai*5; in-ui7 I tiam3 ti7 koai*5 e5 soo2-chai7; I eng7 kong-peng5 kong-gi7 chhiong-moa2 Sek-an.  6). Li2 it-seng it-si3 beh tit-tioh8 an-un2, u7 hong-seng7 e5 kiu3-un, kap ti3-hui7 kap chai-bat; keng3-ui3 Ia5-ho5-hoa choe3 li2 e5 po2-poe3.
	7). Khoa*3 ah, in e5 ho5-kiat8 ti7 goa7-bin7 ai-siong; kiu5-ho5 e5 su3-chia2 thong3-sim thi5-khau3.  8). Toa7-loo7 pha-hng, long2 bo5 lang5 ke3-loo7; i poe7-iok, khoa*3-khin chiah e5 sia*5, bo5 iau3-kin2 peh-si*3.  9). Toe7-chiu*7 pi-ai soe-the3; Li7-pa-lun3 kian3-siau3 koo-ta5; Sa-lun5 chhin-chhiu*7 khong3-ia2; Pa-san kap Ka-bit8 e5 chhiu7-bak8 lak kng-kng.  10). Ia5-ho5-hoa kong2, Ta* Goa2 beh khi2-lai5; ta* Goa2 beh heng-khi2; ta* Goa2 beh ka-ki7 koai*5.  11). Lin2 hoai5-in7 chhoo-khng lai5 si* tiu7-ko2; lin2 e5 khi3 beh chhin-chhiu*7 he2 lai5 thun-biat8 lin2.  12). Liat8-pang beh chhin-chhiu*7 i2-keng sio e5 chioh8-he; chhin-chhiu*7 i2-keng koah e5 chhi3-phe3, siu7-sio ti7 he2-tiong.
	13). Lin2 hng7 e5 lang5, tioh8 thia* Goa2 soo2-kia*5--e5, lin2 kun7 e5 lang5 tioh8 chai Goa2 e5 toa7 koan5-leng5.  14). Sek-an tiong e5 choe7-jin5 long2 kia*-hia*5, bo5 keng3-khian5 e5 lang5 beh tit8-tit8 chhoah.  Lan2 tiong-kan chi7-chui7 oe7 kap thun-biat8 e5 he2 sa*-kap toa3?  Lan2 tiong-kan chi7-chui7 oe7 kap eng2-oan2 e5 sio-hui2 sa*-kap toa3 ah?  15). Kia*5 tai7-chi3 kong-gi7, kong2-oe7 cheng3-tit8, oan3-hun7 lek8-sek e5 chai5-li7, io5 chhiu2 bo5 siu7 poo3-loo7, that-bat8 hi7-khang bo5 thia* lau5-huih e5 oe7, khoeh bak8-chiu bo5 khoa*3 phai*2-tai7--e5;  16). i beh tiam3 ti7 koai*5 e5 soo2-chai7; kian-koo3 e5 chioh8-poa*5 choe3 i e5 oe7-soo2; beh u7 bi2-niu5 kiong-kip i, i e5 chui2 tek-khak boe7 choat8-tng7.  17). Li2 e5 bak8-chiu beh khoa*3-ki*3 ong5 e5 sui2, beh khoa*3-ki*3 khui-khoah e5 toe7.  18). Li2 e5 sim beh siau3-liam7 hit e5 kia*-hia*5 e5 su7; koan2-siau3--e5 ti7 toh-loh8? pheng5 kong3-gun5 e5 ti7 toh-loh8? sng3 chiu2-ki*-lau5--e5 ti7 toh-loh8?  19). Li2 tek-khak bo5 khoa*3-ki*3 kiong5-beng2 e5 peh-si*3, chiu7-si7 kong2-oe7 oh-thia*, li2 boe7 beng5-pek8; gian5-gu2 gi2-bu2 gi2-ngiau2, li2 boe7 hiau2-tit--e5.  20). Li2 tioh8 khoa*3 Sek-an, lan2 siu2 seng3-choeh e5 sia*5, li2 e5 bak8-chiu beh khoa*3-ki*3 Ia5-loo7-sat-leng2 choe3 an-cheng7 e5 chhu3-theh8, choe3 bo5 i5-soa2 e5 poo3-pi*5, i e5 khit8 eng2 bo5 puih8-chhut, i e5 soh long2 bo5 tng7.  21). Ti7-hia Ia5-ho5-hoa beh hian2-beng5 ui-giam5 kap lan2 sa*-kap ti7-teh, chhin-chhiu*7 kang-ho5 khui-khoah e5 toe7; hit tiong-kan tek-khak bo5 u7 ko3-chiu*2 e5 chun5 ong2-lai5, iah8 bo5 u7 ui-hong e5 chun5 keng-ke3.  22). In-ui7 Ia5-ho5-hoa si7 lan2 e5 sim2-phoa*3-si, Ia5-ho5-hoa si7 ka7 lan2 siat lut8-hoat--e5; Ia5-ho5-hoa si7 lan2 e5 ong5; I beh chin2-kiu3 lan2.  23). Li2 e5 phang5-soh long2 lut--khi3; chun5-ui5 khia7-boe7-chai7; hong-phang5 chhia boe7-khi2-lai5; hit-si5 choe7-choe7 chhiu*2--lai5 e5 mih8 hoo7 lang5 pun--khi3; pai2-kha--e5 iah8 chhiu*2-tioh8 mih8.  24). Khia7-khi2 e5 peh-si*3 tek-khak bo5 kong2, Goa2 u7 phoa3-pi*7; ki5-tiong khia7-khi2 e5 peh-si*3, choe7-koa3 long2 sia3-bian2.

[34]	Liat8-kok ah, lin2 tioh8 kun7-cheng5 lai5 thia*; cheng3 peh-si*3 ah, lin2 tioh8 a*3 hi7-khang lai5 thia*; toe7 kap i soo2 chhiong-moa2--e5, se3-kai3 kap ki*3-na7 tui3 i lai5 chhut--e5, long2 tioh8 thia*.  2). In-ui7 Ia5-ho5-hoa siu7-khi3 kau3 liat8-kok, toa7 siu7-khi3 in e5 choan5-kun; gi2-tia*7 long2 biat8 i, chiong in kau hoo7 lang5 thai5.  3). In siu7-thai5-e5 tek-khak hiat-kak8, sin-si e5 chhau3-bi7 chheng3--khi2-lai5, chiah e5 soa* siu7 in e5 huih iu*5-hoa3.  4). Thi* e5 ban7-siong7 beh siau-bo5, thi* beh chhin-chhiu*7 chhak kng2--khi2-lai5; i e5 ban7-siong7 beh soe-pai7, chhin-chhiu*7 phu5-to5-chhiu7 e5 hioh8 soe-pai7, koh chhin-chhiu*7 bu5-hoa-ko2-chhiu7 e5 soe-pai7 chit8-iu*7.  5). In-ui7 Goa2 e5 to ti7 thi*--nih i2-keng lim kau3-giah8; khoa*3 ah, chit e5 to beh kau3 I2-tong, i2-kip8 Goa2 soo2 gi2-tia*7 beh biat8-bo5 e5 peh-si*3, lai5 sim2-phoa*3 i.  6). Ia5-ho5-hoa e5 to u7 huih moa2-moa2, bak-tioh8 iu5 kap iu*5-a2-kia*2 kap soa*-iu*5 e5 huih, i2-kip8 kang e5 mi5-iu*5 io-chi2 e5 iu5; in-ui7 Ia5-ho5-hoa ti7 Pho-su-lah8 u7 che3-su7, ti7 I2-tong toe7 u7 toa7 thai5-lang5 e5 su7.  7). Ia2-gu5 beh kap in loh8--lai5, gu5-a2 kap kang e5 gu5 iah8 si7 an2-ni; in e5 toe7 in-ui7 huih lai5 chui3, in e5 thoo5-hun2 in-ui7 iu5 lai5 pui5.  8). In-ui7 Ia5-ho5-hoa u7 po3-siu5 e5 jit8, ui7-tioh8 Sek-an e5 an3-kia*7, u7 po3-eng3 e5 ni5.  9). I2-tong chiah e5 khoe beh pi*3-choe3 lek8-chhi*, thoo5-hun2 beh pi*3-choe3 jiu5-ng5, i e5 toe7 chia*5-choe3 i2-keng toh8 e5 lek8-chhi*.  10). Mi5-jit8 long2 bo5 sit; i e5 ian eng2-oan2 chheng3--khi2-lai5, tai7-tai7 pha-hng; eng2-oan2 bo5 lang5 keng-ke3.  11). The5-oo5 ho5-ti beh tit-tioh8 choe3-giap8; niau-thau5-eng oo-a beh tiam3 ti7 hit tiong-kan;  I beh chiong hong-hoe3 e5 chun2-chin5, hun7-tun7 e5 tui7-soa*3, khan ti7 i e5 teng2-bin7.  12). In beh kio3 chun-kui3 e5 lang5 lai5 ti7-li2 kok, ti7-hia long2 bo5 chit8-e5, kui3-chok8 iah8 long2 bo5.  13). In e5 keng-tian7 beh hoat chhi3-phe3, oe7-soo2 beh hoat chit8-le5 kap chhau2-chhi3; beh choe3 soa*-kau2 e5 hiat8, to5-chiau2 e5 siu7.  14). Ia2-siu3 kap chhai5-long5 sa* tu2-tioh8; ia2-soa*-iu*5 beh kap i e5 phoa*7 tui3-kio3; mi5--si5 e5 iau-koai3 beh ti7-hia hioh, ka-ki7 chhe7 an-hioh e5 soo2-chai7.  15). Chi*3-choa5 beh ti7-hia choh siu7, si*-nng7, pu7-nng7, chhut-kia*2, koh chu7-chip8 kia*2 ti7 i e5 pak-too2-e7; eng-chiau2 kui-tui3 chu7-chip8  ti7-hia.  16). Lin2 tioh8 kang2-kiu3 Ia5-ho5-hoa e5 chheh lai5 thak8 i; ki5-tiong bo5-khiam3 chit8-hang7 bo5 chit8-chiah bo5 phit-phoe3; in-ui7 Goa2 e5 chhui3 i2-keng chhut beng7-leng7, I e5 sin5 i2-keng chu7-chip8 in.  17). I iah8 ui7 in liam-khau, koh chhin-chhiu2 eng7 chun2-chin5 ka7 in pun-toe7; in beh eng2-oan2 tit-tioh8 i choe3-giap8, tak8 se3-tai7 tiam3 ti7-hia.

[35]	Khong3-ia2 kap ta-so3 e5 toe7 tek-khak hoa*-hi2; soa-boo5 iah8 beh khoai3-lok8, koh chhin-chhiu*7 mui5-kui3 khui-hoe.  2). I beh khui-hoe boo7-seng7, lai5 hoa*-hi2, beh u7 hoa*-hi2 kap chhiu*3-koa; Li7-pa-lun3 e5 eng5-kng, Ka-bit8 kap Sa-lun5 e5 sui2, beh kui i; in beh khoa*3-ki*3 Ia5-ho5-hoa e5 eng5-kng, lan2 e5 Siong7-te3 e5 bi2-biau7.
	3). Lin2 tioh8 hoo7 loan2-jiok8 e5 chhiu2 iong2-chong3, bo5-lat8 e5 kha-thau5-u chu7-chai7.  4). Tui3 sio2-ta*2 e5 lang5 kong2, Lin2 tioh8 kong-kiong5, m7-bian2 kia*; khoa*3 ah, lin2 e5 Siong7-te3 beh lai5 po3-siu5, beh lai5 kia*5 kek8-toa7 e5 po3-eng3; I beh lai5 chin2-kiu3 lin2.  5). Hit-si5 chhi*-mi5 lang5 e5 bak8-chiu beh khui, chhau3-hi7-lang5 e5 hi7-khang beh lai7.  6). Hit-si5 pai2-kha--e5 beh tio5-thiau3 chhin-chhiu*7 lok8, e2-kau2 e5 chih8 beh chhiu*3-koa; in-ui7 chui2 chheng3-chhut ti7 khong3-ia2, khoe-lau5 chheng3-chhut ti7 soa-boo5.  7). Hoat-chhut-kng e5 soa, beh pi*3-choe3 chui2-ti5, ta-so3 e5 toe7 beh pi*3-choe3 chui2-choa*5; ti7 soa*-kau2 to2 teh-khun3 e5 soo2-chai7 beh u7 chhi*-chhau2 loo5-ui2 kap poo5-chhau2.  8). Ti7-hia beh u7 chit8 tiau5 koai*5 e5 loo7, chit tiau5 loo7 beh chheng-choe3 Seng3 e5 loo7; u3-oe3 e5 lang5 boe7-tit-thang keng-ke3; choan-choan beh choe3 in e5 loo7-eng7; kia*5-loo7 e5 lang5, sui-jian5 gu5-gong7, iah8 boe7 kia*5-chho3.  9). Ti7-hia tek-khak bo5 sai, beng2-siu3 iah8-bo5 chiu*7 chit tiau5 loo7; ti7-hia long2 bo5 tu2-tioh8 in; tok8-tok8 tit-tioh8 siok8-hoe5 e5 peh-si*3 ti7-hia kia*5.  10). Koh Ia5-ho5-hoa kiu3-siok8 e5 peh-si*3 beh to3-tng2--lai5, beh chhiu*3-koa lai5 kau3 Sek-an; tit-tioh8 eng2-oan2 e5 hoa*-hi2 choe3 bian2-liu5; in beh hoa*-hi2 khoai3-lok8, iu-bun7 thoo2-khui3 long2 beh chau2--khi3.

[36]	Hi-se-ka ong5 chap8-si3 ni5, A-sut8 ong5 Se-na2-ki-lip8 chiu*7 lai5 kong2-kek Iu5-tai7 it-chhe3 kian-koo3 e5 sia*5 lai5 chhu2 i.  2). A-sut8 ong5 tui3 Lah8-kiat chhe Lah8-pek-sa-ki chhoa7 toa7-tui7 peng khi3 Ia5-loo7-sat-leng2, kau3 Hi-se-ka ong5 hia; i chiu7 khia7 ti7 teng2-ti5 e5 chui2-kau-pi*, ti7 phio3-poo3 sai-hu7 e5 chhan5 e5 toa7-loo7.  3). Hit-tiap8 u7 koan2-ke e5 Hi-lek8-ka e5 kia*2 I2-li7-a-keng3, kap su-ki3 Sia3-pek-na2, kap su2-koa* A-sat e5 kia*2 Iok-a, chhut-lai5 ki*3 i.
	4). Lah8-pek-sa-ki tui3 in kong2, Lin2 khi3 ka7 Hi-se-ka kong2, A-sut8 ong5 tai7-ong5 an2-ni kong2, Li2 soo2 oa2-kho3 e5, si7 oa2-kho3 sim2-mih8?  5). Li2 kong2, U7 ke3-boo5 u7 khui3-lat8 thang kau-chian3; goa2 kong2 che si7 khang-khang e5 oe7 na7-tia*7; li2 tau3-ti2 oa2-kho3 chi7-chui7 chiah poe7-poan7 goa2 ah?  6). Khoa*3 ah, li2 soo2 oa2-kho3 e5 Ai-kip8 si7 hit e5 pit-phoa3 e5 loo5-tek-koai*2; lang5 na7 oa3 i, chiu7 oe7 chhiah-jip8 i e5 chhiu2; Ai-kip8 ong5 Hoat-lo2 tui3 it-chhe3 oa2-kho3 i e5 lang5 iah8 si7 an2-ni.  7). Li2 na7 ka7 goa2 kong2, Goa2 oa2-kho3 Ia5-ho5-hoa goan2 e5 Siong7-te3; chit e5 Ia5-ho5-hoa kiam2-m7-si7 Hi-se-ka bat hoe3 I e5 soa*-thau5-toa*5 kap I e5 che3-toa*5, iah8 bat tui3 Iu5-tai7 kap Ia5-loo7-sat-leng2 e5 lang5 kong2, Lin2 tioh8 ti7 chit e5 toa*5-cheng5 keng3-pai3--e5 mah?  8). Ta* chhia*2 li2 eng7 chun2-tng3 hoo7 goa2 e5 chu2 A-sut8 ong5, goa2 hoo7 li2 nng7-chheng chiah be2, khoa*3 li2 hit-bin7 oe7 pi7-pan7 lang5 khia5 i a2-boe7.  9). Na7 boe7, thai2-tho2 oe7 phah-the3 goa2 e5 chu2 chiah e5 te7-it soe3 e5 loo5-pok8-tiong chit8 e5 kun-tiu*2, iah8 keng2-jian5 oa2-kho3 Ai-kip8, ai3 tit-tioh8 chian3-chhia kap be2-peng ah?  10). Ta* goa2 chiu*7-lai5 kong-kek hui2-biat8 chit e5 toe7, kiam2 bo5 Ia5-ho5-hoa e5 i3-su3 mah?  Ia5-ho5-hoa hoan-hu3 goa2 kong2, Li2 chiu*7-khi3 kong-kek hui2-biat8 chit e5 toe7.  11). I2-li7-a-keng3, Sia3-pek-na2, Iok-a tui3 Lah8-pek-sa-ki kong2, Kiu5 li2 eng7 A-lan5 e5 oe7 kap li2 e5 loo5-pok8 kong2; in-ui7 goan2 oe7 hiau2 thia*; m7-thang eng7 Iu5-tai7 e5 oe7 kap goan2 kong2, hoo7 sia*5-teng2 e5 peh-si*3 hi7-khang thia*-ki*3.  12). Lah8-pek-sa-ki kong2, Goa2 e5 chu2 chhe goa2 lai5, kiam2-si7 tui3 li2 e5 chu2 kap li2 kong2 chiah e5 oe7 mah? kiam2-m7-si7 tui3 che7 ti7 sia*5-teng2 e5 lang5 kong2, hoo7 in kap lin2 pi*5-pi*5 chiah8 ka-ki7 e5 pun3, lim ka-ki7 e5 jio7 mah?  13). Lah8-pek-sa-ki chiu7 khia7--teh, eng7 Iu5-tai7 e5 oe7 toa7-sia* kio3 kong2, Lin2 tioh8 thia* A-sut8 ong5 tai7-ong5 e5 oe7.  14). Ong5 an2-ni kong2, Lin2 m7-thang hoo7 Hi-se-ka soo2 phian3; in-ui7 i boe7-oe7 kiu3 lin2;  15). iah8 boh8-tit thia* Hi-se-ka kah lin2 oa2-kho3 Ia5-ho5-hoa, kong2, Ia5-ho5-hoa tek-khak beh kiu3 lan2, chit e5 sia*5 tek-khak bo5 kau ti7 A-sut8 ong5 e5 chhiu2.  16). Boh8-tit thia* Hi-se-ka e5 oe7; in-ui7 A-sut8 ong5 an2-ni kong2, Lin2 tioh8 kap goa2 ho5-ho2, chhut-lai5 tau5-hang5 goa2, tak8-lang5 chiu7 thang chiah8 ka-ki7 e5 phu5-to5-chhiu7 kap bu5-hoa-ko2-chhiu7 e5 ke2-chi2, lim ka-ki7 e5 chi*2-chui2;  17). theng3-hau7 goa2 chhoa7 lin2 kau3 chit8 e5 toe7 kap lin2 pun2-toe7 bo5 koh-iu*7, chiu7-si7 u7 goo7-kak kap sin-chiu2 e5 toe7, u7 bi2-niu5 kap phu5-to5-hng5 e5 toe7.  18). Lin2 tioh8 kin2-sin7 ti5-hong5, kia*-liau2 Hi-se-ka in2-iu2 lin2 kong2, Ia5-ho5-hoa tek-khak kiu3 lan2.  Liat8-kok e5 siong7-te3 kiam2 u7 chit8-e5 bat kiu3 i e5 kok thoat-li7 A-sut8 ong5 e5 chhiu2 ah?  19). Hap-ma2 kap A-ni2-poat8 e5 siong7-te3 ti7 toh-loh8 ah?  Se-hoat-oa2-im e5 siong7-te3 ti7 toh-loh8 ah? in kiam2 bat kiu3 Sat-ma2-li7-a thoat-li7 goa2 e5 chhiu2 mah?  20). Chiah e5 kok e5 siong7-te3 u7 chi7-chui7 bat kiu3 ka-ki7 e5 kok thoat-li7 goa2 e5 chhiu2 ah, boh8-kioh Ia5-ho5-hoa kiam2 oe7 kiu3 Ia5-loo7-sat-leng2 thoat-li7 goa2 e5 chhiu2 mah?
	21). In cheng7-cheng7, iah8 bo5 in3 chit8-ku3; in-ui7 ong5 bat hoan-hu3 kong2, Boh8-tit in3 i.  22). Hit-si5 Hi-lek8-ka e5 kia*2 koan2-ke e5 I2-li7-a-keng3, kap su-ki3 Sia3-pek-na2, kap su2-koa* A-sat e5 kia*2 Iok-a, long2 thiah-lih8 sa* lai5 kau3 Hi-se-ka hia, chiong Lah8-pek-sa-ki e5 oe7 ka7 i kong2.

[37]	Hi-se-ka ong5 thia*-ki*3, chiu7 thiah-lih8 i e5 sa*, chheng7 moa5-poo3, jip8 Ia5-ho5-hoa e5 tian7.  2). Chhe koan2-ke e5 I2-li7-a-keng3, kap su-ki3 Sia3-pek-na2, kap che3-si tiong e5 lo2-poe3--e5, long2 chheng7 moa5-poo3, khi3 ki*3 A-moo5-su e5 kia*2 sian-ti I2-sai3-a.  3). Tui3 i kong2, Hi-se-ka an2-ni kong2, Kin-a2-jit8 si7 hoan7-lan7, chek-hoat8, leng5-jiok8 e5 jit8, si7 chhin-chhiu*7 kia*2 beh chhut-si3, iah8 bo5 lat8 thang si*-chhut.  4). Kiam2-chhai2 Ia5-ho5-hoa, li2 e5 Siong7-te3, thia*-ki*3 Lah8-pek-sa-ki e5 oe7, chiu7-si7 i e5 chu2 A-sut8 ong5 chhe i lai5 bu2-ban7 eng2-oah8 Siong7-te3 e5 oe7, kiam2-chhai2 Ia5-ho5-hoa, li2 e5 Siong7-te3, ui7-tioh8 thia*-ki*3 chiah e5 oe7, chiu7 beh chek-pi7 i; soo2-i2 kiu5 li2 ui7-tioh8 iau2 chhun e5 peh-si*3 chhut-sia* ki5-to2.  5). Hi-se-ka ong5 e5 jin5-sin5 chiu7 khi3 ki*3 I2-sai3-a.  6). I2-sai3-a tui3 in kong2, Tioh8 an2-ni tui3 lin2 e5 chu2 kong2, Ia5-ho5-hoa an2-ni kong2, Li2 thia*-ki*3 A-sut8 ong5 e5 loo5-pok8 siat-tok8 Goa2 e5 oe7, m7-bian2 kia* in.  7). Khoa*3 ah, Goa2 beh eng7 chit8 e5 sin5 jip8 i e5 sim, i beh thia*-ki*3 hong-sia*, chiu7 to3-tng2-khi3 pun2 soo2-chai7; Goa2 beh hoo7 i ti7 pun2 soo2-chai7 to2 ti7 to-e7.
	8). Lah8-pek-sa-ki to3-khi3, tu2-tioh8 A-sut8 ong5 teh phah Lip8-na2; si7 in-ui7 i u7 thia*-ki*3 A-sut8 ong5 u7 thiat-ia*5, li7-khui Lah8-kiat.  9). Ong5 thia*-ki*3 kong2, Koo2-sit8 ong5 Tek8-hap-ka chhut-lai5 beh kap li2 kau-chian3; i chit8-e7 thia*-ki*3 chiu7 chhe su3-chia2 khi3 ki*3 Hi-se-ka, hoan-hu3 in, kong2,  10). Tioh8 ka7 Iu5-tai7 ong5 Hi-se-ka an2-ni kong2, Li2 soo2 oa2-kho3 li2 e5 Siong7-te3 kong2, Ia5-loo7-sat-leng2 tek-khak bo5 kau ti7 A-sut8 ong5 e5 chhiu2, li2 boh8-tit hoo7 I khi-phian3.  11). Khoa*3 ah, li2 chong2 u7 thia*-ki*3 A-sut8 chiah e5 ong5 tui3 liat8-kok soo2-kia*5--e5, si7 it-chin7 biat8 in; chong2 bo5 li2 iau2 oe7 tit-tioh8 kiu3 mah?  12). Goa2 e5 liat8-choo2 soo2 hui2-biat8--e5, chiu7-si7 Ko-san3, Hap-lan5, Li7-sek, kap siok8 The5-lah8-sat e5 Ai-tian5 lang5; chiah e5 kok e5 siong7-te3 kiam2 bat kiu3 i mah?  13). Hap-ma2 e5 ong5 A-ni2-poat8 e5 ong5, Se-hoat-oa2-im sia*5 e5 ong5, Hi-na2 kap I2-oa2 e5 ong5, long2 ti7 toh-loh8?
	14). Hi-se-ka tui3 su3-chia2 e5 chhiu2 chih-tioh8 phoe, thak8 i; Hi-se-ka chiu7 chiu*7--khi3 Ia5-ho5-hoa e5 tian7, chiong phoe pai5 ti7 Ia5-ho5-hoa e5 bin7-cheng5.  15). Hi-se-ka tui3 Ia5-ho5-hoa ki5-to2 kong2, Che7 ti7 ki-loo7-peng e5 tiong-kan, ban7-kun e5 Ia5-ho5-hoa, I2-sek-liat8 e5 Siong7-te3 ah, tok8-tok8 Li2 choe3 thi*-e7 ban7-kok e5 Siong7-te3; Li2 bat chhong3-cho7 thi* toe7.  17). Ia5-ho5-hoa ah, kiu5 Li2 a*3 hi7-khang lai5 thia*, Ia5-ho5-hoa ah, kiu5 Li2 khui bak8-chiu lai5 khoa*3; tioh8 thia* Se-na2-ki-lip8 it-chhe3 e5 oe7, si7 chhe su3-chia2 lai5 bu2-ban7 eng2-oah8 Siong7-te3 e5.  18). Ia5-ho5-hoa ah, A-sut8 chiah e5 ong5 ko2-jian5 hoo7 liat8-kok kap i e5 toe7 pi*3-choe3 pha-hng,  19). ia7 chiong in e5 siong7-te3 hiat ti7 he2--nih; in-ui7 in m7-si7 Siong7-te3, si7 lang5 e5 chhiu2 soo2-cho7--e5, si7 chha5--e5, chioh8--e5; in chiu7 chau5-biat8--in.  20). Ia5-ho5-hoa goan2 e5 Siong7-te3 ah, ta* kiu5 Li2 kiu3 goan2 thoat-li7 i e5 chhiu2, hoo7 thi*-e7 ban7-kok long2 chai tok8-tok8 Li2 si7 Ia5-ho5-hoa.
	21). A-moo5-su e5 kia*2 I2-sai3-a chiu7 chhe lang5 khi3 ki*3 Hi-se-ka kong2, Ia5-ho5-hoa I2-sek-liat8 e5 Siong7-te3 an2-ni kong2, Li2 ki3-jian5 in-ui7 A-sut8 ong5 Se-na2-ki-lip8 e5 ian5-koo3 ki5-kiu5 Goa2;  22). ta* lun7-kau3 i, Ia5-ho5-hoa u7 an2-ni kong2, Sek-an e5 chai7-sek-lu2 biau2-si7 li2, thi2-chhio3 li2; Ia5-loo7-sat-leng2 e5 cha-boo2-gin2-na2 tui3 li2 io5-thau5.  23). Li2 leng5-jiok8 bu2-ban7 chi7-chui7? chhut toa7-sia*, bak8-chiu niah koai*5-koai*5, kong-kek chi7-chui7 ah? chiu7-si7 kong-kek I2-sek-liat8 e5 Seng3--e5.  24). Li2 chhe li2 e5 loo5-pok8 bu2-ban7 Chu2 kong2, Goa2 chhoa7 choe7-choe7 chian3-chhia chiu*7-kau3 soa*-chiam, kau3 Li7-pa-lun3 kek8-chhim e5 soo2-chai7; goa2 beh chho3 hit-te3 koai*5-toa7 e5 pek-hiu*-chha5, kap siong7-ho2 e5 siong5-chhiu7; goa2 beh chiu*7 kek8-koai*5 e5 soo2-chai7, kap i pui5-toe7 e5 chhiu7-na5.  25). Goa2 i2-keng khui-chi*2 lim goa7-pang e5 chui2, goa2 eng7 kha-chiu*2 tah8 Ai-kip8 it-chhe3 e5 ho5, hoo7 i ta--khi3.  26). Ia5-ho5-hoa kong2, Li2 kiam2 be7-bat thia*-ki*3 Goa2 ti7 goan5-khi2-thau5 soo2-choe3--e5, ti7 koo2-cha2 soo2 tia*7-tioh8--e5 mah? ta* Goa2 chia*5 i, si7 hoo7 li2 hui2-hoai7 kian-koo3 e5 sia*5, pi*3-choe3 hau7-phia*-phe3.  27). Soo2-i2 ki5-tiong khia7-khi2 e5 peh-si*3 khui3-lat8 chin-chio2, kia*-hia*5 kian3-siau3; in chhin-chhiu*7 khong3-ia2 e5 chhau2, chhi*-chhui3 e5 chhai3, chhin-chhiu*7 chhu3-teng2 e5 chhau2, chhin-chhiu*7 chhan5--nih be7 toa7-chang5 e5 tiu7-a2.  28). Li2 che7-loh8-khi3, li2 chhut-khi3, li2 jip8-lai5, li2 e5 toa7 siu7-khi3 Goa2, Goa2 long2 chai.  29). In-ui7 li2 toa7 siu7-khi3 Goa2, koh in-ui7 li2 kiau-ngoo7 e5 oe7 thang3-kau3 Goa2 e5 hi7-khang, Goa2 chiu7 beh eng7 Goa2 e5 kau kau li2 e5 phi*7, eng7 Goa2 e5 be2-ka7-kiu* koa3 ti7 li2 e5 chhui3, hoo7 li2 tui3 goan5-loo7 to3--khi3.  30). Hi-se-ka ah, chit-e5 hoo7 li2 choe3 tiau7-thau5; kin-ni5 lin2 beh chiah8 ka-ki7 hoat e5 mih8, me5-ni5 beh chiah8 tui3 hit-e5 soo2-chhut-e5; kau3 te7-sa* ni5, lin2 tioh8 cheng3-choh siu-koah, chai-cheng3 phu5-to5-hng5, lai5 chiah8 i e5 ke2-chi2.  31). Iu5-tai7 ke thoat-li7 hoan7-lan7 soo2-chhun e5 peh-si*3 beh iu5-goan5 e7-bin7 teng3-kun, teng2-bin7 kiat ke2-chi2.  32). In-ui7 beh u7 chhun e5 peh-si*3 tui3 Ia5-loo7-sat-leng2 chhut--lai5, beh u7 to5-chau2 e5 lang5 tui3 Sek-an soa* lai5; ban7-kun e5 Ia5-ho5-hoa e5 jiat8-sim beh chia*5 chit e5 su7.  33). Soo2-i2 Ia5-ho5-hoa lun7 A-sut8 ong5 kong2, I tek-khak boe7 kau3 chit e5 sia*5, iah8 boe7 ti7-chia sia7-chi*3, boe7-oe7 gia5 tin5-pai5 kau3 sia*5-cheng5, iah8 boe7 khi2 thoo5-tui lai5 kong-kek i.  34). I tui3 hit tiau5 loo7 lai5, beh tui3 hit tiau5 loo7 to3-khi3, boe7-oe7 lai5 kau3 chit e5 sia*5, che si7 Ia5-ho5-hoa kong2 e5.  35). In-ui7 Goa2 ui7-tioh8 ka-ki7 e5 ian5-koo3, koh ui7-tioh8 Goa2 e5 loo5-pok8 Tai7-pit8 e5 ian5-koo3, beh po2-hoo7 chit e5 sia*5, lai5 chin2-kiu3 i.
	36). Ia5-ho5-hoa e5 su3-chia2 chhut--khi3, ti7 A-sut8 ia*5-tiong phah-si2 chap8-poeh-ban7 goo7-chheng lang5; kau3 thi*-kng-cha2 khi2--lai5 e5 si5, khoa*3 ah, long2 si7 si2 e5 sin-si.  37). A-sut8 ong5 Se-na2-ki-lip8 chiu7 li7-khui to3-khi3, tiam3 ti7 Ni5-ni5-bi5.  38). Ti7 i e5 siong7-te3 Ni5-su-lok8 e5 bio7 kui7-pai3 e5 si5, i e5 kia*2, A-tek-bi2-lek8 kap Sa-li7-sek, eng7 to thai5 i; in chiu7 chau2 kau3 A-lah8-liap8 e5 toe7.  I e5 kia*2 I2-sat-hap-tun3 soa3-chiap i choe3-ong5.

[38]	Hiah e5 jit8 e5 tiong-kan, Hi-se-ka phoa3-pi*7 teh-beh si2.  A-moo5-su e5 kia*2, sian-ti I2-sai3-a, khi3 ki*3 i, tui3 i kong2, Ia5-ho5-hoa an2-ni kong2, Li2 tioh8 siat-hoat li2 e5 ke-su7, in-ui7 li2 teh-beh si2, boe7-oah8.  2). Hi-se-ka chiu7 oat8-tng2 bin7 ng3 piah, ki5-to2 Ia5-ho5-hoa, kong2,  3). Ia5-ho5-hoa ah, kiu5 Li2 ki3-liam7 goa2 ti7 Li2 e5 bin7-cheng5 chai*2-iu*7 chun5 oan5-choan5 e5 sim, chiau3 seng5-sit8 lai5 kia*5, koh choe3 Li2 soo2 khoa*3-choe3 ho2--e5.  Hi-se-ka chiu7 toa7-sia* thi5-khau3.  4). Tui3 an2-ni Ia5-ho5-hoa e5 oe7 lim5-kau3 I2-sai3-a kong2, Li2 khi3 ka7 Hi-se-ka kong2, Li2 e5 choo2 Tai7-pit8 e5 Siong7-te3 Ia5-ho5-hoa an2-ni kong2, Goa2 i2-keng thia*-ki*3 li2 e5 ki5-to2, khoa*3-ki*3 li2 e5 bak8-sai2; khoa*3 ah, Goa2 beh ke-thi* li2 e5 he3-siu7 chap8-goo7 ni5.  6). Koh Goa2 beh kiu3 li2 kap chit e5 sia*5 thoat-li7 A-sut8 ong5 e5 chhiu2; iah8 beh po2-hoo7 chit e5 sia*5.  7). Ia5-ho5-hoa beh chia*5 I soo2 kong2--e5, che si7 Ia5-ho5-hoa beh hoo7 li2 e5 tiau7-thau5;  8). khoa*3 ah, A-hap-su e5 jit8-kui te3-jit8 chin3-cheng5 e5 ia*2, Goa2 beh hoo7 i the3-au7 chap8-too7.  Tui3 an2-ni chin3-cheng5 e5 jit8-ia*2, ko2-jian5 ti7 jit8-kui e5 teng2-bin7, the3-au7 chap8-too7.
	9). Iu5-tai7 ong5 Hi-se-ka phoa3-pi*7 i2-keng ho2, chiu7 choe3 si, kong2:
10). Goa2 kong2, tu2-tu2 ti7 goa2 tiong-lian5 e5 jit8, beh jip8 im-kan e5 mng5;
Boe7-tit-thang hiong2-siu7 goa2 iau2 chhun e5 ni5.
11). Goa2 kong2, Goa2 boe7 ki*3--tioh8 Ia5-ho5-hoa, chiu7-si7 ti7 oah8-lang5 e5 toe7, boe7 ki*3-tioh8 Ia5-ho5-hoa;
Goa2 boe7-tit-thang kap tiam3 toe7-chiu*7 e5 peh-si*3 sa*-kap khoa*3 lang5 e5 bin7.
12). Goa2 khia7-khi2 e5 soo2-chai7 siu7 chhian-soa2 li7-khui goa2, chhin-chhiu*7 koo3-iu*5 e5 lang5 e5 poo3-pi*5 chit8-iu*7;
Goa2 chiong si*3-mia7 kng2--khi2-lai5, chhin-chhiu*7 chit-poo3 e5 lang5 kng2-poo3 chit8-iu*7; I beh chiong goa2 tui3 poo3-kui-thau5 chian2-tng7.
Tui3 cha2-khi2 kau3 e5-hng, Li2 beh hoo7 goa2 kiat-kiok8.
13). Goa2 hoo7 ka-ki7 an-cheng7 kau3 thi*-kng; I chhin-chhiu*7 sai at-chih8 goa2 it-chhe3 e5 kut-thau5;
Tui3 cha2-khi2 kau3 e5-hng, Li2 beh hoo7 goa2 kiat-kiok8.
14). Goa2 chhin-chhiu*7 i*3-a2, chhin-chhiu*7 peh8-hoh8, gi2-bu2 gi2-ngiau2; koh chhin-chhiu*7 ka-chui ai-kio3;
Goa2 in-ui7 kiah8-thau5 khoa*3, bak8-chiu ian-ng7.
Ia5-ho5-hoa ah, goa2 siu7 ap-che3, kiu5 Li2 ka7 goa2 po2-jin7.
15). Goa2 beh kong2 sim2-mih8 ah? I ka7 goa2 kong2--e5, iah8 ka7 goa2 chia*5--lah;
Goa2 in-ui7 sim-lai7 e5 khoo2-chhoo2, ti7 it-seng e5 ni5-jit8, beh un5-un5-a2 kia*5.
16). Chu2 ah, lang5 tit-tioh8 oah8 si7 chai7-ti7 chiah-e5,
Goa2 e5 sim-sin5 oah8--teh, iah8 long2 si7 tui3 an2-ni;
Soo2-i2 kiu5 Li2 hoo7 goa2 koh-ho2, iu5-goan5 oah8--teh.
17). Khoa*3 ah, goa2 siu7 chin-toa7 e5 kan-khoo2, si7 ui7-tioh8 beh hoo7 goa2 tit-tioh8 peng5-an;
Li2 in-ui7 thia*3 goa2 e5 leng5-hun5, chiu7 kiu3 goa2 thoat-li7 biat8-bo5 e5 khi*;
In-ui7 Li2 chiong goa2 it-chhe3 e5 choe7, hiat ti7 Li2 e5 ka-chiah-au7.
18). In-ui7 im-kan boe7-oe7 kam2-sia7 Li2, si2-bo5 boe7-oe7 o-lo2 Li2;
Loh8 hun5-bong7 e5 lang5 boe7-oe7 ng3-bang7 Li2 e5 seng5-sit8.
19). Chi2-u7 oah8-lang5, oah8-lang5 beh kam2-sia7 Li2, chhin-chhiu*7 goa2 kin-a2-jit8 kam2-sia7 Li2 chit8-iu*7;
Choe3 lau7-pe7-e5 beh hoo7 kia*2-ji5 chai Li2 e5 seng5-sit8.
20). Ia5-ho5-hoa pian7-pian7 beh kiu3 goa2, 
Soo2-i2 goan2 chai7-si* e5 jit8 beh ti7 Ia5-ho5-hoa e5 chhu3,
Eng7 si-hian5 e5 gak8-khi3, chhiu*3 goa2 e5 si-koa.
	21). I2-sai3-a bat kong2, Tioh8 theh8 chit8 te3 bu5-hoa-ko2-pia*2, lai5 tah ti7 liap8-a2.  Ong5 chiu7 tit-tioh8 ho2..  22). Hi-se-ka ia7 bat kong2, Goa2 oe7 chiu*7 Ia5-ho5-hoa e5 chhu3, u7 sim2-mih8 tiau7-thau5?

[39]	Tng-si5Pa-pi2-lun5 ong5, Pa-lah8-tan3 e5 kia*2 Bi2-lo5-tat8-pa-lah8-tan3 thia*-ki*3 Hi-se-ka bat phoa3-pi*7, chiu7 sang3 phoe-sin3 kap le2-mih8 hoo7 Hi-se-ka.  2). Hi-se-ka in-ui7 su3-chia2 lai5 hoa*-hi2, chiu7 chiong i khng3 po2-mih8 e5 chhu3, kim, gun5, hiu*-liau7, kui3-khi3 e5 iu5, kap i e5 kun-chong-kek8, kap hu2-khoo3-lai7 it-chhe3 soo2 u7--e5, long2 hoo7 in khoa*3; i e5 ke-tiong kap choan5-kok e5 lai7-bin7, Hi-se-ka bo5 chit8-hang7 bo5 hoo7 in khoa*3.  3). Tui3 an2-ni sian-ti I2-sai3-a lai5 ki*3 Hi-se-ka ong5, mng7 i kong2, Chiah e5 lang5 kong2 sim2-mih8? in tui3 toh-loh8 lai5 ki*3 li2? Hi-se-ka kong2, In tui3 hng7-hng7 e5 soo2-chai7, chiu7-si7 tui3 Pa-pi2-lun5, lai5 ki*3 goa2.  4). I2-sai3-a kong2, In ti7 li2 e5 ke khoa*3-ki*3 sim2-mih8?  Hi-se-ka kong2, Hoan7-na7 goa2 ke-tiong soo2-u7--e5, in long2 u7 khoa*3-ki*3; goa2 e5 chai5-po2 e5 tiong-kan bo5 chit8-hang7 bo5 hoo7 in khoa*3-ki*3.  5). I2-sai3-a tui3 Hi-se-ka kong2, Li2 tioh8 thia* ban7-kun e5 Ia5-ho5-hoa e5 oe7.  6). Khoa*3 ah, jit8-chi2 beh kau3, hoan7-na7 li2 ke-lai7 soo2-u7--e5, kap li2 e5 liat8-choo2 chek-chu7 kau3 hian7-kim--e5 long2 beh siu7-chhiu*2 kau3 Pa-pi2-lun5, bo5 lau5 chit8-hang7; che si7 Ia5-ho5-hoa kong2--e5.  7). Koh tui3 li2 pun2-sin si* e5 kia*2-sun, ki5-tiong u7-e5 beh siu7-liah8--khi3, ti7 Pa-pi2-lun5 e5 ong5-kiong tng thai3-kam3.  8). Hi-se-ka tui3 I2-sai3-a kong2, Li2 soo2 thoan5 Ia5-ho5-hoa e5 oe7 si7 ho2.  Koh kong2, In-ui7 ti7 goa2 ni5-jit8 e5 tiong-kan beh u7 thai3-peng5 kap kian-koo3.

[40]	Lin2 e5 Siong7-te3 kong2, Lin2 tioh8 an-ui3, an-ui3 Goa2 e5 peh-si*3.  Tioh8 tui3 Ia5-loo7-sat-leng2 kong2 ho2-oe7, koh po3 i chai, i e5 kau-chian3 i2-keng chin7, i e5 choe7-koa3 i2-keng sia3; i ui7-tioh8 i it-chhe3 e5 choe7, tui3 Ia5-ho5-hoa e5 chhiu2 ka-pe7 siu7 heng5-hoat8.
	3). U7 sia* kio3 kong2, Ti7 khong3-ia2 pi7-pan7 Ia5-ho5-hoa e5 loo7, ti7 soa-boo5 e5 toe7, siu-pi*5 lan2 e5 Siong7-te3 e5 toa7-loo7.  4). Chiah e5 soa*-kok long2 beh thun7 hoo7 i ti*7, toa7-soe3 e5 soa*-thau5 long2 beh kut8 hoo7 i ke7; oan-oat--e5, beh koe2 hoo7 i tit8, kham5-khiat8--e5, beh siu hoo7 i pi*5.  5). Ia5-ho5-hoa e5 eng5-kng tek-khak hian2-hian7, hoan7-na7 u7 hiat-khi3-e5 beh long2 khoa*3-ki*3; in-ui7 che si7 Ia5-ho5-hoa chhin-chhui3 kong2--e5.
	6). U7 sia* kong2, Li2 tioh8 kio3, i kong2, Goa2 tioh8 kio3 sim2-mih8? ki*3-na7 u7 hiat-khi3--e5 long2 chhin-chhiu*7 chhau2, i e5 eng5-kng long2 chhin-chhiu*7 soa*--nih e5 hoe; chhau2 oe7 ta, hoe oe7 sia7;  7). in-ui7 Ia5-ho5-hoa e5 khi3 chhe ti7 i e5 teng2-bin7; peh-si*3 chin-chia*3 si7 chhau2.  8). Chhau2 oe7 ta, hoe oe7 sia7; tok8-tok8 lan2 e5 Siong7-te3 e5 oe7 tek-khak eng2-oan2 ti7-teh.
	9). Po3 ho2 siau-sit hoo7 Sek-an--e5 ah, li2 tioh8 chiu*7 koai*5-soa*; po3 ho2 siau-sit hoo7 Ia5-loo7-sat-leng2--e5 ah, li2 tioh8 chin7-lat8 chhut li2 e5 sia*; tioh8 chhut-sia*, m7-bian2 kia*; tui3 Iu5-tai7 e5 sia*5 kong2, Khoa*3 ah, lin2 e5 Siong7-te3.  10). Khoa*3 ah, Chu2 Ia5-ho5-hoa beh chhin-chhiu*7 toa7 koan5-leng5--e5 lim5-kau3 , I e5 chhiu2 tek-khak ui7 I chiang2-koan5; khoa*3 ah, I e5 siu*2-su3 ti7 I hia, I e5 po3-tap iah8 ti7 I e5 bin7-cheng5.  11). I beh chhin-chhiu*7 bok8-chia2 koo3 I e5 iu*5-kun5, I beh eng7 chhiu2 a*5-oa2 iu*5-a2-kia*2, pho7 i ti7 heng-cheng5, ban7-ban7 chhoa7 hiah-e5 hoo7 iu*5-a2 suh-lin--e5.
	12). Chi7-chui7 bat eng7 chhiu2-sim niu5 chiah e5 chui2, eng7 chhiu2-hoo2-khau2 niu5 kiong-chhong, eng7 tau2 toe2 toa7-toe7 e5 thoo5-hun2, eng7 chhin3 chhin3 soa*-nia2, eng7 thian-pheng5 pheng5 soa*-thau5 ah?  13). Chi7-chui7 bat chhek-tok8 Ia5-ho5-hoa e5 sim, a2-si7 choe3 I e5 boo5-su7 lai5 chi2-kau3 I ah?  14). I kap chi7-chui7 siong-liong5, chi7-chui7 ka3-si7 I, chiong kong-peng5 e5 loo7 chi2-si7 I, koh chiong ti3-sek ka3-si7 I, chiong thong-tat8 e5 to7-loo7 chi2-kau3 I ah?  15). Khoa*3 ah, ban7 peh-si*3 long2 chhin-chhiu*7 chui2-thang2 e5 chit8-tih-chui2, koh chhin-chhiu*7 thian-pheng5-teng2 e5 tin5-ai; I theh8 chiah e5 hai2-su7 khi2-lai5 chhin-chhiu*7 kek8 bi5-soe3 e5 mih8.  16). Li7-pa-lun3 bo5 kau3-giah8 thang choe3 he2-chha5, ki5-tiong e5 chau2-siu3 bo5 kau3-giah8 choe3 sio-che3.  17). Ban7 peh-si*3 ti7 I e5 bin7-cheng5 chhin-chhiu*7 bo5 mih8; hoo7 I khoa*3 kek8-ki5 bo5, chiu7-si7 khang-khang.
	18). Lin2 kiu3-keng3 beh chiong chi7-chui7 pi2-pheng7 Siong7-te3? eng7 sim2-mih8 heng5-siong7 kap Siong7-te3 pi2-pheng7 ah?  19). Ngoo2-siong7 si7 sai-hu7 chu3-cho7, gun5-chhiu*7 eng7 kim an--i, ka7 i chu3 gun5-lian7.  20). Song3-hiong lang5 bo5 lat8 thang hian3 chit-ho7 mih8, chiu7 keng2 boe7-oe7 hiu2-hoai7 e5 chha5, ui7 i chhe7 ki5-khiau2 e5 sai-hu7, chhai7 boe7-oe7 io5-tang7 e5 ngoo2-siong7.  21). Lin2 kiam2 be7 chai mah? lin2 kiam2 be7 thia*-ki*3 mah? tui3 khi2-thau5 kiam2 bo5 ka7 lin2 kong2 mah? tui3 siat-lip8 toe7 e5 kun-ki lin2 kiam2 bo5 beng5-pek8 mah?  22). Chu2 che7 ti7 toe7 e5 toa7-khoan5, toe7-chiu*7 khia7-khi2 e5 peh-si*3 chhin-chhiu*7 chhau2-meh; I tian2-khui thi* chhin-chhiu*7 tiu*3-pak, an-ti3 i, chhin-chhiu*7 thang khia7-khi2 e5 poo3-pi*5.  23). I hoo7 kun-ong5 kui ti7 bo5; hoo7 toe7-chiu*7 e5 sim2-phoa*3-koa* chia*5-choe3 khang-hu.  24). In si7 tu2-a2 chai, tu2-a2 cheng3; i e5 chang5 tu2-a2 teng3-kun ti7 toe7--nih; I chit8-e7 chhe ti7 i teng2-bin7, chiu7 long2 koo-ta5, kng2-le5-hong chiong i chhe--khi3, chhin-chhiu*7 chhau2-iu3 chit8-iu*7.  25). Chi3-seng3-e5 kong2, Lin2 beh eng7 chi7-chui7 pi2-pheng7 Goa2, hoo7 Goa2 kap i pi*5 ah?  26). Lin2 kiah8-bak8 khoa*3 teng2-bin7, khoa*3 chi7-chui7 chhong3-cho7 chiah-e5, chiau3 siau3-bak8 chhoa7 hiah e5 ban7-kun chhut-lai5; I chit8-e5 chit8-e5 chheng in e5 mia5; in-ui7 I e5 koan5-leng5, koh in-ui7 I e5 toa7 koan5-leng5, toa7 khui3-lat8, lian5 chit8-e5 iah8 bo5 khiam3.
	27). Nga2-kok ah, li2 sia*2-su7 kong2, I2-sek-liat8 ah, li2 sia*2-su7 kong2, Goa2 e5 to7-loo7 un2-bat8 ti7 Ia5-ho5-hoa, goa2 e5 an3-kia*7 bo5 tit-tioh8 Siong7-te3 liau7-li2.  28). Li2 kiam2 be7 chai mah? Li2 kiam2 be7 thia*-ki*3 mah? eng2-eng2 ti7-teh e5 Siong7-te3, Ia5-ho5-hoa, chhong3-cho7 toe7-kek8--e5, I bo5 ia3, iah8 bo5 sian7; I e5 ti3-hui7 bo5 thang chhek-tok8.  29). Ia3-sian7--e5 I hoo7 i leng5-lek8; nng2-chia*2-e5, I ke-thi* i e5 khui3-lat8.  30). Siau3-lian5 lang5 iah8 oe7 ia3 oe7 sian7, iong2-chong3 e5 lang5 iah8 oe7 poah8-to2.  31). Tok8-tok8 oa2-kho3 Ia5-ho5-hoa--e5 beh tit-tioh8 sin e5 khui3-lat8; in beh chhin-chhiu*7 eng-chiau2 thi2-sit8 pe-koai*5; in chau2, iah8 bo5 ia3; kia*5 iah8 bo5 sian7.

[41]	Cheng3 hai2-su7 ah, tioh8 ti7 Goa2 e5 bin7-cheng5 cheng7-cheng7; cheng3 peh-si*3 tioh8 tit-tioh8 sin e5 khui3-lat8; long2 tioh8 kun7-cheng5 lai5, chiah thang lai5 kong2-oe7; lan2 thang tai7-ke lai5 pian7-lun7.  2). Chi7-chui7 tui3 tang-hng heng-khi2 chit8-lang5, eng7 kong-gi7 tiau3 i lai5 kau3 I e5 kha-cheng5 ah? chiong liat8-kok kau-hoo7 i, hoo7 i koan2-hat kun-ong5; chiong in chhin-chhiu*7 tin5-ai kau hoo7 i e5 to, chhin-chhiu*7 hong-chhe e5 chhau2-a2-iu3 kau-hoo7 i e5 keng.  3). I tui-koa*2 in, kia*5 i soo2 be7-bat kia*5 e5 loo7, an-jian5 ke3-khi3.  4). Chi7-chui7 choe3 chit-e5 lai5 chia*5--i, tui3 khi2-thau5 tiau3 lek8-tai7 ah?  Goa2 Ia5-ho5-hoa, si7 khi2-thau5 e5, iah8 si7 loo7-be2--e5, Goa2 chiu7-si7 I.  5). Hai2-su7 khoa*3-ki*3 chiu7 kia*-hia*5; toe7-kek8 iah8 ngiauh8-ngiauh8-chhoah, chiu7 kun7-oa2 lai5.  6). In tak8-lang5 sa* pang-chan7; tui3 hia*-ti7 kong2, Tioh8 chong3-ta*2.  7). Bak8-chhiu*7 bian2-le7 gun5-chhiu*7; eng7 thui5 phah-kng--e5 bian2-le7 phah-tiam--e5, lun7 hoa*7-ioh8 e5 kang-hu kong2, Hoa*7-liau2 ho2; koh eng7 teng teng3-tiau5, hoo7 i bo5 io5-tang7.
	8). Tok8-tok8 li2, I2-sek-liat8, si7 Goa2 e5 loo5-pok8; Nga2-kok si7 Goa2 soo2 keng2-soan2 e5, Goa2 e5 peng5-iu2 A-pek-lah8-han2 e5 hoo7-e3;  9). li2 si7 Goa2 tui3 toe7-kek8 soo2 toa3--lai5-e5, tui3 toe7 e5 kak-thau5 soo2 tiau3--lai5-e5, koh tui3 li2 kong2, Li2 si7 Goa2 e5 loo5-pok8, Goa2 keng2-soan2 li2, iah8 bo5 khi3-choat8 li2.  10). Li2 boh8-tit kia*-hia*5, in-ui7 Goa2 kap li2 sa*-kap ti7-teh; boh8-tit lun2-neh, in-ui7 Goa2 si7 li2 e5 Siong7-te3; Goa2 tek-khak kian-koo3 li2, Goa2 tek-khak pang-chan7 li2, Goa2 tek-khak eng7 Goa2 kong-gi7 e5 chia*3-chhiu2 hu5-chhi5 li2.  11). Khoa*3 ah, hoan7-na7 toa7 siu7-khi3 li2--e5, tek-khak long2 lau3-khui3 kian3-siau3; kap li2 sa*-chi*--e5 tek-khak chhin-chhiu*7 bo5, iah8 beh biat8-bo5.  12). Kap li2 sa*-chi*--e5, li2 beh chhe7 in, iah8 chhe7 bo5; kap li2 cheng-chian3--e5, beh chhin-chhiu*7 bo5 mih8, chia*5-choe3 khang-hu.  13). In-ui7 Goa2 Ia5-ho5-hoa, li2 e5 Siong7-te3, beh khan li2 e5 chia*3-chhiu2, ka7 li2 kong2, M7-bian2 kia*, Goa2 beh pang-chan7 li2.  14). Chhin-chhiu*7 too7-un2 e5 Nga2-kok, kap lin2 I2-sek-liat8 lang5, m7-bian2 kia*; Ia5-ho5-hoa kong2, Goa2 beh pang-chan7 li2, kiu3-siok8 li2--e5 chiu7-si7 I2-sek-liat8 e5 Seng3--e5.  15). Khoa*3 ah, Goa2 beh hoo7 li2 choe3 phah goo7-kak sin e5 khi3-ku7, lai7 koh u7-khi2; li2 beh chiong soa*-nia2 phah kau3 chhui3-chhui3, hoo7 soa*-thau5 chhin-chhiu*7 chhoo-khng.  16). Li2 beh poa3--in, hong beh ka7 in chhe--khi3, kng2-le5-hong beh ka7 in sau3--khi3; chong2-si7 li2 beh in-ui7 Ia5-ho5-hoa lai5 hoa*-hi2, in-ui7 I2-sek-liat8 e5 Seng3--e5 lai5 khoa-khau2.
	17). Song3-hiong khun3-khoo2 e5 lang5 chhe7 chui2, iah8 chhe7 bo5; in in-ui7 chhui3 khoah, chih8 ta; Goa2 Ia5-ho5-hoa beh in3--in, Goa2 I2-sek-liat8 e5 Siong7-te3 tek-khak bo5 pang3-sak in.  18). Goa2 beh ti7 bo5-chhau2 e5 soa* khui kang-ho5, ti7 soa*-kok-tiong khui chui2-choa*5; Goa2 beh hoo7 soa-boo5 pi*3-choe3 chui2-ti5, hoo7 ta-toe7 pi*3-choe3 chui2-choa*5.  19). Goa2 beh ti7 khong3-ia2 chai pek-hiu*-chhiu7, cho7-kiap-chhiu7, kong-liam-chhiu7, kap ia2 ka*-na2-chhiu7; Goa2 ti7 soa-boo5 beh chiong siong5-chhiu7, sam-chhiu7, kap ng5-iong-chhiu7 choe3 chit8-e7 chai; thang hoo7 lang5 lai5 khoa*3, lai5 chai lai5 siu*7, sa*-kap beng5-pek8; che si7 Ia5-ho5-hoa e5 chhiu2 soo2 choe3--e5, si7 I2-sek-liat8 e5 Seng3--e5 soo2 chhong3-cho7--e5.
	21). Ia5-ho5-hoa kong2, Lin2 tioh8 the5-khi2 lin2 e5 an3-kia*7; Nga2-kok e5 Jin5-kun kong2, Lin2 tioh8 pai5-liat8 lin2 u7 cheng3-ku3 e5 li2-iu5.  22). In tioh8 pai5-liat8 i, tioh8 hoo7 goan2 chai chiong-lai5 beh chai*2-iu*7; hoo7 goan2 chai i2-cheng5 e5 su7 si7 sim2-mih8, hoo7 goan2 thang kang2-kiu3, tit-tioh8 chai su7 e5 kiat-kiok8; a2-si7 chiong beh lai5 e5 su7 kong2 hoo7 goan2 thia*.  23). Tioh8 hoo7 goan2 chai chiong-lai5 e5 su7, thang hoo7 goan2 chai lin2 si7 siong7-te3; hek8-si7 ho2, hek8-si7 phai*2, lin2 tioh8 kia*5 i, hoo7 goan2 gong5-ngiah8 lai5 sa*-kap khoa*3.  24). Khoa*3 ah, lin2 siok8 ti7 bo5, lin2 e5 soo2-choe3 siok8 ti7 khang-hu; hit-e5 keng2-soan2 lin2--e5 si7 kho2-oo*3.
	25). Goa2 tui3 pak-hng heng-khi2 chit8-lang5, i chiu7 lai5; i tui3 jit8-chhut e5 soo2-chai7 kiu5-kio3 Goa2 e5 mia5--e5; i beh tah8 chiang2-koan5--e5 chhin-chhiu*7 he-thoo5, chhin-chhiu*7 sio-hui5 sai-hu7 tah8-thoo5 chit8-iu*7.  26). Chi7-chui7 tui3 khi2-thau5 kong2-beng5 chit e5 su7, hoo7 goan2 chai; chi7-chui7 tui3 khi2-thau5 kong2-beng5, hoo7 goan2 kong2, I bo5-chho3 ah? chong2-si7 bo5 u7 kong2-beng5, bo5 u7 pai5-liat8, bo5 u7 thia*-ki*3 lin2 e5 oe7--e5.  27). Goa2 tai7-seng tui3 Sek-an kong2, Khoa*3 ah, khoa*3 ah; Goa2 beh chiong chit8-ui7 po3 ho2 siau-sit--e5 siu*2-su3 Ia5-loo7-sat-leng2.  28). Goa2 khoa*3 i, bo5 chit8-lang5; in tiong-kan iah8 bo5 boo5-su7, ti7 Goa2 mng7 e5 si5, thang in3 chit8-ku3.  29). Khoa*3 ah, in long2-si7 khang-hu, in e5 soo2-choe3 si7 bo5-mih8; in soo2 chu3 e5 ngoo2-siong7 long2-si7 hong, long2-si7 khang-hu e5.

[42]	 Khoa*3 ah, Goa2 e5 loo5-pok8, Goa2 soo2 hu5-chhi5 e5, Goa2 soo2 keng2-soan2 e5, Goa2 e5 sim soo2 hoa*-hi2--e5, Goa2 u7 chiong Goa2 e5 sin5 hoo7 i, i beh chiong kong-li2 thoan5 hoo7 goa7-pang.  2). I bo5 soan-hoa, bo5 chhut-sia*, iah8 bo5 hoo7 koe-loo7--nih thia*-ki*3 i e5 sia*.  3). Siu7-siong e5 loo5-ui2, i bo5 at-chih8, beh hoa e5 teng-he2, i bo5 phah-sit; i chiau3 chin-sit8, chiong kong-li2 thoan5-poo3.  4). I bo5 chhin3-sim, iah8 bo5 sit-ta*2, tit8-kau3 i ti7 toe7-chiu*7 siat-lip8 kong-li2; hai2-su7 long2 theng3-hau7 i e5 ka3-si7.
	5). Ia5-ho5-hoa Siong7-te3, chhong3-cho7 chiah e5 thi* lai5 thi2-khui i, khui-khoah toe7 kap i soo2-chhut--e5, eng7 oah8-khi3 hoo7 toe7-chiu*7 e5 cheng3 peh-si*3, eng7 sin5-hun5 hoo7 kia*5 ti7 hit teng2-bin7 e5 lang5 e5, kong2, Goa2 Ia5-ho5-hoa eng7 kong-gi7 tiau3--li2, beh khan li2 e5 chhiu2, po2-siu2 li2, hoo7 li2 choe3 peh-si*3 e5 iok e5 tiong-po2, choe3 goa7-pang lang5 e5 kng; lai5 khui chhi*-mi5 e5 bak8-chiu, chhoa7 siu7-koai*--e5 chhut-ka*; hoo7 tiam3 ti7 oo-am3--e5 chhut ka*-lo5.  8). goa2 si7 Ia5-ho5-hoa, che si7 Goa2 e5 mia5, Goa2 bo5 chiong Goa2 e5 eng5-kng kui hoo7 pat8 e5 sin5, iah8 bo5 chiong Goa2 e5 mia5-sia* kui-hoo7 tiau-khek e5 ngoo2-siong7.  9). Khoa*3 ah, cheng5 e5 su7 i2-keng chia*5, ta* Goa2 iah8 beh chiong sin e5 su7 kong2-beng5; chiah e5 su7 be7 hoat-khi2 i2-cheng5, Goa2 chiu7 kong2 hoo7 lin2 thia*.  10). Ke3-hai2-e5, kap hai2-lai7 soo2-u7--e5, hai2-su7 kap ki5-tiong khia7-khi2 e5 peh-si*3, long2 tioh8 ng3 Ia5-ho5-hoa chhiu*3 sin e5 koa, tui3 toe7-kek8 o-lo2 I.  11). Khong3-ia2 kap ki5-tiong e5 sia*5, kap Ki-tat8 lang5 khia7-khi2 e5 hiu*-sia7, long2 tioh8 chhut-sia*; Se-lah8 khia7-khi2 e5 peh-si*3 tioh8 chhiu*3-koa, ti7 soa*-teng2--e5 tioh8 chhut toa7-sia*.  12). In tioh8 chiong eng5-kng kui hoo7 Ia5-ho5-hoa, ti7 hai2-su7-tiong po3-iong5 I e5 mia5-sia*.  13). Ia5-ho5-hoa beh chhin-chhiu*7 iong2-beng2 e5 lang5 chhut-khi3; beh chhin-chhiu*7 kau-chian3 e5 lang5 kek-tong7 jiat8-sim ; beh au5-kio3, toa7-sia* hoah, beh eng7 toa7 khui3-lat8 kong-kek I e5 tui3-tek8.  14). Goa2 ku2-ku2 bo5 khui-chhui3, cheng7-cheng7 ka-ki7 at-chi2; ta* Goa2 beh au5-kio3, chhin-chhiu*7 beh si* e5 hu7-jin5-lang5; Goa2 beh ha7-ha7-chhoan2 boe7 chih khui3.  15). Goa2 beh hoo7 toa7-soa* sio2-soa* pi*3-choe3 pha-hng, hoo7 hit teng2-bin7 e5 hoe-chhau2 long2 koo-ta5; Goa2 beh hoo7 kang-ho5 pi*3-choe3 chiu-su7, hoo7 chui2-ti5 long2 ta--khi3.  16). Goa2 beh chhoa7 chhi*-mi5--e5 kia*5 in m7-bat e5 to7-loo7; chhoa7 in kia*5 m7-bat e5 loo7-keng3; ti7 in e5 bin7-cheng5 hoo7 oo-am3 pi*3-choe3 kng-beng5, hoo7 oan-khiau pi*3-choe3 pi*5-tit8.  Chiah e5 su7 Goa2 long2 beh kia*5, iah8 bo5 pang3-sak in.  17). Oa2-kho3 tiau-khek e5 ngoo2-siong7, tui3 chu3-cho7 e5 ngoo2-siong7 kong2, Li2 si7 goan2 e5 Siong7-te3, chit-ho7 lang5 siu7 koa*2-chau2, toa7 kian3-siau3.
	18). Lin2 chhau3-hi7-lang5-e5 tioh8 thia*; lin2 chhi*-mi5--e5 tioh8 khoa*3, hoo7 lin2 oe7 khoa*3-ki*3.  19). Goa2 e5 loo5-pok8 i2-goa7, chi7-chui7 chhi*-mi5 ah? Chi7-chui7 chhau2-hi7 lang5 chhin-chhiu*7 Goa2 soo2 chhe e5 su3-chia2 ah? chi7-chui7 chhi*-mi5 chhin-chhiu*7 hit-e5 kap Goa2 ho5-ho2--e5, a2-si7 chhi*-mi5 chhin-chhiu*7 Ia5-ho5-hoa e5 loo5-pok8 ah?  20). Li2 khoa*3-ki*3 choe7-choe7 tai7-chi3 iah8 bo5 chu3-i3; khui hi7-khang, ia7 bo5 thia*-ki*3.  21). Ia5-ho5-hoa in-ui7 ka-ki7 e5 kong-gi7, hoa*-hi2 hoo7 lut8-hoat choe3 toa7 choe3 chun-kui3.  22). Chong2-si7 chit e5 peh-si*3 si7 siu7 chhiu*2-toat8--e5; ti7 soa*-hiat8 siu7 tng-tioh8, koai*-bat8 ti7 ka*--nih; in hoo7 lang5 liah8-tioh8, bo5 lang5 chin2-kiu3; hoo7 lang5 chhiu*2-liah8--khi3, bo5 lang5 kong2, Pang3 i to3--khi3.  23). Lin2 tiong-kan chi7-chui7 kheng2 a*3 hi7-khang thia* che? chi7-chui7 kheng2 liu5-sim, au7-lai5 thia*-than3 i ah?  24). Chi7-chui7 chiong Nga2-kok kau i hoo7 lang5 chhiu*2, chiong I2-sek-liat8 kau hoo7 chhat8 ah? kiam2-m7-si7 Ia5-ho5-hoa, lan2 soo2 tek-choe7--e5 mah? in m7-kheng2 kia*5 I e5 to7-loo7, iah8 m7-kheng2 thia*-than3 I e5 lut8-hoat.  25). Soo2-i2 I chiong beng2-liat8 e5 siu7-khi3, kap cheng-chian3 e5 hiong5-beng2, pia*3 ti7 i e5 sin-chiu*7; ti7 i e5 si3-ui5 chhin-chhiu*7 he2-toh8, i iau2 m7-chai; he2 sio-tioh8 i, i iah8 bo5 khoa3-i3.

[43]	Nga2-kok ah, chhong3-cho7 li2 e5 Ia5-ho5-hoa, I2-sek-liat8 ah, hit e5 cho7-chia*5 li2--e5, an2-ni kong2, Li2 m7-sai2 kia*, in-ui7 goa2 kiu3-siok8 li2; Goa2 bat kio3 li2 e5 mia5, tiau3 li2; li2 si7 Goa2-e5.  2). Li2 tui3 chui2-tiong keng-ke3, Goa2 tek-khak kap li2 sa*-kap ti7-teh; li2 keng-ke3 kang-ho5, chui2 tek-khak bo5 im-bat8 li2; li2 tui3 he2-tiong kia*5-ke3--khi3, tek-khak bo5 siu7 sio; he2-iam7 iah8 bo5 toh8 ti7 li2 e5 sin-chiu*7.  3). In-ui7 Goa2 si7 Ia5-ho5-hoa li2 e5 Siong7-te3, si7 I2-sek-liat8 e5 Seng3--e5, li2 e5 Kiu3-chu2; Goa2 i2-keng hoo7 Ai-kip8 choe3 li2 siok8-hoe5 e5 ke3-chi*5, hoo7 Koo2-sit8 kap Se-pa choe3 li2 e5 thoe3-sin.  4). In-ui7 Goa2 khoa*3 li2 choe3 po2-poe3, choe3 chun-kui3, koh in-ui7 Goa2 thia*3 li2, soo2-i2 Goa2 hoo7 lang5 thoe3 li2, hoo7 liat8-kok e5 lang5 thoe3 li2 e5 si*3-mia7.  5). Boh8-tit kia*, in-ui7 Goa2 kap li2 sa*-kap ti7-teh; Goa2 beh chhoa7 li2 e5 hoo7-e3 tui3 tang-hng lai5, koh tui3 sai-hng chio-chip8 li2.  6). Goa2 beh tui3 pak-hng kong2, Pang3--chhut-lai5; tui3 lam5-hng kong2, Boh8-tit khu-liu5; chiong Goa2 e5 cheng3-kia*2 tui3 hng7-hng7 chhoa7--lai5, chiong Goa2 e5 cheng3 cha-boo2-kia*2 tui3 toe7-kek8 chhoa7 to3-lai5.  7). Ki*3-na7 eng7 Goa2 e5 mia5 lai5 chheng--e5 si7 Goa2 ui7-tioh8 ka-ki7 e5 eng5-kng chhong3-cho7--e5; si7 Goa2 soo2 choe3-chia*5, soo2 chhong3-cho7 e5.
	8). Li2 tioh8 chiong u7 bak8-chiu iah8 chhi*-mi5, u7 hi7-khang iah8 chhau3-hi7-lang5 e5 peh-si*3, long2-chong2 chhoa7 i chhut-lai5.  9). Ban7-kok tioh8 chu7-chip7, cheng3 peh-si*3 tioh8 chu7-hoe7; ki5-tiong chi7-chui7 oe7 chiong chit-e5 kong2-beng5, iah8 chiong cheng5 e5 su7 kong2 hoo7 goan2 thia* ah? in thang chhoa7 kan-cheng3 lai5, ka-ki7 hian2-beng5 in choe3-tioh8, a2-si7 in thia*-ki*3 chiu7 kong2, Che si7 chin-sit8.  10). Ia5-ho5-hoa kong2, Lin2 si7 Goa2 e5 kan-cheng3 e5, si7 Goa2 soo2 keng2 e5 loo5-pok8; hoo7 lin2 chai lai5 sin3 Goa2, koh beng5-pek8 Goa2 chiu7-si7 Ia5-ho5-hoa; ti7 Goa2 e5 tai7-seng bo5-u7 siu7-cho7 e5 Siong7-te3, ti7 Goa2 e5 i2-au7 iah8-bo5.  11). Chi2-u7 Goa2, Goa2 si7 Ia5-ho5-hoa; tu5 Goa2 i2-goa7 bo5 u7 kiu3-chu2.  12). Goa2 bat chi2-si7, Goa2 bat chin2-kiu3, Goa2 bat kong2-beng5, koh ti7 lin2 tiong-kan bo5 u7 pat8-iu*7 e5 Siong7-te3; soo2-i2 Ia5-ho5-hoa kong2, Lin2 si7 Goa2 e5 kan-cheng3, Goa2 chiu7-si7 Siong7-te3.  13). Tui3 u7 jit8-chi2 i2-lai5, Goa2 chiu7-si7 Ia5-ho5-hoa; bo5 chit8-e5 oe7 kiu3 lang5 thoat-li7 Goa2 e5 chhiu2; Goa2 beh kia*5 tai7-chi3, chi7-chui7 oe7 choo2-chi2 ah?
	14). Kiu3-siok8 lin2 e5 Chu2 Ia5-ho5-hoa, I2-sek-liat8 e5 Seng3--e5, an2-ni kong2, In-ui7 lin2 e5 ian5-koo3, Goa2 i2-keng chhe lang5 kau3 Pa-pi2-lun5, koh Goa2 beh hoo7 Ka-lek8-ti2 lang5 pai7-loh8, chhin-chhiu*7 to5-chau2 e5 peh-si*3, long2 che7 in hoa7-hoa7-hau2 e5 chun5.  15). Goa2 si7 Ia5-ho5-hoa lin2 e5 Seng3--e5, si7 chhong3-cho7 I2-sek-liat8--e5, si7 lin2 e5 Kun-ong5.  16). Ia5-ho5-hoa ti7 toa7-hai2-tiong khui-loo7, ti7 toa7-chui2-tiong khui-loo7;  17). hoo7 chhia, be2, peng-teng, iong2-beng2 e5 lang5 long2 chhut-lai5; (in choe3 chit8-e7 to2--loh8-khi3, boe7 koh khi2--lai5; in biat8-bo5 chhin-chhiu*7 sit--khi3 e5 he2;)  18). Ia5-ho5-hoa an2-ni kong2, Lin2 m7-thang ki3-liam7 cheng5 e5 su7, iah8 m7-thang siu*7 cha2-si5 e5 tai7-chi3.  19). Khoa*3 ah, Goa2 beh choe3 chit8-hang7 sin e5 su7, ta* teh hoat-hian7, lin2 kiam2 m7-chai mah? Goa2 beh ti7 khong3-ia2 khui to7-loo7, ti7 soa-boo5 khui kang-ho5.  20). Soa*--nih e5 chau2-siu3 beh chun-tiong7 Goa2, soa*-kau2 kap to5-chiau2 iah8 beh an2-ni; in-ui7 Goa2 hoo7 khong3-ia2 u7 chui2, hoo7 soa-boo5 u7 ho5, thang hoo7 Goa2 e5 peh-si*3, Goa2 soo2-keng2--e5, lim.  21). Chit e5 peh-si*3 si7 Goa2 ui7-tioh8 ka-ki7 soo2 cho7--e5, beh po3-iong5 Goa2 e5 mia5-sia*.
	22). Nga2-kok ah, li2 bo5 u7 kiu5-kio3 Goa2; I2-sek-liat8 ah, li2 hoan2-tng2 iam3-hoan5 Goa2.  23). Li2 bo5 toa3 li2 e5 iu*5 choe3 sio-che3 lai5 hoo7 Goa2; iah8 bo5 u7 eng7 che3-mih8 chun-keng3 Goa2.  Goa2 bo5 in-ui7 soo2-hian3 e5 mih8 hoo7 li2 tioh8-boa5, iah8 bo5 in-ui7 ju2-hiu* hoo7 li2 ia3-sian7.  24). Li2 bo5 eng7 gun5 ui7 Goa2 boe2 chhiong-poo5, iah8 bo5 eng7 che3-mih8 e5 iu5 hoo7 Goa2 pa2-chiok; hoan2-tng2 hoo7 Goa2 in-ui7 li2 e5 choe7-ok tioh8-boa5, hoo7 Goa2 in-ui7 li2 e5 choe7-koa3 ia3-sian7.  25). Chi2-u7 Goa2 in-ui7 ka-ki7 e5 ian5-koo3, chhat-biat8 li2 chiah e5 ke3-sit; Goa2 iah8 bo5 ki3-liam7 li2 chiah e5 choe7-ok.  26). Li2 tioh8 tiam2-chhi*2 Goa2; li2 Goa2 thang sa*-kap pian7-lun7; li2 thang pai5-liat8 li2 e5 cheng5-li2, thang tit-tioh8 chheng-choe3-gi7.  27). Li2 khai-ki e5 choo2 hoan7 choe7, li2 e5 tiong-po2 poe7-gek8 Goa2.  28). Soo2-i2 Goa2 beh leng5-jiok8 seng3-soo2 e5 siu2-leng2, hoo7 Nga2-kok siu7 chiu3-choo2, hoo7 I2-sek-liat8 siu7 loe2-me7.

[44]	Goa2 e5 loo5-pok8 Nga2-kok, Goa2 soo2 keng2 e5 I2-sek-liat8 ah, ta* li2 tioh8 thia*.  2). Cho7-chia*5 li2, koh tui3 thai--nih cho7-chiu7 li2, iah8 beh pang-chan7 li2 e5 Ia5-ho5-hoa an2-ni kong2, Goa2 e5 loo5-pok8 Nga2-kok, Goa2 soo2 keng2 e5 Ia5-su-lun5 ah, m7-bian2 kia*.  3). In-ui7 Goa2 beh chiong chui2 pia*3 hoo7 chhui3-ta e5 lang5, chiong ho5-chui2 koan3-ak ta-toe7; Goa2 beh chiong Goa2 e5 sin5 kang3-loh8 ti7 li2 e5 hoo7-e3, chiong Goa2 e5 hok-khi3 kang3-loh8 ti7 li2 e5 kia*2-sun.  4). In beh hoat-si* ti7 chhau2-tiong, chhin-chhiu*7 khoe-pi* e5 liu2-chhiu7.  5). Chit-e5 beh kong2, Goa2 si7 siok8 Ia5-ho5-hoa--e5; hit-e5 beh eng7 Nga2-kok e5 mia5 ka-ki7 chheng; koh chit-e5 beh chhin-chhiu*7 sia2, kui ti7 Ia5-ho5-hoa--e5; iah8 beh eng7 I2-sek-liat8 e5 mia5 ka-ki7 chheng.
	6). Ia5-ho5-hoa, I2-sek-liat8 e5 ong5, kiu3-siok8 e5 Chu2, ban7-kun e5 Ia5-ho5-hoa an2-ni kong2, Goa2 si7 khi2-thau5--e5, Goa2 si7 loo7-be2--e5; Goa2 i2-goa7 bo5 u7 Siong7-te3.  7). Tui3 Goa2 siat-lip8 koo2-cha2 e5 peh-si*3 e5 si5 chi7-chui7 oe7 chhin-chhiu*7 Goa2 kio3 i, kong2-beng5--i, ka7 Goa2 pai5-liat8 ah? hoo7 in chiong be7-lai5 e5 su7 kap beh-chia*5 e5 tai7-chi3 kong2-beng5.  8). Lin2 m7-bian2 lun2, iah8 m7-bian2 kia*; Goa2 kiam2-m7-si7 tui3 koo2-cha2 chiu7 kong2-beng5, chi2-si7 li2 mah? koh lin2 si7 Goa2 e5 kan-cheng3, Goa2 i2-goa7 kiam2 u7 Siong7-te3 mah? sit8-chai7 bo5 u7 Chioh8-poa*5; Goa2 m7-bat u7 pat8-e5.
	9). Che3-cho7 tiau-khek e5 ngoo2-siong7--e5 it-chin7 khang-hu; in soo2 hoa*-hi2--e5 long2 bo5 li7-ek; in e5 kan-cheng3 bo5 khoa*3-ki*3 iah8 m7-chai, ti3-kau3 in kian3-siau3.  10). Chi7-chui7 che3-cho7 sin5-put8, chu3-cho7 bo5 li7-ek e5 ngoo2-siong7?  11). Khoa*3 ah, i e5 tang5-phoa*7 long2 beh kian3-siau3; kang-chhiu*7 put-ko3 si7 lang5; chhut-chai7 in chu7-hoe7, chhut-chai7 in khia7--teh; long2 beh kia*-hia*5, sa*-kap kian3-siau3.  12). Thih-chhiu*7 cho7 poo2-thau5, eng7 he2-thoa*3 thoan3-lian7, eng7 thui5 phah i, eng7 i u7-lat8 e5 chhiu2 lai5 tui5 i ti3-kau3 iau bo5 lat8; bo5 lim-chui2 lai5 ia3-sian7.  13). Bak8-chhiu*7 khan chin5-soa*3; eng7 pit ui7 i, eng7 lai7-to khek i, eng7 i*5-chhioh ui7-boo5, hong2 lang5 e5 heng5, choe3 chhin-chhiu*7 lang5 e5 sui2, tiam3 ti7 chhu3-lai7.  14). I chho3 pek-hiu*-chhiu7, koh chhu2 lek-chhiu7, kap siong7-chhiu7; ti7 chhiu7-na5-lai7 keng2 tia*7-tioh8 chit8-chang5; i chai-cheng3 chheng5-chhiu7, tit-tioh8 hoo7 ak toa7-chang5.  15). Chit-ho7 chhiu7 lang5 eng7 lai5 hia*5-he2; eng7 i lai5 hang-sio; koh sio i lai5 pek-pia*2; iah8 koh chng sin5-put8 lai5 kui7-pai3; khek ngoo2-siong7 lai5 khap8-thau5 pai3.  16). Eng7 chit8-hun7 sio ti7 he2--nih; eng7 chit8-hun7 chu2 bah lai5 chiah8; pek bah lai5 chiah8-pa2; ka-ki7 hang-sio kong2, A-ha7, goa2 hang-sio lah, goa2 ki*3-tioh8 he2 lah.  17). I eng7 chhun--e5 chng chit8-sian sin5-put8, chiu7-si7 tiau-khek e5 ngoo2-siong7; i phak-loh8 pai3 i, ki5-to2 i kong2, Kiu5 li2 kiu3 goa2, in-ui7 li2 si7 goa2 e5 siong7-te3.  18). In m7-chai, iah8 boe7 siu*7, in-ui7 I koo5 in e5 bak8-chiu, hoo7 in boe7 khoa*3-ki*3, that-bat8 in e5 sim, hoo7 in boe7 beng5-pek8.  19). Bo5 lang5 hiau2-ngoo2, bo5 ti3-sek, bo5 chhang-mia5, oe7 hiau2 kong2, Goa2 bat theh8 chit8-hun7 ti7 he2--nih sio, ti7 i he2-thoa*3-teng2 pek pia*2, sio-bah lai5 chiah8; chit e5 chhun--e5, goa2 kiam2 thang choe3 kho2-oo*3 e5 mih8 mah? goa2 kiam2 thang tui3 chha5-thau5 khap8-pai3 mah?  20). I eng7 he2-hu choe3 chiah8-mih8; i e5 sim hun-be5, hoo7 i chha-biu7, i boe7-oe7 ka-ki7 kiu3, iah8 boe7-oe7 kong2, Goa2 e5 chia*3-chhiu2-lai7 kiam2 m7-si7 u7 peh8-chhat8 mah?
	21). Nga2-kok ah, I2-sek-liat8 ah, in-ui7 li2 si7 Goa2 e5 loo5-pok8, tioh8 ki3-tit chiah e5 su7; I2-sek-liat8 ah, li2 si7 Goa2 e5 loo5-pok8, Goa2 cho7-chiu7 li2, tek-khak bo5 boe7-ki3-tit li2.  22). Goa2 chhat-biat8 li2 e5 ke3-sit, chhin-chhiu*7 bat8-hun5 siau-soa*3; Goa2 chhat-biat8 li2 e5 choe7-ok, chhin-chhiu*7 poh8-hun5 bo5--khi3; li2 tioh8 kui-ng3 Goa2; in-ui7 Goa2 kiu3-siok8 li2.  23). Chiah e5 thi* ah, eng-kai tioh8 chhiu*3-koa, in-ui7 Ia5-ho5-hoa i2-keng choe3-chia*5 i; toe7 e5 chhim e5 soo2-chai7 ah, eng-kai chhut hoa*-hi2 e5 sia*; chiah e5 soa* eng-kai chhut-sia* chhiu*3-koa; chhiu7-na5 kap ki5-tiong soo2-u7 e5 chhiu7 long2 tioh8 an2-ni; in-ui7 Ia5-ho5-hoa u7 kiu3-siok8 Nga2-kok, iah8 beh ti7 I2-sek-liat8 tit-tioh8 eng5-kng.
	24). Tui3 thai--nih cho7-chiu7 li2--e5, kiu3-siok8 li2 e5 Ia5-ho5-hoa an2-ni kong2, Goa2 Ia5-ho5-hoa si7 cho7-chia*5 ban7-mih8--e5, si7 ka-ki7 tian2-khui chiah e5 thi*, khui-khoah toa7-toe7--e5; (chi7-chui7 kap goa2 ti7-teh ah?)  25). hoo7 kong2 ke2-oe7 e5 tiau7-thau5 bo5 kong-hau7, hoo7 chiam-pok e5 lang5 tian-kong5; hoo7 ti3-hui7 e5 lang5 the3-au7, hoo7 i e5 ti3-sek pi*3-choe3 gu5-gong7;  26). hoo7 Goa2 e5 loo5-pok8 e5 oe7 eng3-giam7, Goa2 e5 su3-chia2 e5 ke3-ek8 tit-tioh8 chia*5; lun7-kau3 Ia5-loo7-sat-leng2 kong2, Tek-khak u7 lang5 khia7-khi2; lun7-kau3 Iu5-tai7 e5 sia*5 kong2, Tek-khak siu7 khi2-cho7; i pha-hng e5 soo2-chai7 Goa2 beh hoo7 i heng-khi2;  27). tui3 chhim-ian kong2, Li2 tioh8 ta--khi3, Goa2 iah8 beh hoo7 li2 e5 kang-ho5 ta-la--khi3;  28). lun7 Koo2-liat8 kong2, I si7 Goa2 soo2-eng7 e5 bok8-chia2, beh chia*5 Goa2 soo2 hoa*-hi2--e5; lun7 Ia5-loo7-sat-leng2 i chiu7 kong2, I beh siu7 khi2-cho7, tian7-tng5 e5 toe7-ki iah8 beh kian3-lip8.

[45]	Goa2 Ia5-ho5-hoa soo2 boah-iu5 e5 Koo2-liat8, Goa2 khan i e5 chia*3-chhiu2, hoo7 liat8-kok hang5-hok8 ti7 i e5 bin7-cheng5, Goa2 iah8 beh thau2 liat8-ong5 e5 io-toa3; hoo7 sia*5-mng5 khui ti7 i e5 bin7-cheng5, koh chiah e5 mng5 tek-khak bo5 koai*;  2). Goa2 tui3 i an2-ni kong2, Goa2 beh kia*5 ti7 li2 e5 bin7-cheng5, siu-pi*5 kham5-khiat8 e5 toe7; Goa2 beh phah-phoa3 tang5 e5 mng5, cham7-tng7 thih e5 chhoa*3.  3). Goa2 beh chiong am3-tiong e5 po2-mih8, kap un2-bat8 e5 chai5-po2 siu*2-su3 li2, hoo7 li2 chai kio3-mia5 tiau3 li2--e5 chiu7-si7 Goa2, Ia5-ho5-hoa, I2-sek-liat8 e5 Siong7-te3.  4). In-ui7 Goa2 e5 loo5-pok8 Nga2-kok, Goa2 soo2 keng2 I2-sek-liat8 e5 ian5-koo3, Goa2 chiu7 kio3-mia5 tiau3--li2; li2 sui-jian5 m7-bat Goa2, Goa2 u7 chheng li2 e5 mia5.  5). Goa2 si7 Ia5-ho5-hoa, ti7 Goa2 i2-goa7 bo5 u7 pat8-e5, tu5 Goa2 i2-goa7 bo5 u7 Siong7-te3; li2 sui-jian5 m7-bat Goa2, Goa2 beh ka7 li2 ha5-io;  6). tui3 jit8-chhut iah8 tui3 jit8-loh8 e5 soo2-chai7, hoo7 lang5 long2 chai, tu5 Goa2 i2-goa7 bo5 u7 pat8-e5; Goa2 si7 Ia5-ho5-hoa, ti7 Goa2 i2-goa7 bo5 u7 pat8-e5.  7). Goa2 cho7 kng, iah8 chhong3-cho7 am3; Goa2 cho7 peng5-an, iah8 chhong3-cho7 chai-e7; chiah-e5 long2 si7 Goa2 Ia5-ho5-hoa soo2-choe3--e5.
	8). Chiah e5 thi* ah, tui3 teng2-bin7 lai5 tih, kiong-chhong kang3-loh8 kong-gi7; toe7-bin7 lih8-khui, si*-chhut kiu3-un, hoo7 kong-gi7 choe3 chit8-e7 hoat-si*; Goa2 Ia5-ho5-hoa bat chhong3-cho7 i.
	9). Chai-e7 ah, hit-e5 kap cho7 i e5 Chu2 ke3-kau3--e5, i put-ko3 si7 toe7-chiu*7 hia7-phi*3-tiong e5 chit8-te3 hia7-phi*3; thoo5 kiam2 thang tui3 chhiau-i--e5 kong2, Li2 choe3 sim2-mih8? a2-si7 li2 soo2 choe3 e5 mih8 kiam2 thang kong2, I bo5 chhiu2 mah?  10). Chai-e7 ah, hit-e5 tui3 lau7-pe7 kong2, Li2 soo2-si*--e5 si7 sim2-mih8 ah? a2-si7 tui3 lau7-bu2 kong2, Li2 soo2-io--e5 si7 sim2-mih8 ah?  11). I2-sek-liat8 e5 Seng3--e5, chiu7-si7 cho7 i e5 Ia5-ho5-hoa an2-ni kong2, Chiong-lai5 e5 su7 lin2 thang mng7 Goa2; lun7-kau3 Goa2 chiah e5 kia*2, i2-kip8 Goa2 e5 chhiu2 soo2-choe3--e5, lin2 thang kau-tai3 Goa2.  12). Goa2 cho7 toe7, iah8 chhong3-cho7 lang5 ti7 toe7-chiu*7; goa2 chhin-chhiu2 tian2-khui chiah e5 thi*, thi*-teng2 e5 ban7-siong7 iah8 si7 Goa2 soo2 beng7-leng7--e5.  13). Goa2 chiau3 kong-gi7 heng-khi2 Koo2-liat8, koh beh siu-tit i it-chhe3 e5 loo7; i beh khi2-cho7 Goa2 e5 sia*5, thau2-pang3 Goa2 siu7-liah8 e5 peh-si*3, m7-si7 ui7-tioh8 ke3-chi*5, iah8 m7-si7 ui7-tioh8 po3-siu*2; che si7 ban7-kun e5 Ia5-ho5-hoa kong2 e5.
	14). Ia5-ho5-hoa an2-ni kong2, Ai-kip8 tioh8-boa5 tit-tioh8--e5, Koo2-sit8 e5 chai5-li7, kap Se-pa e5 toa7-han3 lang5, long2 beh kui li2, siok8 li2, te3 li2; in beh koa3 thih-lian7 lai5 kui li2, phak-pai3 ti7 li2 e5 bin7-cheng5, kiu5 lin2, kong2, Siong7-te3 chin-chia*3 ti7 lin2 tiong-kan; chit-e5 i2-goa7 bo5 pat8-e5, koh bo5 pat8 e5 Siong7-te3.  15). Kiu3-chu2, I2-sek-liat8 e5 Siong7-te3 ah, Li2 sit8-chai7 si7 ka-ki7 un2-bat8 e5 Siong7-te3.  16). Hiah e5 chng ngoo2-siong7--e5 long2 beh lau3-khui3 kian3-siau3, long2 choe3 chit8-e7 kian3-siau3.  17). chong2-si7 I2-sek-liat8 beh tit-tioh8 Ia5-ho5-hoa eng7 eng2-oan2 e5 kiu3-un lai5 kiu3 in; lin2 tek-khak bo5 kian3-siau3, iah8 bo5 lau3-khui3, kau3 eng2 se3-tai7 bo5 soah.
	18). In-ui7 Ia5-ho5-hoa chhong3-cho7 chiah e5 thi* e5, I chia*3-si7 Siong7-te3; I cho7 toe7 lai5 choe3-chia*5 i; koh kian-koo3 i, m7-si7 khang-khang cho7, si7 chhong3-cho7 i hoo7 lang5 khia7-khi2; I an2-ni kong2, Goa2 si7 Ia5-ho5-hoa, i2-goa7 bo5 pat8-e5.  19). Goa2 bo5 ti7 un2-bat8 a2-si7 ti7 oo-am3 toe7 e5 ui7 lai5 kong2; Goa2 m7-bat tui3 Nga2-kok e5 hoo7-e3 kong2, Lin2 tioh8 khang-khang chhe7 Goa2; Goa2 Ia5-ho5-hoa soo2-kong2--e5 si7 kong-gi7, soo2-thoan5--e5 si7 cheng3-tit8.
	20). Lin2 tui3 liat8-kok to5-thoat e5 lang5, lin2 tioh8 choe3-tin7 lai5, sa*-kap oa2--lai5; hiah e5 kng tiau-khek ngoo2-siong7 e5 chha5, ki5-to2 boe7-oe7 kiu3 lang5 e5 sin5-beng5--e5 long2 bo5 ti3-sek.  21). Lin2 tioh8 soan-thoan5, hoo7 i chin3-cheng5 lai5, hoo7 in tai7-ke chham-siong5; chi7-chui7 tui3 koo2-cha2 chi2-beng5 chit-e5? chi7-chui7 tui3 cha2-si5 soan-thoan5 chit-e5? kiam2-m7-si7 Goa2 Ia5-ho5-hoa mah?  Goa2 i2-goa7 bo5 koh u7 Siong7-te3; Goa2 si7 kong-gi7 e5 Siong7-te3, koh si7 Kiu3-chu2; Goa2 i2-goa7 bo5 pat8-e5.  22). Toe7-kek8 e5 lang5, long2 tioh8 giong2-bong7 Goa2 lai5 tit-tioh8 kiu3; in-ui7 Goa2 si7 Siong7-te3, bo5 koh u7 pat8-e5.  23). Goa2 ki2 ka-ki7 lai5 chiu3-choa7, Goa2 e5 chhui3 chiau3 kong-gi7 kong2-chhut chit e5 oe7, koat-toan3 bo5 siu to3-tng2, ban7 kha-thau5-u beh ng3 Goa2 lai5 kui7-pai3, ban7-chhui3 beh chi2 Goa2 lai5 chiu3-choa7.  24). U7 gi7-lun7 Goa2 kong2, Kong-gi7 leng5-lek8 tok8-tok8 chai7-ti7 Ia5-ho5-hoa, lang5 long2 beh kui-oa2 I; hoan7-na7 siu7-khi3 I e5 tek-khak kian3-siau3.  25). I2-sek-liat8 e5 hoo7-e3 long2 beh in-ui7 Ia5-ho5-hoa tit-tioh8 chheng-choe3-gi7, iah8 beh khoa-khau2.

[46]	Pi2-lek8 khut--loh8-khi3, Ni5-pho phak--loh8-khi3; in e5 ngoo2-siong7 to5 ti7 siu3 kap cheng-si* e5 teng2-bin7;  lin2 peng5-soo3 soo2 kng--e5, ta* chia*5-choe3 tang7-ta*3, hoo7 ia3-sian7 e5 cheng-si* chai3.  2). In long2 choe3 chit8-e7 phak--loh8-khi3,  khut--loh8-khi3; boe7-oe7 koo3 in e5 tang7-ta*3, pun2-sin iah8 hoo7 lang5 liah8-khi3.
	3). Nga2-kok ke, I2-sek-liat8 ke it-chhe3 iau2 chhun e5, tioh8 thia* Goa2 e5 oe7, lin2 tui3 chhut-si3 chiu7 hoo7 Goa2 iang7 lin2, tui3 chhut-thai chiu7 hoo7 Goa2 kui5-pho7.  4). Kau3 lin2 ni5-lau7, Goa2 iu5-goan5 si7 an2-ni, kau3 lin2 thau5-mng5 peh8, Goa2 iu5-goan5 kui5-pho7 lin2; Goa2 i2-keng cho7 lin2, iah8 beh iang7 lin2: Goa2 beh kui5-pho7 lin2, iah8 beh kiu3 lin2.  5). Lin2 beh chiong chi7-chui7 kap Goa2 sa*-pi2, kap Goa2 tang5-teng2, thang kap Goa2 pi2-pheng7, hoo7 goan2 sa*-tang5 ah?  6). Tui3 te7-a2-lai7 pia*3-chhut kim, eng7 thian-pheng5 pheng5 gun5 e5 lang5, koo3 gun5-chhiu*7 che3-cho7 sin5-put8, in iah8 phak-loh8, iah8 kui7-pai3.  7). In chiu7 kng i ti7 keng-thau5-teng2, toa3 khi3 chhai7 ti7 i e5 soo2-chai7, i chiu7 tia*7-tia*7 khia7--teh; bo5 li7-khui i e5 pun2-ui7; lang5 kiu5-kio3 i, i boe7-oe7 in3, iah8 boe7 kiu3 lang5 thoat-li7 hoan7-lan7.  8). Lin2 tioh8 siau3-liam7 chit e5 su7, ka-ki7 choe3 tai7-tiong7-hu; poe7-gek8 e5 lang5 ah, tioh8 eng7 sim lai5 siu*7.  9). Lin2 tioh8 tui-liam7 te7-it koo2-cha2 e5 su7; in-ui7 Goa2 si7 Siong7-te3, i2-goa7 bo5 pat8-e5; Goa2 si7 Siong7-te3, koh bo5 pat8-e5 oe7 pi2-tit Goa2.  10). Goa2 tui3 khi2-thau5 chi2-beng5 loo7-be2 e5 su7, tui3 koo2-cha2 chi2-beng5 iau2-be7 chia*5 e5 su7, kong2, Goa2 e5 ke3-ek8 tek-khak khia7-chai7, ki*3-na7 Goa2 soo2 hoa*-hi2 e5, Goa2 beh chia*5 i.  11). Goa2 tiau3 eng-chiau2 tui3 tang-hng lai5, tiau3 hit-e5 chia*5 Goa2 e5 ke3-ek8 e5 lang5 tui3 hng7-hng7 e5 soo2-chai7 lai5, Goa2 i2-keng kong2-chhut tek-khak chia*5--i; Goa2 i2-keng tia*7-tioh8, iah8 tek-khak choe3 hoo7 i chia*5.  12). Lin2 chiah e5 ngi7-sim, li7-khui kong-gi7--e5, tioh8 thia* Goa2 e5 oe7.  13). Goa2 hoo7 Goa2 e5 kong-gi7 kun7-oa2, tek-khak bo5 li7-khui hng7-hng7; Goa2 e5 kiu3-un tek-khak bo5 ian5-chhian5; Goa2 beh si kiu3-un ti7 Sek-an, kap Goa2 e5 eng5-kng ti7 I2-sek-liat8.

[47]	Pa-pi2-lun5 e5 chai7-sek-lu2 ah, loh8--lai5 che7 ti7 tin5-ai; Ka-lek8-ti2 e5 cha-boo2-gin2-na2 ah, bo5 cho7-ui7, tioh8 che7 ti7 thoo5-kha; in-ui7 li2 bo5 koh chheng choe3 nng2-chia*2 iu3-siu3 e5.  2). Tioh8 eng7 chioh8-bo7 bo7 beh8; tu5-khi3 li2 e5 phe3, thng3 li2 e5 tng5-sa*, loo7-hian7 li2 e5 kha-thui2, liau5-ke3 khoe.  3). Li2 e5 e7-the2 beh loo7-hian7, li2 e5 kian3-siau3 beh hoo7 lang5 khoa*3-ki*3; Goa2 beh po3-siu5, bo5 khoan-iong5 chit8-lang5.  4). Kiu3-siok8 goan2 e5 Chu2, I e5 mia5 si7 ban7-kun e5 Ia5-ho5-hoa, si7 I2-sek-liat8 e5 Seng3-e5.  5). Ka-lek8-ti2 e5 cha-boo2-gin2-na2 ah, li2 tioh8 cheng7-cheng7 che7, jip8 ti7 am3-tiong; in-ui7 li2 bo5 koh chheng choe3 liat8-kok e5 chu2-bu2.  6). Goa2 siu7-khi3 Goa2 e5 peh-si*3, Goa2 hoo7 Goa2 e5 san2-giap8 siu7 leng5-jiok8, chiong in kau ti7 li2 e5 chhiu2; li2 long2 bo5 lin5-bin2 in, chiong li2 kek8-tang7 e5 ta* koa3 ti7 lau7-lang5 e5 sin-chiu*7.  7). Li2 ka-ki7 kong2, Goa2 beh eng2-eng2 choe3 chu2-bu2; soo2-i2 li2 bo5 chiong chiah e5 su7 khoa3 ti7 sim--nih, iah8 bo5 siu*7 i e5 kiat-kiok8.
	8). Li2 chit-e5 ian3-lok8, an-jian5 che7-e5, ta* tioh8 thia* chit e5 oe7, li2 sim-lai7 kong2, Chi2-u7 goa2, goa2 i2-goa7 bo5 pat8-e5; goa2 tek-khak bo5 ti3-kau3 chiu2-koa*2, iah8 bo5 tu2-tioh8 si2-kia*2 e5 su7.  9). Chong2-si7 si2-kia*2 chiu2-koa*3 chit nng7 kia*7 su7, ti7 chit8-jit8 bak8-nih-ku2 e5 tiong-kan beh lim5-kau3 li2; ti7 li2 kia*5 choe7-choe7 sia5-sut8, toa7-toa7 ui7-hu5 liam7-chiu3 e5 si5, chi2 nng7 hang7 su7 beh choan5-jian5 lim5-kau3 li2.  10). Li2 peng5-soo3 oa2-kho3 li2 e5 phai*2, kong2, Bo5 lang5 khoa*3-ki*3 goa2; li2 e5 ti3-hui7 chhang-mia5 be5-hek8 li2; koh li2 sim-lai7 kong2, Chi2-u7 goa2, goa2 i2-goa7 bo5 pat8-e5.  11). In-ui7 an2-ni chai-e7 beh lim5-kau3 li2; li2 m7-chai tui3 toh-loh8 lai5; chai-hai7 kau3-ti7 li2, li2 iah8 boe7-oe7 tu5-khi3; soo2-i2 m7-chai e5 hui2-biat8 iah8 beh hut-jian5 lim5-kau3 li2.  12). Tioh8 khi2-lai5 khia7, eng7 li2 e5 sia5-sut8 kap li2 choe7-choe7 e5 hu5-chiu3, chiu7-si7 tui3 li2 siau3-lian5 soo2 tioh8-boa5 hak8-sip8--e5, kiam2-chhai2 oe7 tit-tioh8 li7-ek, a2-si7 tit-tioh8 khah-ia*5.  13). Li2 e5 ke3-ek8 thai3-choe7, ti3-kau3 ia3-sian7; ta* hoo7 hiah-e5 koan thi*-siong7--e5, khoa*3 chhi*-sin5--e5, ti7 geh8-chhoe kong2 chham3-gu2 e5, long2 khi2-lai5, kiu3 li2 thoat-li7 soo2 beh lim5-kau3 li2 e5 su7.  14). Khoa*3 ah, in beh chhin-chhiu*7 chhau2-a2 siu7 he2 sio; boe7-oe7 kiu3 ka-ki7 thoat-li7 he2-iam7 e5 lat8; iah8 bo5 he2-thoa*3 thang hang-sio, iah8 bo5 he2 thang che7 ti7 i e5 bin7-cheng5.  15). Li2 soo2 tioh8-boa5 hak8-sip8 e5 su7 tui3-ti7 li2 long2 beh chhin-chhiu*7 an2-ni; tui3 li2 siau3-lian5 e5 si5 kap li2 choe3 seng-li2--e5 iah8 tak8-lang5 to3-khi3 i e5 pun2 soo2-chai7, bo5 lang5 kiu3 li2.

[48]	Nga2-kok e5 ke, eng7 I2-sek-liat8 e5 mia5 lai5 chheng-hoo--e5, tui3 Iu5-tai7 e5 chui2-goan5 chhut--lai5-e5, lin2 tioh8 thia* ah; lin2 ki2 Ia5-ho5-hoa e5 mia5 lai5 chiu3-choa7, chheng-hoo I2-sek-liat8 e5 Siong7-te3, chong2-si7 bo5 eng7 seng5-sit8, bo5 eng7 kong-gi7.  2). In-ui7 in ka-ki7 chheng-choe3 seng3-sia*5 e5 peh-si*3, oa2-kho3 I2-sek-liat8 e5 Siong7-te3; mia5 choe3 ban7-kun e5 Ia5-ho5-hoa.  3). I2-cheng5 e5 su7, Goa2 tui3 koo2-cha2 kong2-beng5; i2-keng chhut Goa2 e5 chhui3, iah8 si7 Goa2 soo2 chi2-si7--e5; Goa2 hut-jian5-kan choe3, tai7-chi3 chiu7 chia*5.  4). In-ui7 Goa2 peng5-soo3 chai li2 si7 ngi7-sim--e5, li2 e5 am7-kun2 si7 thih--e5, li2 e5 thau5-hiah8 si7 tang5--e5.  5). Soo2-i2 Goa2 tui3 koo2-cha2 ka7 li2 kong2-beng5; ti7 iau2-be7 chia*5 e5 tai7-seng chi2-si7 li2; bian2-tit li2 kong2, Chiah e5 su7 si7 goa2 e5 ngoo2-siong7 soo2-kia*5--e5, si7 goa2 tiau-khek e5 ngoo2-siong7, kap goa2 chu3-cho7 e5 ngoo2-siong7, soo2 beng7-leng7--e5.  6). Li2 i2-keng thia*-ki*3; ta* tioh8 long2-chong2 khoa*3 i; lin2 kiam2-m7-tioh8 po3-iong5 mah?  tui3 ta* i2-au7, Goa2 chiong sin e5 su7, chiu7-si7 li2 soo2 be7-chai un2-bat8 e5 su7, chi2-si7 li2.  7). Chiah e5 su7 si7 hian7-kim chhong3-cho7--e5, m7-si7 tui3 cha2 chiu7 u7; ti7 kin-a2-jit8 i2-cheng5, li2 iah8 be7-bat thia*-ki*3, bian2-tit li2 kong2, Chiah e5 su7 goa2 i2-keng chai lah.  8). Li2 sit8-chai7 be7-bat thia*-ki*3, li2 sit8-chai7 m7-chai; li2 e5 hi7-khang tui3 khi2-thau5 sit8-chai7 bo5 khui; Goa2 pun2 chai li2 kia*5 tai7-chi3 kek8-ki5 khui2-cha3, li2 tui3 chhut-thai i2-lai5, chiu7 chheng-choe3 poe7-gek8--e5.  9). Goa2 ui7-tioh8 Goa2 e5 mia5 ian5-chhian5 Goa2 e5 siu7-khi3; ui7-tioh8 goa2 e5 mia5-sia* khoan-iong5 li2, bo5 ka7 li2 chian2-tu5.  10). Khoa*3 ah, Goa2 thoan3-lian7 li2 iah8 m7-si7 chhin-chhiu*7 gun5; li2 ti7 khoo2-lan7 e5 he2-loo5-tiong Goa2 keng2 li2.  11). Goa2 ui7-tioh8 ka-ki7 e5 ian5-koo3, ui7-tioh8 ka-ki7 r5 ian5-koo3, beh chia*5 chit e5 tai7-chi3; Goa2 kiam2 thang hoo7 Goa2 e5 mia5 siu7 leng5-jiok8?  Goa2 bo5 beh chiong Goa2 e5 eng5-kng kui hoo7 pat8-e5.
	12). Nga2-kok, Goa2 soo2 tiau3 e5 I2-sek-liat8 ah, tioh8 thia* Goa2; Goa2 si7 Ia5-ho5-hoa; Goa2 si7 khi2-thau5--e5, iah8 si7 loo7-be2--e5.  13). Goa2 e5 chhiu2 kian3-lip8 toe7 e5 toe7-ki, Goa2 e5 chia*3-chhiu2 tian2-khui chiah e5 thi*; Goa2 chit8-e7 kio3, chiu7 long2 khi2-lai5 khia7.  14). Lin2 long2 tioh8 chu7-chip8 lai5 thia*; in tiong-kan chi7-chui7 bat kong2 chiah e5 su7?  Ia5-ho5-hoa soo2-thia*3--e5 beh ti7 Pa-pi2-lun5 kia*5 I soo2 hoa*-hi2 e5, I e5 chhiu2 beh kau3 ti7 Ka-lek8-ti2 lang5.  15). Tok8-tok8 Goa2, Goa2 i2-keng kong2, Goa2 iah8 keng2-tiau3 i, chhoa7 i lai5, i e5 loo7 beh heng-thong.  16). Lin2 tioh8 chiu7-kun7 Goa2 lai5 thia* che; Goa2 tui3 khi2-thau5 be7-bat ti7 un2-bat8 e5 soo2-chai7 lai5 kong2; tui3 u7 chit e5 su7, Goa2 chiu7 ti7-hia; ta* Chu2 Ia5-ho5-hoa chhe goa2 kap I e5 sin5 lai5.  17). Kiu3-siok8 li2 e5 Chu2 Ia5-ho5-hoa, I2-sek-liat8 e5 Seng3--e5 an2-ni kong2, Goa2 si7 Ia5-ho5-hoa li2 e5 Siong7-te3; Goa2 ka3-si7 li2, hoo7 li2 tit-tioh8 li7-ek, chhoa7 li2 ti7 eng-kai kia*5 e5 loo7.  18). Hai7--ah, li2 be7 bat thia* Goa2 e5 beng7-leng7; na7 thia*, chiu7 li2 e5 peng5-an chhin-chhiu*7 ho5-chui2, li2 e5 kong-gi7 chhin-chhiu*7 hai2-eng2;  19). li2 e5 hoo7-e3 choe7 chhin-chhiu*7 soa, li2 e5 pak-too2-lai7 soo2-si*--e5 iah8 choe7, chhin-chhiu*7 soa-liap8; i e5 mia5 ti7 Goa2 e5 bin7-cheng5 tek-khak bo5 chian2-tu5, iah8 bo5 biat8-choat8.  20). Lin2 tioh8 tui3 Pa-pi2-lun5 chhut-lai5, tui3 Ka-lek8-ti2 lang5 e5 tiong-kan chau2-chhut; eng7 hoa*-hi2 toa7-sia* thoan5-po3 hoo7 lang5 thia*, kong2, Ia5-ho5-hoa kiu3-siok8 I e5 loo5-pok8 Nga2-kok; lin2 tioh8 chiong chit-e5 po3-iong5 kau3 toe7-kek8.  21). I in2-chhoa7 in keng-ke3 soa-boo5, in iah8 bo5 chhui3-ta; I ui7-tioh8 in hoo7 chui2 tui3 chioh8-poa*5 lau5-chhut; chioh8-poa*5 lih8-khui, chui2 chiu7 chheng3-chhut.  Ia5-ho5-hoa kong2, Phai*2-lang5 tek-khak boe7 peng5-an.

[49]	Chiah e5 hai2-su7 ah, tioh8 thia* Goa2 e5 oe7; chiah e5 peh-si*3 ah, tioh8 liu5-sim tui3 hng7-hng7 lai5 thia*.  Tui3 goa2 ti7-thai--nih, Ia5-ho5-hoa chiu7 keng2-tiau3 goa2; tui3 goa2 ti7 lau7-bu2 e5 pak-too2 I chiu7 kio3 goa2 e5 mia5.  2). I hoo7 goa2 e5 chhui3 chhin-chhiu*7 lai7-to, chiong goa2 khng3 ti7 I e5 chhiu2 e5 ti3-im3-e7; koh hoo7 goa2 chia*5-choe3 boa5-kng e5 chi*3, chiong goa2 khng3 ti7 I e5 chi*3-te7.  3). Tui3 goa2 kong2, Li2 si7 Goa2 e5 loo5-pok8 I2-sek-liat8, Goa2 beh in-ui7 li2 tit-tioh8 eng5-kng.  4). Goa2 chiu7 kong2, Goa2 tioh8-boa5 si7 khang-khang, goa2 chin7-lat8 si7 bo5 li7-ek ia7 bo5 chhai2-kang; na7-si7 goa2 e5 phoa*3-toan3 chai7-ti7 Ia5-ho5-hoa, goa2 e5 po3-siu*2 chai7-ti7 goa2 e5 Siong7-te3.  5). Ia5-ho5-hoa tui3 thai--nih cho7-chiu7 goa2 choe3 I e5 loo5-pok8, beh hoo7 Nga2-kok kui-ng3 I, hoo7 I2-sek-liat8 chu7-chip8 ti7 I hia; (in-ui7 Ia5-ho5-hoa khoa*3 goa2 choe3 chun-kui3, goa2 e5 Siong7-te3 ia7 chia*5-choe3 goa2 e5 khui3-lat8;)  6). I u7 kong2, Li2 choe3 Goa2 e5 loo5-pok8 chin2-heng Nga2-kok e5 chi-phai3, hoo7 I2-sek-liat8 tiong tit-tioh8 po2-choan5-e5 to3-tng2--lai5, che iau2 si7 sio2-khoa2 su7; Goa2 beh siat-lip8 li2 choe3 liat8-pang e5 kng, choe3 Goa2 e5 chin2-kiu3--e5, kau3 ti7 toe7-kek8.
	7). Kiu3-siok8 I2-sek-liat8 e5 seng3-chu2 Ia5-ho5-hoa, tui3 hit e5 hoo7 lang5 soo2 khoa*3-khin, peh-si*3 soo2 iam3-oo*3, koa*-tiu*2 soo2 ap-che3 e5, an2-ni kong2, Kun-ong5 beh khoa*3-ki*3 li2, chiu7 khi2-lai5 khia7, siu2-leng2 ia7 beh kui7-pai3; che long2 si7 ui7-tioh8 Ia5-ho5-hoa si7 chin-sit8 e5, chiu7-si7 I2-sek-liat8 e5 Seng3--e5 u7 keng2 li2.  8). Ia5-ho5-hoa an2-ni kong2, Ti7 tit-tioh8 chiap-lap8 e5 si5 Goa2 u7 thia* li2, ti7 chin2-kiu3 e5 jit8 Goa2 u7 pang-chan7 li2; Goa2 beh po2-hoo7 li2, hoo7 li2 choe3 peh-si*3 e5 iok e5 tiong-po2, koh heng-khi2 thoo2-toe7, hoo7 lang5 seng5-chiap pha-hng e5 toe7 choe3 giap8;  9). ia7 tui3 siu7 khun2-pak8 e5 lang5 kong2, Lin2 tioh8 chhut--lai5; tui3 hiah e5 tiam3 ti7 oo-am3 e5  lang5 kong2, Lin2 tioh8 hian2-hian7.  In beh ti7 loo7--nih tit-tioh8 chiah8, ti7 it-chhe3 bo5 chhau2 e5 soa* tit-tioh8 niu5-chhau2.  10). In bo5 iau bo5 chhui3-ta; jiat8-khi3 kap iam7-jit8 bo5 beh siong-hai7 in; in-ui7 lin5-bin2 in--e5 beh chhoa7 in, khan in kau3 chui2-choa*5-pi*.  11). Goa2 beh hoo7 Goa2 e5 cheng3 soa* chia*-choe3 loo7, Goa2 e5 toa7-loo7 ia7 beh thun7-koai*5.  12). Khoa*3 ah, chiah e5 lang5 beh tui3 hng7-hng7 lai5; khoa*3 ah, chiah e5 lang5 beh tui3 pak-hng sai-hng lai5; ia7 chiah e5 lang5 beh tui3 Chin5-kok lai5.  13). Chiah e5 thi* ah, eng-kai chhut hoa*-hi2 e5 sia*; toe7 ah, eng-kai khoai3-lok8; cheng3-soa* eng-kai chhut-sia* chhiu*3-koa; in-ui7 Ia5-ho5-hoa u7 an-ui3 I e5 peh-si*3, ia7 beh lin5-bin2 I hiah e5 khun3-khoo2--e5.
	14). Sek-an kong2, Ia5-ho5-hoa u7 khi3-sak goa2, Chu2 i2-keng boe7-ki3-tit goa2.  15). Hu7-jin5-lang5 kiam2 oe7 boe7-ki3-tit i chiah8-lin e5 e*-a2, bo5 lin5-bin2 i soo2 si* e5 kia*2? in kiam2-chhai2 u7 boe7-ki3-tit-e5, chong2-si7 Goa2 bo5 boe7-ki3-tit li2.  16). Khoa*3 ah, Goa2 chiong li2 khek ti7 Goa2 e5 chhiu2-chiu*2, li2 e5 sia*5-chhiu*5 siong5-siong5 ti7 Goa2 e5 bak8-chiu-cheng5.  17). Li2 e5 kia*2-ji5 beh kin2-kin2 to3--lai5; hui2-hoai7 li2-e5 kap hoo7 li2 pha-hng e5, beh li7-khui li2 chhut--khi3.  18). Li2 tioh8 kiah8-bak8 si3-koe3 khoa*3; in cheng3-lang5 long2 chu7-chip8 lai5 kui-oa2 li2.  Ia5-ho5-hoa kong2, Goa2 ki2 Goa2 e5 oah8-mia7 lai5 kong2, Li2 beh eng7 in it-chhe3 choe3 chng-tha*7 lai5 chheng7 i, koh eng7 in choe3 toa3 lai5 ha5-io, chhin-chhiu*7 sin-niu5 chit8-poa*-iu*7.  19). Lun7-kau3 li2 pha-hng leng2-cheng7 e5 soo2-chai7 kap li2 siu7 hui2-hoai7 e5 toe7, ta* peh-si*3 choe7, khia7-khi2 siu* oeh8; thun-biat8 li2-e5 beh li7-khui li2 hng7-hng7.  20). Li2 sit-loh8 kia*2 i2-au7 soo2 si* hiah e5 kia*2 beh tui3 li2 kong2, Chit e5 soo2-chai7 goa2 khia7-khi2 siu* oeh8; kiu5 li2 hoo7 goa2 u7 soo2-chai7 thang khia7-khi2.  21). Hit-si5 li2 sim-lai5 beh kong2, Goa2 i2-keng sit-loh8 kia*2, ka-ki7 khia7-khi2, si7 siu7-liah8 e5, phiau-liu5 ti7 goa7-bin7, chi7-chui7 ka7 goa2 si* chiah-e5? chi7-chui7 chiong chiah-e5 iu*2-chhi7 kau3 toa7-han3?  Khoa*3 ah, goa2 koo-toa* e5 si5, chiah-e5 ti7 toh-loh8?
	22). Chu2 Ia5-ho5-hoa kong2, Khoa*3 ah, Goa2 beh ng3 liat8-kok kiah8-chhiu2, ng3 ban7 peh-si*3 khia7 toa7-ki5; in beh chiong li2 e5 cheng3-kia*2 pho7--lai5, chiong li2 e5 cheng3 cha-boo2-kia*2 iang7--lai5.  23). Liat8-ong5 beh choe3 li2 e5 iu*2-pe7, ong5-hoo7 beh choe3 li2 e5 lin-bu2; in beh chiong bin7 a*3-loh8 toe7, ng3 li2 kui7-pai3, koh chi7 li2 e5 kha e5 thoo5-hun2; li2 chiu7 chai Goa2 si7 Ia5-ho5-hoa; hoan7-na7 ng3-bang7 Goa2-e5 tek-khak bo5 kian3-siau3.  24). Beng2-lang5 chhiu*2--khi3 e5, kiam2 oe7 chhiu*2 to3-tng2? kiong5 e5 lang5 soo2 chhiu*2-liah8-e5, kiam2 oe7 kiu3 i mah?  25). Chong2-si7 Ia5-ho5-hoa an2-ni kong2, Beng2-lang5 soo2 chhiu*2-liah8--e5 beh chhiu*2 to3-tng2, kiong5 e5 lang5 soo2 chhiu*2--e5 beh tit-tioh8 kiu3; kap li2 sa*-chi*--e5 Goa2 beh kap i sa*-chi*, goa2 ia7 beh kiu3 li2 e5 kia*2-ji5.  26). Koh Goa2 beh hoo7 hiah e5 ap-che3 li2-e5 chiah8 ka-ki7 e5 bah; in iah8 beh lim ka-ki7 e5 huih kau3-chui3, chhin-chhiu*7 lim ti*-chiu2, chit8-iu*7; ki*3-na7 u7 hiat-khi3 e5, beh long2 chai Goa2 Ia5-ho5-hoa si7 li2 e5 kiu3-chu2, si7 kiu3-siok8 li2 e5 Chu2, si7 Nga2-kok e5 toa7 koan5-leng5--e5.

[50]	Ia5-ho5-hoa an2-ni kong2, Goa2 li5-chhut lin2 e5 lau7-bu2, li5-su ti7 toh-loh8 ah?  Goa2 chiong lin2 boe7 hoo7 Goa2 toh-loh8 chit8 e5 che3-chu2 ah?  Khoa*3 ah, lin2 siu7-boe7 si7 in-ui7 lin2 e5 choe7-koa3, lin2 e5 lau7-bu2 siu7 li5-chhut, si7 in-ui7 lin2 e5 ke3-sit.  2). Goa2 lai5 e5 si5, bo5 lang5 ti7-teh si7 chai*2-iu*7?  Goa2 kio3 e5 si5, bo5 lang5 in3 si7 chai*2-iu*7?  Goa2 e5 chhiu2 kiam2-si7 te2, boe7-oe7 kiu3-siok8 mah?  Goa2 kiam2 bo5 chin2-kiu3 e5 lat8 mah?  Khoa*3 ah, Goa2 chit8-e7 hoah, hai2 chiu7 ta--khi3; Goa2 hoo7 kang-ho5 pi*3-choe3 soa-boo5, ki5-tiong e5 hi5, in-ui7 bo5 chui2, chhau3-noa7, chhui3-ta chiu7 si2.  3). Goa2 hoo7 chiah e5 thi* eng7 oo-am3 choe3 i-hok8, eng7 moa5-poo3 choe3 jia-kham3.
	4). Chu2 Ia5-ho5-hoa siu*2-su3 goa2 siu7 ka3-si7--e5 e5 chih8, hoo7 goa2 chai chai*2-iu*7 eng7 gian5-gu2 hu5-choo7 ia3-sian7 e5 lang5; Chu2 tak8 cha2-khi2 kio3-chhi*2, kio3-chhi*2 goa2 e5 hi7-khang, hoo7 goa2 oe7 thia*, chhin-chhiu*7 siu7 ka3-si7 e5 lang5 chit8-iu*7.  5). Chu2 Ia5-ho5-hoa khai-thong goa2 e5 hi7-khang, goa2 peng7-bo5 ui5-keh8, iah8 bo5 the3-au7.  6). Lang5 phah goa2 e5 ka-chiah-phia*, goa2 chhut-chai7 i phah; lang5 chhoah goa2 chhui3-phoe2 e5 chhui3-chhiu, goa2 chhut-chai7 i chhoah; lang5 leng5-jiok8 goa2, ka7 goa2 phui3-noa7, goa2 iah8 bo5 ng-bin7.  7). In-ui7 Chu2 Ia5-ho5-hoa tek-khak pang-chan7 goa2, soo2-i2 goa2 bo5 kian3-siau3; ui7-tioh8 an2-ni, goa2 hoo7 goa2 e5 bin7 ngi7 chhin-chhiu*7 teng7-chioh8; goa2 iah8 chai goa2 tek-khak bo5 ti3-kau3 lau3-khui3.  8). Chheng goa2 choe3 gi7--e5 kun7--lah; chi7-chui7 kap goa2 sa*-chi*? i thang kap goa2 sa*-kap khia7, chi7-chui7 choe3 goa2 e5 tui3-tek8? i thang chiu7-kun7 goa2.  9). Khoa*3 ah, Chu2 Ia5-ho5-hoa beh pang-chan7 goa2, chi7-chui7 oe7 teng7 goa2 u7-choe7 ah?  khoa*3 ah, in long2 chhin-chhiu*7 sa* chiam7-chiam7 ku7, hoo7 chiu3-thang5 soo2 chiah8.
	10). Lin2 tiong-kan chi7-chui7 keng3-ui3 Ia5-ho5-hoa, thia*-than3 I e5 loo5-pok8 e5 oe7 ah? kia*5 ti7 oo-am3 bo5-u7 kng-beng5--e5, tioh8 oa2-kho3 Ia5-ho5-hoa e5 mia5, oa2-kho3 i e5 Siong7-te3.  11). Khoa*3 ah, hoan7-na7 lin2 tiam2-he2, eng7 he2-pe2 ui5 ka-ki7--e5, thang lai5 kia*5 ti7 lin2 e5 he2-iam7 lai7, kap lin2 soo2 tiam2 e5 he2-pe2 tiong.  Che si7 Goa2 e5 chhiu2 soo2 tia*7-tioh8 e5 ; lin2 beh to2 ti7 kan-khoo2 e5 tiong-kan.

[51]	Lin2 chiah e5 tui-jip kong-gi7, chhe7 Ia5-ho5-hoa--e5, tioh8 thia* goa2; lin2 tioh8 siu*7-khoa*3 lin2 tui3 hia phah--chhut-lai5 e5 chioh8-poa*5, tui3 hia kut8--chhut-lai5 e5 thoo5-khang.  2). Tioh8 siu*7-khoa*3 lin2 e5 choo2-kong A-pek-lah8-han2, kap si* lin2 e5 Sat-lah8, in-ui7 i koo-toa* chit8-lang5 e5 si5, Goa2 keng2-tiau3 i, su3-hok i, hoo7 i ke-thi* choe7-choe7.  3). In-ui7 Ia5-ho5-hoa i2-keng an-ui3 Sek-an, iah8 an-ui3 i it-chhe3 pha-hng e5 soo2-chai7; hoo7 i e5 khong3-ia2 chhin-chhiu*7 Ai-tian5, hoo7 soa-boo5 chhin-chhiu*7 Ia5-ho5-hoa e5 hng5; ti7 in tiong-kan beh u7 hoa*-hi2 khoai3-lok8, kam2-sia7 kap chhiu*3-koa e5 sia*.
	4). Goa2 e5 peh-si*3 ah, tioh8 chu3-i3 thia* Goa2; Goa2 e5 kok-bin5 ah, tioh8 a*3 hi7-khang thia* Goa2; in-ui7 hoat-lut8 beh tui3 Goa2 chhut, Goa2 beh lip8 Goa2 e5 kong-li2, lai5 choe3 liat8-pang e5 kng.  5). Goa2 e5 kong-gi7 kun7--lah, Goa2 e5 kiu3-un hoat-chhut; Goa2 e5 chhiu2 beh phoa*3-toan3 liat8-pang; hai2-su7 long2 beh theng3-hau7 Goa2, koh beh oa2-kho3 Goa2 e5 chhiu2.  6). Lin2 tioh8 kiah8-bak8 ng3 thi*, a*3-thau5 khoa*3 toe7; in-ui7 chiah e5 thi* beh chhin-chhiu*7 ian-hun5 siau-soa*3, toe7 beh chhin-chhiu*7 sa* chiam7-chiam7 ku7, i e5 khia7-khi2 e5 peh-si*3 iah8 beh chhin-chhiu*7 an2-ni si2-bo5; chi2-u7 Goa2 e5 kiu3-un eng2-oan2 ti7-teh, Goa2 e5 kong-gi7 iah8 bo5 hoe3-bo5.  7). Chai-bat kong-gi7, chun5 Goa2 e5 ka3-si7 ti7 sim-lai7 e5 peh-si*3, tioh8 thia* Goa2 e5 oe7; boh8-tit kia* lang5 e5 ki-chhi3, iah8 boh8-tit in-ui7 lang5 e5 hui2-pong3 lai5 kia*-hia*5.  8). In-ui7 chiu3-thang5 beh chiah8 in, chhin-chhiu*7 chiah8 i-chiu*5; chian2-thang5 beh chiah8 in, chhin-chhiu*7 chiah8 iu*5-mng5; chi2-u7 Goa2 e5 kong-gi7 eng2-oan2 ti7-teh, Goa2 e5 kiu3-un tit8-kau3 ban7-tai7.
	9). Ia5-ho5-hoa e5 chhiu2 ah, khi2-lai5, khi2-lai5, si-chhut toa7 khui3-lat8; khi2-lai5, chhin-chhiu*7 cha2-si5 e5 ni5-jit8, koo2-cha2 e5 se3-tai7 chit8-iu*7.  Chiong5-chian5 phah-chhui3 Lah8-hap-pek, chhak8-thau3 leng5--e5, kiam2-m7-si7 li2 mah?  10). Hoo7 hai2 kap chhim-ian e5 chui2 ta--khi3, hoo7 hai2 chhim e5 soo2-chai7 pi*3 choe3 loo7, hoo7 siu7-siok8 e5 peh-si*3 keng-ke3--e5, kiam2-m7-si7 li2 mah?  11). Ia5-ho5-hoa kiu3-siok8 e5 peh-si*3 beh to3-tng2-lai5, beh chhiu*3-koa lai5 kau3 Sek-an, tit-tioh8 eng2-oan2 e5 hoa*-hi2 choe3 bian2-liu5; in beh hoa*-hi2 khoai3-lok8, iu-bun7 thoo2-khui3 long2 beh chau2--khi3.
	12). Goa2, Goa2 si7 an-ui3 lin2 e5; li2 si7 sim2-mih8 lang5, keng2-jian5 kia* hit-e5 beh-si2 e5 lang5, kia* hit-e5 beh pi*3-choe3 chhin-chhiu*7 chhau2 e5 se3-kan lang5?  13). Iah8 boe7-ki3-tit thi2-khui chiah e5 thi*, an-tia*7 toe7 e5 toe7-ki, chong3-cho7 li2 e5 Ia5-ho5-hoa, thong-jit8 in-ui7 po7-giok8-e5 e5 toa7 siu7-khi3 lai5 kia*-hia*5, chiau3 i too5-boo5 beh hui2-biat8 e5 cheng5-heng5? ki5-sit8 hit-e5 po7-giok8-e5 e5 toa7 siu7-khi3 ti7 toh-loh8 ah?  14). Siu7 ap-pek-e5 beh kin2-kin2 tit-tioh8 thau2-pang3; tek-khak bo5 si2 lai5 loh8 hiat8, i e5 bi2-niu5 iah8 bo5 choat8.  15). Goa2 si7 Ia5-ho5-hoa li2 e5 Siong7-te3, io5-tang7 toa7-hai2, hoo7 i e5 eng2 hoa7-hoa7-hau2; ban7-kun e5 Ia5-ho5-hoa si7 I e5 mia5.  16). Goa2 chiong Goa2 e5 oe7 he7 ti7 li2 e5 chhui3, eng7 Goa2 e5 chhiu2 e5 ia*2 jia-kham3 li2, ui7-tioh8 beh khai-thian pit8-toe7, koh tui3 Sek-an kong2, Li2 si7 Goa2 e5 peh-si*3.
	17). Ia5-loo7-sat-leng2 ah, khi2-lai5, khi2-lai5, khia7-teh, li2 tui3 Ia5-ho5-hoa e5 chhiu2-tiong lim I toa7 siu7-khi3 e5 poe; lim hit-e5 hoo7 lang5 tian-tian to2-to2 e5 poe-choa*2, lim kau3 ta-ta,  18). I soo2-si* chiah e5 kia*2 e5 tiong-kan, bo5 chit8-e5 in2-chhoa7 i; i soo2 iu*2-chhi7 toa7-han3 chiah e5 kia*2 e5 tiong-kan, bo5 chit8-e5 khan i e5 chhiu2.  19). Chi2 nng7-hang7 lim5-kau3 li2; chi7-chui7 oe7 thoe3 li2 ai-siong ah? chiu7-si7 u7 soe-pai7 kap biat8-bo5, ki-hng kap kiam3; Goa2 beh chai*2-iu*7 an-ui3 li2?  20). Li2 chiah e5 kia*2 hun7--khi3, to2 ti7 tak8 e5 koe-loo7-khau2, chhin-chhiu*7 lok8 ti7 lo5-bang7 e5 tiong-kan; siu7 Ia5-ho5-hoa moa2-moa2 e5 siu7-khi3, li2 e5 Siong7-te3 e5 chek-pi7.
	21). Soo2-i2 li2 chit e5 khun3-khoo2 koh chui3-e5, khiok m7-si7 in-ui7 chiu2 lai5 chui3, li2 tioh8 thia*.  22). Li2 e5 Chu2 Ia5-ho5-hoa, chiu7-si7 ui7-tioh8 I e5 peh-si*3 sin-oan e5 Siong7-te3, an2-ni kong2, Khoa*3 ah, Goa2 i2-keng chiong hit-e5 hoo7 lang5 tian-tian to2-to2 e5 poe, chiu7-si7 Goa2 toa7 siu7-khi3 e5 poe-choa*2, tui3 li2 e5 chhiu2 theh8--chhut-lai5, li2 tek-khak m7-bian2 koh lim.  23). Goa2 beh chiong chit e5 poe he7 ti7 phai*2 khoan2-thai7 li2 e5 lang5 e5 chhiu2-tiong; in bat tui3 li2 kong2, Li2 tioh8 a*3--loh8-khi3, chhut-chai7 goan2 tah8-ke3--khi3; li2 chiu7 eng7 ka-chiah-phia* choe3 chhin-chhiu*7 toe7, chhin-chhiu*7 koe-loo7, chhut-chai7 lang5 keng-ke3.

[52]	Sek-an ah, khi2-lai5, khi2-lai5, chheng7 li2 e5 toa7 khui3-lat8; seng3-sia*5 Ia5-loo7-sat-leng2 ah, chheng7 li2 sui2 e5 i-hok8; in-ui7 tui3-ta* i2-au7, bo5 siu7 kat-le2, bo5 chheng-khi3-e5, tek-khak bo5 koh jip8 li2 e5 tiong-kan.  2). Ia5-loo7-sat-leng2 ah, tioh8 poa*7--khi3 tin5-ai; khi2-lai5 che7; Sek-an siu7-liah8 e5 peh-si*3 ah, tioh8 thau2-khui li2 am7-kun2 e5 so2-lian7.  3). Ia5-ho5-hoa an2-ni kong2, Lin2 siu7-boe7 bo5 theh8 lang5 chi*5, tit-tioh8 siok8-hoe5 iah8 bo5 eng7 gun5.  4). Chu2 Ia5-ho5-hoa an2-ni kong2, Khi2-thau5 Goa2 e5 peh-si*3 loh8-khi3 Ai-kip8, ti7-hia kia3-kha; koh u7 A-sut8 lang5 bo5 ian5-koo3 ap-che3 in.  5). Ia5-ho5-hoa kong2, Goa2 e5 peh-si*3 ki3-jian5 bo5 in-toa* hoo7 lang5 liah8--khi3, ta* Goa2 ti7-chia choe3 sim2-mih8 ah?  Ia5-ho5-hoa kong2, Koan2-hat in e5 lang5 hoa7-hoa7-hau2 teh kio3, Goa2 e5 mia5 thong-jit8 siu7 siat-tok8.  6). Soo2-i2 Goa2 e5 peh-si*3 beh chai Goa2 e5 mia5; kau3 hit-jit8 in beh chai teh-kong2-e5 chiu7-si7 Goa2; khoa*3 ah, si7 Goa2.
	7). Po3 ho2 siau-sit, thoan5 ho5-peng5, po3 hok-khi3 e5 ho2 siau-sit, thoan5 kiu3-un-e5, tui3 Sek-an kong2, Li2 e5 Siong7-te3 choe3-ong5 lah, chit-lang5 e5 kha chiu*7 soa*-teng2 kau3 chiah sui2!  8). Thia* ah, li2 siu2-bang7 e5 lang5 e5 sia*! in chhut toa7-sia*, sa*-kap chhiu*3-koa; in-ui7 Ia5-ho5-hoa to3--lai5 Sek-an e5 si5, in beh tng-thau5 tui3-bin7 khoa*3-ki*3.  9). Ia5-loo7-sat-leng2 pha-hng e5 soo2-chai7 ah, tioh8 chhut hoa*-hi2 e5 sia*, sa*-kap chhiu*3-koa; in-ui7 Ia5-ho5-hoa an-ui3 I e5 peh-si*3, kiu3-siok8 Ia5-loo7-sat-leng2.  10). Ia5-ho5-hoa ti7 ban7-kok e5 bak8-chiu-cheng5 lut8 I e5 seng3-chhiu2; toe7-kek8 e5 lang5 long2 khoa*-ki*3 lan2 e5 Siong7-te3 e5 chin2-kiu3.
	11). Lin2 tioh8 li7-khui i, li7-khui i, tui3-hia chhut-lai5, boh8-tit bong bo5 chheng-khi3 e5 mih8; tui3 in tiong-kan chhut-lai5; lin2 kng Ia5-ho5-hoa khi3-ku7 e5 lang5 ah, tioh8 ka-ki7 chheng-khi3.  12). Lin2 chhut-lai5 m7-bian2 tioh8-kip, ia7 m7-bian2 to5-chau2; in-ui7 Ia5-ho5-hoa tek-khak ti7 lin2 e5 thau5-cheng5 kia*5, I2-sek-liat8 e5 Siong7-te3 tek-khak choe3 lin2 au7-bin7 e5 po2-hoo7.
	13). Khoa*3 ah, goa2 e5 loo5-pok8 beh eng7 ti3-hui7 kia*5 tai7-chi3, beh siu7 ku2-khi2 seng-koai*5, koh beh chia*5-choe3 chin koai*5.  14). Choe7-choe7 lang5 ui7 li2 gong5-ngiah8, ( i e5 bin7-mau7 pi2 pat8-lang5 khah u7 sun2-siong, i e5 heng5-chong7 pi2 se3-kan lang5 khah u7 sun2-hai7;)  15). chhin-chhiu*7 an2-ni i ia7 beh kek-tong7 choe7-choe7 kok e5 peh-si*3; liat8-ong5 beh tui3 i lai5 ng in e5 chhui3; in-ui7 soo2 be7-bat tui3 in kong2--e5, in beh khoa*3-ki*3; be7-bat thia*-ki*3--e5, in beh beng5-pek8.

[53]	Lan2 soo2 thia*-ki*3-e5, u7 chi7-chui7 sin3 ah?  Ia5-ho5-hoa e5 chhiu2 ng3 chi7-chui7 hian2-beng5 ah?   2). In-ui7 i ti7 I e5 bin7-cheng5 seng-tiong2 chhin-chhiu*7 chi*2-chi*2 e5 i*2, iah8 chhin-chhiu*7 kun hoat ti7 ta-toe7; i bo5 ho2 heng5-chong7 bo5 ui-gi5; lan2 khoa*3-ki*3 i iah8 bo5 ho2 heng5-iong5, thang hoo7 lan2 him-boo7 i.  3). I siu7 khoa*3-khin, hoo7 lang5 pang3-sak, siu7 choe7-choe7 khoo2-thang3, siong5-siong5 tu2-tioh8 iu-bun7; i siu7 khoa*3-khin, chhin-chhiu*7 hoo7 lang5 ng-bin7 m7-khoa*3-e5 chit8-iu*7; lan2 iah8 bo5 chun-tiong7 i.
	4). I sit8-chai7 tam-tng lan2 e5 iu-bun7, pe7 lan2 e5 khoo2-thang3; chong2-si7 lan2 liah8-choe3 i siu7 chek-hoat8, hoo7 Siong7-te3 phah, koh siu7 khoo2-chhoo2.  5). Na7-si7 i ui7-tioh8 lan2 e5 ke3-sit siu7 siong, ui7-tioh8 lan2 e5 choe7-koa3 siu7-hai7; i tam-tng heng5-hoat8, lan2 tit-tioh8 peng5-an; i siu7 pi*-phah, lan2 tit-tioh8 i-ho2.  6). Lan2 long2 chhin-chhiu*7 iu*5 be5-loo7; tak8-lang5 kia*5 ka-ki7 e5 phian-loo7;  Ia5-ho5-hoa hoo7 lan2 cheng3-lang5 e5 choe7 long2-kui ti7 i sin-chiu*7.
	7). I siu7 ap-pek tu2-tioh8 kan-khoo2, iau2-ku2 bo5 khui-chhui3; i chhin-chhiu*7 iu*5-a2 khan kau3 siu7-thai5 e5 toe7; koh chhin-chhiu*7 iu*5 ti7 chian2-mng5 e5 lang5 e5 bin7-cheng5 bo5 chhut-sia*, i iah8 an2-ni bo5 khui-chhui3.  8). I tui3 ap-pek kap sim2-phoa*3 siu7 chhu2--khi3; ti7 i e5 se3-tai7, chi7-chui7 siu*7-tioh8 i tui3 oah8-lang5 e5 toe7 siu7 chian2-tu5? a2-si7 in-ui7 Goa2 e5 peh-si*3 e5 choe7-koa3 siu7-phah ah?  I sui-jian5 bo5 kia*5 kiong5-po7, chhui3 ia7 bo5 u7 khui2-cha3, iau2-ku2 ti7 i e5 si2 kap phai*2-lang5 tang5-bong7, ia7 kap pu3-lang5 sa*-kap.
	10). Chong2-si7 Ia5-ho5-hoa hoa*-hi2 sun2-hai7 i, hoo7 i siu7 khoo2-thang3; i e5 oah8-mia7 choe3 siok8-choe7 e5 che3, hit-si5 i beh khoa*3-ki*3 hoo7-e3, koh ke-thi* he3-siu7, Ia5-ho5-hoa soo2 hoa*-hi2 e5 su7 beh ti7 i e5 chhiu2-tiong heng-thong.  11). I beh khoa*3-ki*3 pun2-sin lo5-khoo2 e5 hau7-ko2, chiu7 sim-moa2 i3-chiok;  Goa2 gi7 e5 loo5-pok8 beh eng7 i e5 chai-bat hoo7 choe7-choe7 lang5 tit-tioh8 chheng-choe3-gi7; ia7 i beh tam-tng in e5 choe7-koa3.  12). Soo2-i2 Goa2 beh hoo7 i kap che7 koai*5-ui7--e5 pun hun7-giah8, kap kiong5-beng2--e5 pun soo2 chhiu*2 e5 mih8; in-ui7 i pang3-sak si*3-mia7 kau3-si2, i ia7 liat8 ti7 choe7-hoan7 e5 tiong-kan; chong2-si7 i tam-tng choe7-choe7 lang5 e5 choe7, koh thoe3 choe7-hoan7 ki5-to2.

[54]	Li2 bo5 hoai5-in7 bo5 si*-kia*2 e5, tioh8 chhiu*3-koa; li2 be7-bat keng-ke3 si*-kia*2 kan-khoo2 e5, tioh8 chhut-sia* chhiu*3-koa, chhut hoa*-hi2 e5 sia*; in-ui7 ka-ki7 tiam3 e5 hu7-jin5-lang5 pi2 u7 tiong7-hu--e5, si*-kia*2 khah-choe7; che si7 Ia5-ho5-hoa kong2 e5.  2). Tioh8 khui-khoah li2 poo3-pi*5 e5 toe7, pang3-toa7 li2 khia7-khi2 e5 tiu*3-pak; m7-thang han7-tia*7; tioh8 khan-tng5 li2 e5 soh, kian-koo3 li2 e5 khit8-a2.  3). In-ui7 li2 beh ng3-cho2 ng3-iu7 lai5 khui-khoah; li2 e5 hoo7-e3 tek-khak tit-tioh8 liat8-kok choe3-giap8; koh hoo7 pha-hng e5 sia*5 u7 lang5 khia7-khi2.  4). Boh8-tit kia*-hia*5; in-ui7 li2 tek-khak bo5 ti3-kau3 kian3-siau3; iah8 boh8-tit ui3 siau2-jin5; in-ui7 li2 bo5 ti3-kau3 siu7 leng5-jiok8; li2 tek-khak boe7 ki3-tit siau3-lian5 e5 si5 e5 kian3-siau3; bo5 koh ki3-liam7 li2 chiu2-koa*2 e5 si5 e5 leng5-jiok8.  5). In-ui7 chhong3-cho7 li2-e5 si7 li2 e5 tiong7-hu; ban7-kun e5 Ia5-ho5-hoa si7 I e5 mia5; kiu3-siok8 li2-e5, si7 I2-sek-liat8 e5 Seng3--e5; I tek-khak chheng-choe3 choan5-toe7 e5 Siong7-te3.  6). Ia5-ho5-hoa tiau3--li2, chhin-chhiu*7 tiau3 siu7 khi3-sak sim-lai7 iu-siong e5 boo2, chiu7-si7 siau3-lian5 e5 si5 soo2 chhoa7, siu7 khi3-sak e5 boo2; che si7 li2 e5 Siong7-te3 soo2 kong2 e5.  7). Goa2 pang3-li7 li2 put-ko3 tiap-a2-ku2, chong2-si7 beh eng7 toa7 chu5-pi siu li2 to3-tng2.  8). Goa2 hoat-chhut siu7-khi3, chiam7-si5 tui3 li2 ng-bin7; chong2-si7 beh eng7 eng2-oan2 e5 chu5-ai3 lin5-bin2 li2; che si7 Ia5-ho5-hoa, kiu3-siok8 li2 e5 Chu2, kong2 e5.  9). In-ui7 che chai7 Goa2 khoa*3 chhin-chhiu*7 Na2-a e5 toa7-chui2; Goa2 chai*2-iu*7 chiu3-choa7 bo5 koh hoo7 Na2-a e5 toa7-chui2 hoan3-lam7 pian3-toe7, Goa2 iah8 chiau3 an2-ni chiu3-choa7, bo5 koh siu7-khi3 li2, chek-pi7 li2.  10). Toa7-soa* oe7 soa2-khui, sio2-soa* oe7 i5-soa2, tok8-tok8 Goa2 e5 chu5-ai3 tek-khak bo5 li7-khui li2, Goa2 peng5-an e5 iok iah8 bo5 i5-soa2; che si7 lin5-bin2 li2 e5 Ia5-ho5-hoa kong2 e5.
	11). Li2 chit-e5 siu7 khun3-khoo2, hoo7 toa7-hong io5-tang7 boe7 tit-tioh8 an-ui3 e5 lang5--ah, Goa2 beh eng7 chhai2-sek an-ti3 li2 e5 chioh8-thau5, eng7 lam5-sek e5 po2-chioh8 he7 li2 e5 toe7-ki.  12). Koh eng7 ang5-po2-chioh8 cho7 li2 e5 sia*5-to2-chi2, eng7 ang5-gek8 cho7 li2 e5 sia*5-mng5, eng7 po2-chioh8 cho7 li2 si3-ui5 e5 pian-kai3.  13). Li2 e5 kia*2-ji5 long2 beh hoo7 Ia5-ho5-hoa ka3-si7; li2 e5 kia*2-ji5 beh tit-tioh8 toa7 peng5-an.  14). Li2 beh in-ui7 kong-gi7 tit-tioh8 khia7-chai7, beh li7-khui che3-ap hng7-hng7, bo5 ti3-kau3 kia*-hia*5; li2 beh li7-khui chai-e7 hng7-hng7, in-ui7 i tek-khak bo5 kun7-oa2 li2.  15). Chiu7 kiam2-chhai2 u7 lang5 chu7-chip8, chong2-si7 m7-si7 tui3 Goa2; ki*3-na7 chu7-chip8 kong-kek li2 e5, beh in-ui7 li2 lai5 poah8-to2.  16). Thih-chhiu*7 pun5 he2-thoa*3, che3-cho7 hap8-eng7 e5 khi3-hai5--e5, si7 Goa2 soo2 chhong3-cho7; Goa2 ia7 chhong3-cho7 ham7-hai7 lang5 e5, hoo7 i kia*5 chau5-biat8.  17). Ki*3-na7 ui7-tioh8 kong-kek li2 lai5 cho7 e5 khi3-hai5 tek-khak bo5 chia*5 loo7-eng7; ki*3-na7 ti7 sim2-phoa*3 e5 si5 khi2-lai5 kong-kek li2 e5 chih8, li2 beh teng7 i e5 choe7; che si7 Ia5-ho5-hoa e5 loo5-pok8 e5 san2-giap8, ia7 si7 in tui3 Goa2 soo2 tit-tioh8 e5 gi7; che si7 Ia5-ho5-hoa kong2 e5.

[55]	Eh, ki*3-na7 lin2 chhui3-ta-e5, tioh8 lai5 chiu7-kun7 chui2, ia7 bo5 chi*5-e5, lin2 tioh8 lai5; lai5 boe2 lai5 chiah8; lai5 ah, m7-bian2 gun5, m7-bian2 ke3-chi*5, lai5 boe2 chiu2 kap lin.  2). Lin2 sia*2-su7 khai-hui3 chi*5, boe2 hit-e5 boe7 chiah8-tit e5  mih8? sia*2-su7 tioh8-boa5, ti7 hit-e5 boe7 hoo7 lang5 chiah8-pa2--e5 ah? lin2 tioh8 liu5-sim thia* Goa2, chiu7 oe7 chiah8 hit e5 ho2-mih8, tit-tioh8 hiong2-siu7 iu5-ji7, hoo7 sim hoa*-hi2.  3). Lin2 tioh8 a*3 hi7-khang chiu7-kun7 Goa2; tioh8 thia*, chiu7 lin2 e5 sim-sin5 oe7 oah8; Goa2 beh kap lin2 lip8 eng2-oan2 e5 iok, chiu7-si7 soo2 eng3-un2 Tai7-pit8 kian-koo3 e5 un-hui7.  4). Khoa*3 ah, Goa2 i2-keng siat-lip8 i choe3 liat8-pang e5 kan-cheng3, choe3 liat8-pang e5 kun-ong5 kap siu2-leng2.  5). Khoa*3 ah, li2 peng5-soo3 m7-bat e5 peh-si*3, li2 beh kio3 i lai5; peng5-soo3 m7-bat li2 e5 peh-si*3 iah8 beh chau2 lai5 oa2 li2; long2 si7 ui7-tioh8 Ia5-ho5-hoa li2 e5 Siong7-te3, I2-sek-liat8 e5 Seng3--e5; in-ui7 I i2-keng eng5-kng li2.
	6). Tioh8 than3 Ia5-ho5-hoa thang chhe7-tioh8 e5 si5, lai5 chhe7 I, ti7 I sa*-kun7 e5 si5 kiu5-kio3 I.  7). Phai*2-lang5 tioh8 li7-khui i e5 loo7, put-gi7 e5 lang5 tioh8 koe2-oa*7 i e5 liam7-thau5; kui-ng3 Ia5-ho5-hoa, I beh lin5-bin2 i; kui-ng3 lan2 e5 Siong7-te3, in-ui7 I beh pian3-kia*5 sia3-bian2.  8). Ia5-ho5-hoa kong2, Goa2 e5 liam7-thau5 m7-si7 lin2 e5 liam7-thau5, lin2 e5 loo7 m7-si7 Goa2 e5 loo7.  9). In-ui7 thi* chai*2-iu*7 khah-koai*5 toe7, an2-ni Goa2 e5 loo7 khah-koai*5 lin2 e5 loo7, Goa2 e5 liam7-thau5 khah-koai*5 lin2 e5 liam7-thau5.  10). In-ui7 chhin-chhiu*7 hoo7 kap seh tui3 thi* kang3-loh8, iah8 bo5 koh to3-tng2, chiu7-si7 lun7-tek8 thoo2-toe7, hoo7 toe7-chiu*7 puh-ge5 kiat-sit8, hoo7 ia7-cheng2--e5 u7 cheng2-chi2, hoo7 chiah8--e5 u7 bi2-niu5;  11). Goa2 e5 chhui3 soo2 kong2-chhut e5 oe7 iah8 beh an2-ni; koat-toan3 bo5 khang-khang to3-tng2 lai5 Goa2 chia, si7 beh chia*5 Goa2 soo2 hoa*-hi2--e5, beh hoo7 Goa2 soo2 chhe i choe3 e5 su7 tit-tioh8 heng-thong.  12). Lin2 chhut-khi3 beh hoa*-hoa* hi2-hi2, tit-tioh8 in2-chhoa7 peng5-peng5 an-an: toa7-soa* sio2-soa* beh ti7 lin2 e5 bin7-cheng5 chhut-sia* chhiu*3-koa, tian5-ia2 e5 chhiu7-bak8 long2 beh tah-chhiu2.  13). Chheng5-peh hoat-si* lai5 thoe3 chhau2-chhi3, kong-liam-chhiu7 hoat-si* lai5 thoe3 chit8-le5; che si7 beh choe3 Ia5-ho5-hoa e5 mia5 e5 ki3-liam7, choe3 eng2-oan2 e5 cheng3-ku3, boe7-oe7 chian2-tu5.

[56]	Ia5-ho5-hoa an2-ni kong2, Lin2 tioh8 siu2 kong-peng5, kia*5 kong-gi7; in-ui7 Goa2 e5 kiu3-un i2-keng kun7, Goa2 e5 kong-gi7 beh hian2-beng5.  2). Lang5 an2-ni kia*5, se3-kan lang5 an2-ni chhi5-siu2 i, siu2 an-hioh-jit8 bo5 kan-hoan7-tioh8, kim3-chi2 ka-ki7 e5 chhiu2 bo5 choe3 phai*2; hit-ho7 lang5 u7 hok-khi3.  3). Kap Ia5-ho5-hoa lian5-hap8 e5 goa7-pang lang5 boh8-tit kong2, Ia5-ho5-hoa tek-khak chiong goa2 kap I e5 peh-si*3 pun-li7; thai3-kam3 iah8 boh8-tit kong2, Khoa*3 ah, goa2 si7 koo-ta5 e5 chhiu7.  4). In-ui7 lun7-kau3 ki*3-na7 siu2 Goa2 chiah e5 an-hioh-jit8, keng2 Goa2 soo2 hoa*-hi2 e5 su7, kap chhi5-siu2 Goa2 e5 iok e5 thai3-kam3, Ia5-ho5-hoa an2-ni kong2,  5). Chiah e5 lang5, Goa2 beh hoo7 in ti7 Goa2 e5 chhu3, ti7 Goa2 e5 chhiu*5-ui5-lai7, u7 ki3-ho7 u7 mia5-ji7, pi2 u7 kia*2 cha-boo2-kia*2 khah-ho2; Goa2 beh hoo7 i eng2-oan2 e5 mia5 boe7-oe7 chian2-tu5.  6). Iau2-u7 hiah-e5 kap Ia5-ho5-hoa lian5-hap8 e5 goa7-pang lang5, beh hok8-sai7 I, beh thia*3 Ia5-ho5-hoa e5 mia5, beh choe3 I e5 loo5-pok8, ki*3-na7 siu2 an-hioh-jit8 bo5 kan-hoan7, koh chhi5-siu2 Goa2 e5 iok e5 lang5;  7). Goa2 beh chhoa7 in kau3 Goa2 e5 seng3-soa*, hoo7 in ti7 ki5-to2 Goa2 e5 chhu3 lai5 hoa*-hi2; in e5 sio-che3 kap le2-mih8, ti7 Goa2 e5 toa*5-teng2, tek-khak tit-tioh8 chiap-lap8; in-ui7 Goa2 e5 chhu3 beh chheng-choe3 ban7 peh-si*3 ki5-to2 e5 chhu3.  8). Chu2 Ia5-ho5-hoa, chiu7-si7 chio-chip8 I2-sek-liat8 siu7 koa*2-soa*3--e5, kong2, Hiah-e5 siu7 chio-chip8 e5 lang5 i2-goa7, Goa2 iau2 beh chio-chip8 pat8-lang5 lai5 kui-oa2 i.
9). Soa*-ia2 chiah e5 siu3 long2 tioh8 lai5 thun-chiah8, chhiu7-na5-lai7 chiah e5 siu3, iah8 tioh8 an2-ni.  10). I e5 siu2-bang7--e5 si7 chhi*-mi5, long2 bo5 ti3-sek, long2 si7 e2-kau2, boe7 pui7 e5 kau2, tok8-tok8 bin5-bang7, to2-teh, ai3 khun3.  11). Chiah e5 kau2 tham-chiah8, m7-chai pa2; chiah e5 bok8-chia2 boe7-oe7 beng5-pek8, tak8-lang5 kia*5 ka-ki7 e5 phian-loo7, tak8-e5 tui3 kok hong-bian7 kiu5 ka-ki7 e5 li7-ek.  12). In kong2, Lai5 lah, goa2 khi3 phang5-chiu2, lan2 lim kau7-chiu2 kau3-pa2; bin5-a2-jit8 beh chhin-chhiu*7 kin-a2-jit8, kek8-toa7 bo5-pi2.

[57]	Gi7-lang5 si2-bo5, bo5 lang5 khoa3 ti7 sim-thau5; khian5-seng5 e5 lang5 ke3-si3, bo5 lang5 siu*7-kau3 chit e5 gi7-lang5 ke3-si3 si7 thoat-li7 chiong-lai5 e5 chai-e7.  2). Kia*5 ti7 cheng3-tit8 e5 lang5, i beh chin3-jip8 peng5-an e5 soo2-chai7, an-jian5 hioh ti7 i e5 chhng5.
	3). Lin2 chiah e5 ang-i5 e5 kia*2, kan-hu kap ki7-lu2 e5 cheng2-lui7, long2 tioh8 chin3-cheng5 lai5.  4). Lin2 tui3 chi7-chui7 hi3-lang7, tui3 chi7-chui7 khui-chhui3 thoo2-chih8 ah? lin2 kiam2 m7-si7 poe7-gek8 e5 kia*2-ji5, peh8-chhat8 e5 cheng2-lui7 mah?  5). Lin2 ti7 siong7-chhiu7 e5 tiong-kan, ti7 tak8 chang5 chhi*-chhui3 e5 chhiu7-kha, iok8-he2 kong-sim, ti7 soa*-kok--nih, ti7 chioh8-khang-lai7 thai5 gin2-na2.  6). Ti7 soa*-kok-lai7, kng-kut8 e5 chioh8-thau5 tiong, u7 li2 e5 hun7-giah8; chiah-e5 chiu7-si7 li2 soo2 tit-tioh8 e5 giap8; li2 iah8 tui3 i koan3-tian7, hian3 le2-mih8; in-ui7 chiah-e5, Goa2 kiam2 oe7 an-sim mah?  7). Li2 ti7 koai*5-koai*5 e5 soa*-teng2 an-siat bin5-chhng5, iah8 chiu*7-khi3 hian3-che3.  8). Li2 ti7 mng5-au7, mng5-khia7-au7, khia7 li2 e5 ki3-liam7; tui3 pat8-lang5 loo7-hian7 sin-the2 lai5 chiu*7-khi3; khui-khoah li2 e5 bin5-chhng5, kap in lip8-iok; li2 ti7-hia khoa*3-ki*3 in e5 bin5-chhng5, chiu7 chin i3-ai3.  9). Li2 chiong iu5 toa3 kau3 ong5 hia, koh ke-thi* li2 e5 hiu*-liau7, chhe su3-chia2 khi3 hng7-hng7 e5 soo2-chai7, ka-ki7 pi-chian7, tit8-kau3 im-kan.  10). Li2 in-ui7 loo7 hng7 ia3-sian7, chong2-si7 bo5 kong2, Che si7 khang-khang; li2 u7 koh tit-tioh8 khui3-lat8, soo2-i2 m7-chai loan2-jiok8.  11). Li2 in-ui7 chi7-chui7 lai5 lun2-neh kia*-hia*5, ti3-kau3 kong2 peh8-chhat8, bo5 ki3-liam7 Goa2, iah8 bo5 khoa3 ti7 li2 e5 sim-thau5?  Goa2 kiam2-m7-si7 tui3 koo2-cha2 cheng7-cheng7, li2 chiah bo5 kia* Goa2 mah?  12). Goa2 beh chi2-beng5 li2 e5 kong-gi7; lun7-kau3 li2 e5 soo2-kia*5, long2 bo5 li7-ek li2.  13). Li2 au5-kio3 e5 si5, thang hoo7 li2 soo2 chu7-chip8-e5 kiu3 li2; hong beh ka7 in chhe-soa*3; khi3 beh ka7 in pun5--khi3; chong2-si7 hit-e5 oa2-kho3 Goa2--e5 beh tit-tioh8 thoo2-toe7, beh seng5-siu7 Goa2 e5 seng3-soa* choe3 giap8.  14). U7 sia* kong2, Thun7-koai*5, thun7-koai*5, pi7-pan7 loo7, tui3 Goa2 e5 peh-si*3 e5 loo7-tiong tu5-khi3 that-gai7.  15). In-ui7 hit-e5 chi3-koai*5 chi3-chun, eng2-oan2 ti7-teh, mia5 kio3-choe3 Seng3--e5, an2-ni kong2, Goa2 khia7-khi2 ti7 chi3-koai*5 chi3-seng3 e5 soo2-chai7, iah8 kap sim-sin5 thong3-hoe2 khiam-pi e5 lang5 sa*-kap khia7-khi2, beh hoo7 khiam-pi e5 lang5 e5 sim-sin5 koh-oah8, iah8 hoo7 thong3-hoe2 e5 lang5 e5 sim koh-oah8.  16). Goa2 tek-khak bo5 eng2-oan2 cheng-pian7, iah8 bo5 ku2-tng5 siu7-khi3; kia*-liau2 Goa2 soo2 chhong3-cho7 e5 lang5, in e5 sim kap leng5-hun5 ti7 Goa2 e5 bin7-cheng5 soe-lam2.  17). In-ui7 i tham-sim e5 choe7-koa3, Goa2 chiu7 siu7-khi3 phah i, Goa2 ng-bin7 siu7-khi3; i iu5-goan5 poe7-gek8, chiau3 i e5 sim-i3 khi3 kia*5.  18). Goa2 khoa*3 i soo2 kia*5 e5 loo7, iah8 beh i-ho2 i; koh beh chhoa7 i, hoo7 i kap hiah-e5 sa*-kap siong-sim e5 lang5, koh tit-tioh8 an-ui3.  19). Goa2 cho7 beh hoo7 in e5 chhui3 kong2-chhut o-lo2 e5 oe7, Peng5-an, peng5-an kui hoo7 hng7 kap kun7 e5 lang5; koh Goa2 beh i-ho2 i; che si7 Ia5-ho5-hoa kong2 e5.  20). Tok8-tok8 phai*2-lang5 chhin-chhiu*7 gia5-eng2 e5 hai2, boe7-oe7 peng5-cheng7; i e5 chui2 chheng3-chhut u3-oe3 kap thoo5-be5.  21). Goa2 e5 Siong7-te3 kong2, Phai*2-lang5 tek-khak boe7 peng5-an.

[58]	Li2 tioh8 toa7-sia* au5-kio3, m7-thang han7-chi2, chhut toa7-sia* chhin-chhiu*7 pun5 sau3-kak, tui3 Goa2 e5 peh-si*3 kong2-beng5 in e5 ke3-sit, tui3 Nga2-kok e5 ke kong2-beng5 in e5 choe7-ok.  2). In jit8-jit8 chhe7 Goa2, hoa*-hi2 chai Goa2 e5 to7-loo7, chhin-chhiu*7 kia*5-gi7 e5 peh-si*3, bo5 li7-khui in e5 Siong7-te3 e5 hoat-lut8; in kiu5 Goa2 chiau3 kong-gi7 e5 sim2-phoa*3, hoa*-hi2 chhin-kun7 Siong7-te3.  3). In kong2, Goan2 kim3-chiah8, Li2 sia*2-su7 bo5 khoa*3-ki*3?  goan2 khek-khoo2 goan2 e5 sim, Li2 sia*2-su7 m7-chai ah?  Khoa*3 ah, lin2 kim3-chiah8 e5 jit8, iau2-ku2 ka-ki7 an-lok8, kiong5-pek lang5 ka7 lin2 choe3 khoo2-kang.  4). Khoa*3 ah, lin2 kim3-chiah8 si7 beh sa*-chi*, sa* oan-ke, eng7 hiong-ok e5 kun5-thau5-bu2 phah--lang5; lin2 kin-a2-jit8 kim3-chiah8, boe7-oe7 hoo7 lin2 e5 sia* thia* kau3 teng2-bin7.  5). Chit-khoan2 e5 kim3-chiah8, kiam2-si7 Goa2 soo2 keng2, hoo7 lang5 khek-khoo2 i e5 sim e5 jit8 mah?  Kiam2-si7 hoo7 lang5 a*3-thau5 chhin-chhiu*7 loo5-tek, eng7 moa5-poo3 kap he2-hu phoo ti7 i e5 seng-khu-e7 mah? che kiam2 thang chheng choe3 kim3-chiah8 hoo7 Ia5-ho5-hoa soo2 hoa*-hi2 e5 jit8 mah?  6). Goa2 soo2 keng2 e5 kim3-chiah8, kiam2-m7-si7 thau2-khui hiong-ok e5 soh, thau2-pang3 pe7-ta* e5 soh, hoo7 siu7 che3-ap-e5 tit-tioh8 chu7-iu5, kong3-chih8 it-chhe3 e5 ta* mah?  7). Kiam2-m7-si7 chiong li2 e5 bi2-niu5 pun hoo7 iau-go7 e5 lang5, chiong si3-koe3 liu5 e5 song3-hiong lang5 chiap-lap8 ti7 li2 e5 ke? khoa*3-ki*3 thng3-pak-theh e5 lang5 hoo7 i chheng7, tui3 ka-ki7 e5 kut-jiok8 iah8 bo5 siam2-khi3 bih mah?  8). An2-ni, li2 e5 kng beh hoat-chhut chhin-chhiu*7 thi*-kng-cha2 e5 kng, li2 e5 siong beh kin2-kin2 tit-tioh8 ho2; li2 e5 kong-gi7 beh kia*5 ti7 li2 e5 thau5-cheng5; Ia5-ho5-hoa e5 eng5-kng beh choe3 li2 au7-bin7 e5 po2-hoo7.  9). Hit-si5 li2 kiu5-kio3, Ia5-ho5-hoa beh thia* li2; li2 khun2-kiu5, I beh kong2, Goa2 ti7-chia. Li2 na7 tui3 li2 tiong-kan tu5--khi3 tang7 e5 ta*, kap ki2-toh8-lang5 e5 chng2-thau5-a2, i2-kip8 lam7-sam2 kong2 e5 oe7;  10). li2 e5 sim na7 lin5-bin2 iau-go7 e5 lang5, hoo7 khun3-khoo2 e5 lang5 tit-tioh8 moa2-chiok, li2 e5 kng chiu7 beh ti7 oo-am3-tiong hoat-hian7, li2 e5 oo-am3 beh pi*3 chhin-chhiu*7 jit8-tiong-tau3.  11). Ia5-ho5-hoa iah8 beh siong5-siong5 in2-chhoa7 li2, ti7 khong3-han7 e5 toe7, hoo7 li2 sim-moa2 i3-chiok, kut-thau5 iong2-chong3; li2 beh chhin-chhiu*7 koan3-ak e5 hng5, koh chhin-chhiu*7 lau5-boe7-ta e5 chui2-choa*5.  12). Hiah-e5 tui3 li2 chhut e5 lang5, beh khi2-cho7 ku2-ku2 i2-keng hong-hoe3 e5 soo2-chai7; li2 beh kian3-lip8 lek8-tai7 hui2-hoai7 e5 toe7-ki; li2 beh chheng-choe3 Poo2 phoa3-khiah--e5 kap Koh siu-li2 loo7, hoo7 lang5 khia7-khi2--e5.  13). Li2 na7 tui3 an-hioh-jit8 kim3-chi2 li2 e5 kha, ti7 Goa2 e5 seng3-jit8 bo5 choe3 ka-ki7 soo2 hoa*-hi2--e5, chheng an-hioh-jit8 choe3 thang hoa*-hi2--e5, chheng Ia5-ho5-hoa e5 seng3-jit8 choe3 thang chun-tiong7--e5; iah8 koh chun-keng3 i, bo5 pan7 ka-ki7 e5 su-su7, bo5 than3 ka-ki7 e5 su-i3, bo5 kong2 su-khia oe7;  14). li2 chiu7 beh in-ui7 Ia5-ho5-hoa lai5 hoa*-hi2; Goa2 beh hoo7 li2 chiu*7 kau3 toe7-chiu*7 koai*5 e5 soo2-chai7; koh eng7 li2 e5 choo2 Nga2-kok e5 san2-giap8 iu*2-chhi7 li2; che si7 Ia5-ho5-hoa chhin-chhui3 kong2 e5.

[59]	Khoa*3 ah, Ia5-ho5-hoa e5 chhiu2 m7-si7 te2, boe7-oe7 chin2-kiu3; hi7-khang m7-si7 tang7, boe7-oe7 thia*.  2). Chiu7-si7 lin2 e5 choe7-koa3 hoo7 lin2 kap Siong7-te3 keh-tng7, lin2 e5 choe7-ok hoo7 I tui3 lin2 ng-bin7, bo5 thia*.  3). In-ui7 lin2 e5 chhiu2 bak--tioh8 huih, lin2 e5 chng2-thau5-a2 bak-tioh8 choe7-ok, lin2 e5 chhui3-tun5 kong2 peh8-chhat8, lin2 e5 chih8 kong2-chhut phai*2-oe7.  4). Bo5 lang5 eng7 kong-gi7 lai5 pin2-beng5, bo5 lang5 chiau3 seng5-sit8 lai5 pian7-hoo7; long2 si7 oa2-kho3 hu-ke2, kong2 peh8-chhat8; soo2 hoai5-in7--e5 si7 chan5-hai7, soo2 si*--e5 si7 sia5-phiah.  5). In pu7 tok8-choa5 e5 nng7, ki* ti-tu bang7, lang5 chiah8 i e5 nng7 tek-khak si2, chit e5 nng7 na7 tah8-phoa3 tek-khak chhut ok-choa5.  6). In soo2 ki* e5 bang7 boe7-oe7 chia*5-choe3 i-hok8, in soo2-choe3--e5 boe7-oe7 ka-ki7 jia-kham3; in soo2-kia*5--e5 long2 si7 choe7-ok, in e5 chhiu2 soo2 choe3--e5 long2 si7 kiong5-po7.  7). In e5 kha chau2 lai5 kia*5-phai*2, in kin2-kin2 beh lau5 bo5-choe7 e5 lang5 e5 huih; in e5 liam7-thau5 long2 si7 sia5-phiah e5 liam7-thau5; soo2 keng-ke3 e5 toa7-loo7, long2 si7 pha-hng hui2-biat8.  8). Peng5-an e5 loo7 in m7-chai, soo2 kia*5 e5 loo7-keng3 bo5 u7 kong-peng5; in ui7-tioh8 pun2-sin cho7 oan-khiau e5 loo7, ki*3-na7 kia*5-i--e5, long2 boe7 hiau2-tit peng5-an.
	9). In-ui7 an2-ni, kong-peng5 li7-khui goan2 hng7-hng7, kong-gi7 tui goan2 bo5-tioh8; goan2 ng3-bang7 kng-liang7, hoan2-tng2 si7 oo-am3; ng3-bang7 kng-beng5, hoan2-tng2 kia*5 ti7 am3-tiong.  10). Goan2 bong chhiu*5, oa2 piah, chhin-chhiu*7 chhi*-mi5 lang5; goan2 si3-koe3 bong, chhin-chhiu*7 bo5 bak8-chiu e5 lang5; goan2 jit8-tiong-tau3 tian-tian to2-to2, chhin-chhiu*7 hong5-hun e5 si5 chit8-iu*7; goan2 ti7 iong2-chong3 e5 lang5 e5 tiong-kan; chhin-chhiu*7 si2-lang5 chit8-iu*7.  11). Goan2 hau2 chhin-chhiu*7 him5, ai-ai-chhan chhin-chhiu*7 ka-chui; ng3-bang7 kong-peng5, chong2-si7 long2 bo5; ng3-bang7 kiu3-un, chong2-si7 li7-khui goan2 hng7-hng7.  12). Goan2 e5 ke3-sit ti7 Li2 e5 bin7-cheng5 ke-thi* choe7-choe7, choe7-ok choe3 kan-cheng3 ko3 goan2; choe7-koa3 kap goan2 sa*-kap ti7-teh, lun7-kau3 goan2 e5 choe7-koa3, goan2 long2 chai;  13). chiu7-si7 poe7-gek8 m7-jin7 Ia5-ho5-hoa, oat-to3-tng2 m7-te3 goan2 e5 Siong7-te3, kong2-chhut che3-ap kap poe7-gek8 e5 oe7, sim siu*7 peh8-chhat8 oe7, chiu7 soa3 kong2-chhut.  14). Koh kong-peng5 choan2-tng2 the3-au7, kong-gi7 khia7 ti7 hng7-hng7; seng5-sit8 poah8-to2 ti7 koe-loo7, cheng3-tit8 iah8 boe7 chin3 jip8.  15). Seng5-sit8 chio2-chio2; li7-khui phai*2--e5 hoan2-tng2 chia*5-choe3 siu7-chhiu*2 e5 mih8; hit-si5 Ia5-ho5-hoa khoa*3-ki*3, in-ui7 bo5 kong-gi7, chiu7 put-chi2 bo5 hoa*-hi2.  16). I khoa*3 bo5 lang5 chin2-kiu3, bo5 lang5 thoe3-kiu5, put-chi2 gong5-ngiah8; chiu7 eng7 ka-ki7 e5 chhiu2 lai5 kiu3 ka-ki7; eng7 I e5 kong-gi7 hu5-chhi5 pun2-sin.  17). I eng7 kong-gi7 choe3 khoe-kah lai5 chheng7, eng7 chin2-kiu3 choe3 thau5-khoe lai5 ti3; eng7 po3 kiu5-siu5 choe3 i-hok8 lai5 chheng7, eng7 jiat8-sim choe3 goa7-phau3 lai5 moa.  18). I beh chiau3 in e5 kia*5-choe3 lai5 po3-eng3, siu7-khi3 I e5 tui3-tek8, po3-eng3 I e5 kiu5-siu5; tui3 cheng3 hai2-su7 kia*5 po3-eng3.  19). An2-ni lang5 tui3 jit8-loh8 e5 soo2-chai7 beh keng3-ui3 Ia5-ho5-hoa e5 mia5; tui3 jit8-chhut e5 toe7-hng, iah8 beh keng3-ui3 I e5 eng5-kng; in-ui7 I beh lai5, chhin-chhiu*7 kin2-lau5 e5 ho5-chui2, si7 Ia5-ho5-hoa e5 khi3 soo2 chhui-pek--e5.  20). Beh u7 chit8-ui7 kiu3-siok8 e5 chu2 lai5 kau3 Sek-an, iah8 kau3 Nga2-kok chok8-tiong li7-khui ke3-sit e5 lang5 hia; che si7 Ia5-ho5-hoa kong2--e5.  21). Ia5-ho5-hoa kong2, Lun7-kau3 Goa2, Goa2 kap in soo2 lip8 e5 iok chiu7-si7 an2-ni; Goa2 e5 Sin5 ti7 li2 e5 teng2-bin7--e5, Goa2 e5 oe7, Goa2 soo2 he7 ti7 li2 e5 chhui3--e5, bo5 beh li7-khui li2 e5 chhui3, bo5 li7-khui li2 e5 kia*2-sun e5 chhui3, iah8 bo5 li7-khui li2 e5 kia*2-kia*2 sun-sun e5 chhui3, tui3-ta* kau3 eng2-oan2; che si7 Ia5-ho5-hoa kong2--e5.

[60]	Khi2-lai5 ah, hoat-chhut kng; in-ui7 li2 e5 kng i2-keng kau3, Ia5-ho5-hoa e5 eng5-kng hoat-hian7, chio3 ti7 li2 e5 teng2-bin7.  2). Khoa*3 ah, oo-am3 beh kham3 choan5-toe7, oo-oo am3-am3 jia-kham3 liat8-kok; chong2-si7 Ia5-ho5-hoa beh hoat-hian7 chio3 li2, I e5 eng5-kng beh chhut-hian7 ti7 li2 e5 sin-chiu*7.  3). Liat8-kok beh lai5 chiu7-kun7 li2 e5 kng, kun-ong5 beh lai5 chiu7-kun7 li2 hoat-hian7 e5 toa7-kng.
	4). Li2 kiah8-bak8 khoa*3 si3-hng, in long2 chu7-chip8 lai5 li2 chia; li2 e5 cheng3-kia*2 tui3 hng7-hng7 lai5, li2 e5 cheng3 cha-boo2-kia*2 iah8 beh hoo7 lang5 pho7--lai5.  5). Hit-si5 li2 khoa*3-ki*3 chiu7 u7 eng5-kng, li2 e5 sim toa7 gong5-ngiah8, toa7 khui-khoah; in-ui7 toa7-hai2 hong-seng7 e5 chai5-but8 beh choan2-tng2 lai5 kui li2, liat8-kok e5 chai5-po2 iah8 beh lai5 kui li2.  6). Kui-tin7 e5 lok8-to5, kap Bi2-tian5 i2-kip8 I2-hoat toa*-nia7 e5 lok8-to5, beh pian3-moa2 li2 e5 keng2-lai7; Si7-pa e5 cheng3-lang5 long2 beh kau3; beh toa3 ng5-kim ju2-hiu* lai5, iah8 beh po3-thoan5 Ia5-ho5-hoa e5 mia5-sia*.  7). Ki-tat8 e5 iu*5-kun5 long2 beh chu7-chip8 kau3 li2 chia, Ni5-pai5-iok kang e5 mi5-iu*5 beh choe3 li2 e5 loo7-eng7, ti7 Goa2 e5 toa*5-teng2 beh tit-tioh8 chiap-lap8; Goa2 eng5-kng e5 chhu3, Goa2 beh eng5-kng--i.  8). Hiah-e5 pe--lai5 chhin-chhiu*7 hun5, koh chhin-chhiu*7 kap pe--lai5 i e5 siu7--e5, si7 chi7-chui7 ah?  9). Chiah e5 hai2-su7 beh theng3-hau7 Goa2; Tha-si e5 chun5-chiah beh choe3-thau5, chiong li2 e5 cheng3-kia*2, lian5 in e5 kim-gun5, tui3 hng7-hng7 choe3 chit8-e7 toa3--lai5, long2 ui7-tioh8 Ia5-ho5-hoa li2 e5 Siong7-te3 e5 mia5, koh ui7-tioh8 I2-sek-liat8 e5 Seng3--e5, in-ui7 I i2-keng eng5-kng li2.
	10). Goa7-pang lang5 beh khi2 li2 e5 sia*5-chhiu*5, in e5 ong5 beh hok8-sai7 li2;  Goa2 bat siu7-khi3 phah li2, ta* beh si-un lin5-bin2 li2.  11). Li2 e5 sia*5-mng5 beh siong5-siong5 khui, jit8-mi5 bo5 koai*, hoo7 lang5 chiong liat8-kok e5 chai5-po2 toa3 lai5 kui li2, iah8 chiong in e5 kun-ong5 khan--lai5.  12). In-ui7 ki*3-na7 peh-si*3 kap kok m7 hok8-sai7 li2--e5 beh biat8-bo5; hiah e5 peh-si*3 beh choan5-jian5 hong-hoe3.  13). Li7-pa-lun3 e5 eng5-kng, chiu7-si7 chheng5-chhiu7, sam-chhiu7, ng5-iong5-chhiu7, long2 beh sa*-kap kui li2, ui7-tioh8 beh chng-tha*7 Goa2 e5 seng3-soo2;  Goa2 iah8 beh hoo7 Goa2 kha-tah8 e5 soo2-chai7 tit-tioh8 eng5-kng.  14). Peng5-soo3 khoo2-chhoo2 li2--e5, in e5 kia*2-sun long2 beh kau3 li2 e5 bin7-cheng5 a*3-io; khoa*3-khin li2--e5 long2 beh ti7 li2 e5 kha-e7 kui7-pai3; in beh chheng li2 choe3 Ia5-ho5-hoa e5 sia*5, choe3 I2-sek-liat8 e5 Seng3--e5 e5 Sek-an.  15). Li2 cheng5 siu7 pang3-sak, siu7 iam3-oo*3, sim7-chi3 bo5 lang5 keng-ke3, ta* Goa2 beh hoo7 li2 pi*3-choe3 eng2-oan2 e5 eng5-hoa5, chia*5-choe3 lek8-tai7 e5 hi2-lok8.  16). Li2 beh chiah8 ban7-kok e5 lin, koh suh chiah e5 kun-ong5 e5 lin-thau5; chiu7 chai Goa2 Ia5-ho5-hoa si7 li2 e5 Kiu3-chu2, si7 kiu3-siok8 li2 e5 Chu2, Nga2-kok e5 toa7 koan5-leng5--e5.  17). Goa2 beh toa3 kim lai5 thoe3 tang5, toa3 gun5 lai5 thoe3 thih, tang5 lai5 thoe3 chha5, thih lai5 thoe3 chioh8; iah8 beh eng7 ho5-peng5 choe3 li2 e5 koa*-tiu*2, eng7 kong-gi7 choe3 li2 e5 kam-tok.  18). Li2 e5 toe7-hng bo5 koh thia*-ki*3 kiong5-po7, keng2-lai7 bo5 koh thia*-ki*3 pha-hng hui2-biat8 e5 su7; li2 beh chheng li2 e5 chhiu*5 choe3 Chin2-kiu3, chheng li2 e5 mng5 choe3 O-lo2.  19). Jit8-thau5 bo5 koh choe3 li2 jit8--si5 e5 kng, geh8 iah8 bo5 koh hoat-kng chio3 li2; in-ui7 Ia5-ho5-hoa beh choe3 li2 eng2-oan2 e5 kng, li2 e5 Siong7-te3 beh choe3 li2 e5 eng5-iau7.  20). Li2 e5 jit8-thau5 bo5 koh loh8, li2 e5 geh8 iah8 bo5 kiu-bo5--khi3; in-ui7 Ia5-ho5-hoa beh choe3 li2 eng2-oan2 e5 kng, li2 pi-ai e5 jit8 iah8 beng5-pek8 lah.  21). Li2 e5 peh-si*3 long2 chia*5-choe3 gi7-lang5, eng2-oan2 tit-tioh8 toe7 choe3-giap8; si7 Goa2 soo2 cheng3 e5 chhiu7-chai, Goa2 e5 chhiu2 soo2-choe3--e5, hoo7 Goa2 tit-tioh8 eng5-kng.  22). Chi3-soe3--e5 beh chia*5-choe3 chit8-chheng, kek8 pi-bi5--e5 beh chia*5-choe3 kiong5 e5 kok; Goa2 Ia5-ho5-hoa beh chiau3 tia*7-tioh8 e5 ki5, kin2-kin2 chia*5 i.

[61]	Chu2 Ia5-ho5-hoa e5 Sin5 lim5-kau3 goa2; in-ui7 Ia5-ho5-hoa eng7 iu5 boah goa2, hoo7 goa2 thoan5 hok-im hoo7 song3-hiong e5 lang5; chhe goa2 i-ho2 siong-sim e5 lang5, po3-ko3 siu7-liah8-e5 tit-tioh8 thau2-pang3, siu7-koai*-e5 chhut ka*-lo5;  2). po3-ko3 Ia5-ho5-hoa hoa*-hi2 e5 ni5, kap lan2 e5 Siong7-te3 po3-siu5 e5 jit8; an-ui3 it-chhe3 pi-ai e5 lang5;  3). ti7 Sek-an pi-ai e5 lang5 eng7 hoe-bo7 siu*2-su3 i, lai5 thoe3 he2-hu, hoa*-hi2 e5 iu5 lai5 thoe3 pi-ai, o-lo2 e5 sa* lai5 thoe3 iu-chhiu5 e5 sim, hoo7 in chheng-choe3 kong-gi7 e5 chhiu7, chiu7-si7 Ia5-ho5-hoa soo2 chai--e5, lai5 hian2-beng5 ka-ki7 e5 eng5-kng.  4). In beh khi2-cho7 koo2-cha2 pha-hng e5 soo2-chai7, kian3-lip8 cha2-cheng5 leng2-cheng7 e5 ui7-chhu3, ia7 beh siu-li2 pha-hng e5 sia*5, chiu7-si7 tai7-tai7 leng2-cheng7 e5 ui7-chhu3.  5). Goa7-bin7 lang5 beh khi2-lai5 koo3 lin2 e5 iu*5-kun5, goa7-pang lang5 beh ka7 lin2 choh-chhan5, chiau3-koo3 lin2 e5 phu5-to5-hng5.  6). Chong2-si7 lin2 beh chheng-choe3 Ia5-ho5-hoa e5 che3-si; lang5 beh chheng lin2 choe3 lan2 e5 Siong7-te3 e5 chhe-eng7; lin2 beh chiah8-eng7 liat8-kok e5 chai5-but8, tit-tioh8 in e5 eng5-kng lai5 khoa-khau2.  7). Lin2 beh tit-tioh8 ka-pe7 e5 hok-khi3 lai5 thoe3 soo2 siu7 e5 kian3-siau3; in beh hoa*-hi2 ti7 in soo2 tit-tioh8 e5 hun7-giah8, lai5 thoe3 soo2 siu7 e5 leng5-jiok8; soo2-i2 ti7 keng2-lai7 beh tit-tioh8 ka-pe7 e5 san2-giap8, eng2-oan2 e5 khoai3-lok8 beh kui hoo7 in.  8). In-ui7 Goa2 Ia5-ho5-hoa ai3 kong-peng5, oan3-hun7 put-gi7 e5 chhiu*2-kiap; Goa2 beh chiau3 seng5-sit8 po3-eng3 in, ia7 beh kap in lip8 eng2-oan2 e5 iok.  9). In e5 hoo7-e3 beh ti7 liat8-kok-tiong hoo7 lang5 bat i, in e5 kia*2-sun ti7 cheng3 peh-si*3-tiong ia7 si7 an2-ni; ki*3-na7 khoa*3-ki*3 in--e5 beh jin7 in, si7 Ia5-ho5-hoa su3-hok e5 hoo7-e3.
	10). Goa2 in-ui7 Ia5-ho5-hoa toa7-toa7 hoa*-hi2, goa2 e5 sim-sin5 in-ui7 goa2 e5 Siong7-te3 chiu7 khoai3-lok8; in-ui7 I eng7 chin2-kiu3 choe3 sa* ka7 goa2 chheng7, eng7 kong-gi7 choe3 phau3 ka7 goa2 moa, chhin-chhiu*7 sin-kia*2-sai3 ti3 sui2 e5 bo7, koh chhin-chhiu*7 sin-niu5 chng-tha*7 po2-mih8.  11). In-ui7 thoo2-toe7 chai*2-iu*7 hoo7 pah-hang7 e5 goo7-kak puh-ge5, hng5 chai*2-iu*7 hoo7 soo2-cheng3--e5 hoat-si*, Chu2 Ia5-ho5-hoa ia7 beh an2-ni hoo7 kong-gi7 kap o-lo2 hoat-si* ti7 ban7-kok e5 bin7-cheng5.

[62]	Goa2 in-ui7 Sek-an e5 ian5-koo3 tek-khak bo5 cheng7-cheng7, in-ui7 Ia5-loo7-sat-leng2 e5 ian5-koo3 tek-khak bo5 hioh-khun3, tit8-kau3 i e5 kong-gi7 chhin-chhiu*7 kng teh hoat-chhut, i e5 chin2-kiu3 chhin-chhiu*7 teng teh toh8.  2). Liat8-kok beh khoa*3 li2 e5 kong-gi7, liat8-ong5 beh khoa*3 li2 e5 eng5-kng; li2 beh tit-tioh8 chheng-hoo sin e5 mia5, chiu7-si7 Ia5-ho5-hoa chhin-chhui3 soo2 chheng-hoo--e5.  3). Li2 beh ti7 Ia5-ho5-hoa e5 chhiu2-tiong choe3 sui2 e5 ong5-bo7, ti7 li2 e5 Siong7-te3 e5 chhiu2-chiu*2 choe3 bian2-liu5.  4). Li2 bo5 koh chheng-choe3 Siu7-khi3-sak--e5, li2 e5 toe7 ia7 bo5 koh chheng-choe3 Pha-hng--e5; li2 beh chheng-choe3 Goa2 soo2 hoa*-hi2--e5, li2 e5 toe7 ia7 beh chheng-choe3 U7-tiong7-hu--e5; in-ui7 Ia5-ho5-hoa hoa*-hi2 li2, li2 e5 toe7 ia7 beh choe3 u7 tiong7-hu--e5.  5). In-ui7 chhin-chhiu*7 siau3-lian5 lang5 chhoa7 chai7-sek-lu2, li2 e5 peh-si*3 ia7 beh an2-ni chhoa7 li2; chhin-chhiu*7 sin-kia*2-sai3 hoa*-hi2 sin-niu5, li2 e5 Siong7-te3 ia7 beh an2-ni hoa*-hi2 li2.
	6). Ia5-loo7-sat-leng2 ah, Goa2 ti7 li2 e5 sia*5-teng2 siat-lip8 siu2-bang7-e5, in thong-jit8 thong-mi5 bo5 cheng7-cheng7; khun2-kiu5 Ia5-ho5-hoa e5, lin2 m7-thang hioh-khun3, ia7 m7-thang hoo7 I hioh-khun3, tit8-kau3 I kian3-lip8 Ia5-loo7-sat-leng2, hoo7 Ia5-loo7-sat-leng2 ti7 toe7-chiu*7 chia*5-choe3 thang o-lo2--e5.  8). Ia5-ho5-hoa ki2 ka-ki7 e5 chia*3-chhiu2 kap toa7 koan5-leng5 e5 chhiu2-kut chiu3-choa7 kong2, Goa2 tek-khak bo5 koh chiong li2 e5 goo7-kak hoo7 li2 e5 tui3-tek8 choe3 chiah8-mih8, goa7-pang lang5 ia7 bo5 koh lim li2 soo2 tioh8-boa5 lai5 tit-tioh8 e5 sin-chiu2;  9). tok8-tok8 hiah e5 siu-koah--e5 beh chiah8 i, lai5 o-lo2 Ia5-ho5-hoa; hiah e5 siu-khioh--e5 beh ti7 Goa2 seng3-soo2 e5 i*7-lai7 lim i.
	10). Lin2 tioh8 tui3 sia*5-mng5 keng-ke3, pi7-pan7 peh-si*3 e5 loo7; thun7-koai*5 thun7-koai*5 toa7-loo7; tu5--khi3 chioh8-thau5; ui7-tioh8 liat8-kok khia7 toa7-ki5.  11). Khoa*3 ah, Ia5-ho5-hoa bat thoan5-po3 kau3 toe7-kek8, lin2 tioh8 ka7 Sek-an e5 peh-si*3 kong2, Khoa*3 ah, li2 e5 chin2-kiu3 lai5 lah; khoa*3 ah, I e5 siu*2-su3 ti7 I hia, I e5 po3-tap ti7 I e5 bin7-cheng5.  12). Lang5 beh chheng in choe3 Seng3 e5 peh-si*3, Ia5-ho5-hoa soo2 siok8-hoe5 e5; li2 ia7 beh chheng-choe3 Chhe7--tioh8--e5, Bo5 siu7-pang3-sak e5 sia*5.

[63]	Chit-e5 tui3 I2-tong lai5, tui3 Pho-su7-lah8 kau3, chheng7 ang5-sa*, i-chiu*5 hang5-ngoo2, u7 toa7 khui3-lat8 toa7-poo7 teh kia*5 e5, si7 chi7-chui7 ah?  chiu7-si7 Goa2, si7 chiau3 kong-gi7 kong2-oe7, u7 toa7 khui3-lat8 oe7 kia*5 chin2-kiu3--e5.  2). Li2 e5 i-chiu*5 chai*2-iu*7 u7 ang5-sek, Li2 e5 i-hok chai*2-iu*7 chhin-chhiu*7 tah8 chiu2-khut--e5 ah?  3). Goa2 ka-ki7 chit8-e5 iah8 chiu2-khut; cheng3 peh-si*3 e5 tiong-kan bo5 chit8-lang5 kap Goa2 ti7-teh; Goa2 siu7-khi3 tah8 in, toa7 siu7-khi3 thun2-tah8 in; in e5 huih choa*7 ti7 Goa2 e5 sa*, koh bak la5-sam5 goa2 it-chhe3 e5 i-chiu*5.  4). In-ui7 po3-siu5 e5 jit8 ti7 goa2 e5 sim-lai7, Goa2 kiu3-siok8 Goa2 e5 peh-si*3 e5 ni5 i2-keng kau3.  5). Goa2 khoa*3, ia7 bo5 pang-chan7--e5, Goa2 gong5-ngiah8 in-ui7 bo5 u7 hu5-chhi5--e5; soo2-i2 Goa2 ka-ki7 e5 chhiu2 ka7 Goa2 kia*5 chin2-kiu3; Goa2 e5 toa7 siu7-khi3 ka7 Goa2 hu5-chhi5.  6). Goa2 siu7-khi3 tah8 liat8-pang, toa7 siu7-khi3 hoo7 in chui3-chui3; hoo7 in e5 huih lau5 ti7 toe7--nih.
	7). Goa2 beh chiau3 Ia5-ho5-hoa it-chhe3 soo2 siu*2-su3 lan2--e5, kong2-khi2 Ia5-ho5-hoa e5 chu5-ai3 kap Ia5-ho5-hoa e5 mia5-sia*, kap I ng3 I2-sek-liat8 ke soo2 si e5 toa7-un, chiu7-si7 chiau3 I e5 lin5-bin2 kap hong-seng7 e5 chu5-ai3 siu*2-su3 in--e5.  8). In-ui7 I kong2, In chin-chia*3 si7 Goa2 e5 peh-si*3, bo5 kia*5 hu-ke2 e5 kia*2-ji5; an2-ni I chiu7 choe3 in e5 Kiu3-chu2.  9). Ti7 in it-chhe3 e5 khoo2-lan7-tiong I ia7 tang5 siu7 khoo2-lan7, koh I bin7-cheng5 e5 su3-chia2  chin2-kiu3 in; I eng7 chu5-ai3 kap lin5-bin2 kiu3-siok8 in; ti7 koo2-cha2 e5 jit8 siong5-siong5 pho7 in, kui5 in.  10). Chong2-si7 in poe7-gek8, hoo7 I e5 Seng3-sin5 iu-bun7; I chiu7 hoan2-tng2 choe3 in e5 tui3-tek8, pun2-sin lai5 kong-kek in.  11). Peh-si*3 chiu7 ki3-tit koo2-cha2 Moo5-se e5 jit8, kong2, Chhoa7 in kap I choan5-kun5 e5 bok8-chia2 tui3 hai2--nih chhut--lai5 e5, ti7 toh-loh8 ah? chiong I seng3 e5 Sin5 he7 ti7 in tiong-kan--e5, ti7 toh-loh8 ah?  12). hoo7 I eng5-kng e5 chhiu2 ti7 Moo5-se e5 chia*3-chhiu2 kia*5-tang7? ti7 in e5 bin7-cheng5 chiong chui2 pun-khui, beh ui7-tioh8 ka-ki7 lip8 eng2-oan2 e5 mia5?  13). chhoa7 in keng-ke3 hai2-tiong chhin-chhiu*7 be2 kia*5 ti7 khong3-ia2, hoo7 in bo5 tioh8-tak--e5, ti7 toh-loh8 ah?  14). Ia5-ho5-hoa e5 Sin5 hoo7 in tit-tioh8 an-hioh, chhin-chhiu*7 cheng-si* loh8-kau3 soa*-kha; an2-ni Li2 iah8 chhoa7 Li2 e5 peh-si*3, ui7-tioh8 ka-ki7 kian3-lip8 eng5-kng e5 mia5.  15). Kiu5 Li2 tui3 thi* a*3-loh8 khoa*3, tui3 Li2 seng3-kiat eng5-kng e5 soo2-chai7 khoa*3; Li2 e5 jiat8-sim kap Li2 toa7 koan5-leng5 e5 soo2-choe3 ti7 toh-loh8 ah?  Li2 thia*3-thang3 e5 sim-tng5 kap lin5-bin2, tui3 goa2 theng5-chi2.  16). A-pek-lah8-han2 sui-jian5 m7-bat goan2, I2-sek-liat7 m7-jin7 goan2, chong2-si7 Li2 si7 goan2 e5 pe7; Ia5-ho5-hoa ah, Li2 si7 goan2 e5 pe7, tui3 ban7-koo2 i2-lai5, Li2 e5 mia5 chheng-choe3 kiu3-siok8 goan2 e5 Chu2.  17). Ia5-ho5-hoa ah, Li2 sia*2-su7 hoo7 goan2 kia*5 chho3, li7-khui Li2 e5 loo7, hoo7 goan2 e5 sim ngi7, bo5 keng3-ui3 Li2 ah?  Kiu5 Li2 ui7-tioh8 Li2 e5 loo5-pok8, ui7 Li2 e5 san2-giap8 chi-chai3 e5 ian5-koo3, to3-tng2--lai5.  18). Li2 seng3 e5 peh-si*3 put-ko3 chiam7-si5 tit-tioh8 chit e5 san2-giap8; goan2 e5 tui3-tek8 i2-keng thun2-tah8 Li2 e5 seng3-soo2.  19). Goan2 chhin-chhiu*7 tui3 koo2-cha2 be7-bat hoo7 Li2 ti7-li2 e5 lang5 chhin-chhiu*7 be7-bat eng7 Li2 e5 mia5 lai5 chheng-hoo--e5.

[64]	Goan7 Li2 lih8-khui thi* lai5 kang3-lim5, hoo7 chiah e5 soa* tin2-tang7 ti7 Li2 e5 bin7-cheng5, (chhin-chhiu*7 he2 sio ta-chha5, chhin-chhiu*7 he2 hoo7 chui2 kun2), hoo7 Li2 e5 tui3-tek8 chai Li2 e5 mia5, hoo7 liat8-kok ti7 Li2 e5 bin7-cheng5 ngiauh8-ngiauh8-chhoah.  3). Li2 bat kia*5 thang kia* e5 su7, goan2 soo2 bo5 phah-sng3, hit-si5 Li2 kang3-lim5, chiah e5 soa* tin2-tang7 ti7 Li2 e5 bin7-cheng5.  4). Tui3 koo2-cha2 i2-lai5 lang5 be7-bat thia*-ki*3, hi7-khang be7-bat thia*-ki*3, bak8-chiu be7-bat khoa*3-ki*3, ti7 Li2 i2-goa7 u7 sim2-mih8 Siong7-te3, ui7-tioh8 theng3-hau7 i e5 lang5 kia*5 tai7-chi3.  5). Li2 ngia5-chih hit-e5 hoa*-hi2 kia*5-gi7, kap ki3-liam7 Li2 e5 to7-loo7 e5 lang5; khoa*3 ah, Li2 bat siu7-khi3, goan2 bat hoan7-choe7, chhin-chhiu*7 an2-ni i2-keng ku2, goan2 iau2 oe7 tit-tioh8 kiu3 mah?  6). Goan2 long2 chhin-chhiu*7 bo5 chheng-khi3 e5 lang5, soo2-u7 e5 gi7 long2 chhin-chhiu*7 u3-oe3 e5 sa*; goan2 long2 chhin-chhiu*7 chhiu7-hioh8 chiam7-chiam7 ta--khi3; goan2 e5 choe7-koa3 chhin-chhiu*7 hong ka7 goan2 chhe--khi3.  7). Koh bo5 lang5 kiu5-kio3 Li2 e5 mia5, bo5 lang5 chhut-lat8 khi*5-tiau5 Li2; in-ui7 Li2 ng-bin7 m7-khoa*3 goan2, hoo7 goan2 in-ui7 goan2 e5 choe7-koa3 ti3-kau3 siau-bo5.  8). Ia5-ho5-hoa ah, ta* Li2 iu5-goan5 si7 goan2 e5 pe7; goan2 si7 thoo5, Li2 si7 sio-hui5 sai-hu7, goan2 long2 si7 Li2 e5 chhiu2 soo2-cho7--e5.  9). Ia5-ho5-hoa ah, Li2 m7-thang toa7 siu7-khi3, iah8 m7-thang eng2-oan2 ki3-liam7 choe7-koa3; kiu5 Li2 a*3-loh8 lai5 khoa*3, goan2 long2 si7 Li2 e5 peh-si*3.  10). Li2 chiah e5 seng3-sia*5 pi*3-choe3 khong3-ia2, Sek-an pi*3-choe3 khong3-ia2; Ia5-loo7-sat-leng2 chia*5-choe3 pha-hng.  11). Goan2 seng3 koh sui2 e5 chhu3, chiu7-si7 goan2 e5 liat8-choo2 o-lo2 Li2 e5 soo2-chai7, hoo7 he2 sio-lio--khi3; goan2 soo2 him-boo7--e5 long2 hong-hoe3.  12). Ia5-ho5-hoa ah, u7 chiah e5 su7, Li2 iau2 jim2-oe7-tiau5 mah?  Li2 iau2 cheng7-cheng7 hoo7 goan2 chhim-chhim siu7 khoo2-lan7 mah?

[65]	Peng5-soo3 be7 bat mng7 Goa2--e5, ta* Goa2 hoo7 in mng7; be7 u7 chhe7 Goa2--e5, ta* Goa2 hoo7 in tu2-tioh8; be7 u7 kiu5-kio3 Goa2 e5 mia5--e5, Goa2 tui3 in kong2, Goa2 ti7-chia, Goa2 ti7 chia.  2). Goa2 thong-jit8 chhun-chhiu2 ng3 hiah-e5 poe7-gek8 e5 peh-si*3; in chhut-chai7 ka-ki7 e5 i3-su3, kia*5 m7-ho2 e5 loo7.  3). Chiah e5 peh-si*3 siong5-siong5 tng-bin7 jia2-tioh8 Goa2 e5 siu7-khi3; ti7 hng5-tiong hian3-che3, ti7 chng-hia7-teng2 sio-hiu*, khia7-khi2 ti7 bong7-lai7, hioh ti7 un2-bat8 e5 soo2-chai7, chiah8 ti-bah, in e5 khi3-ku7-lai7 u7 kho2-oo*3 e5 mih8 choe3 thng;  5). koh tui3 lang5 kong2, Li2 tioh8 khia7-khui, m7-thang oa2-kun7 goa2, in-ui7 goa2 pi2 li2 khah-seng3; chiah e5 lang5 si7 Goa2 phi*7-khang-tiong e5 he2-hun, si7 thong-jit8 teh-toh8 e5 he2.  6). Khoa*3 ah, che long2 sia2 ti7 Goa2 e5 bin7-cheng5; Goa2 bo5-beh cheng7-cheng7, tek-khak beh kia*5 po3-eng3, po3-eng3 ti7 in e5 heng-cheng5.  7). Ia5-ho5-hoa kong2, In-ui7 lin2 e5 choe7-ok, kap lin2 e5 liat8-choo2 e5 choe7-ok, ti7 soa*--nih sio-hiu*, ti7 nia2-teng2 siat-tok8 Goa2; soo2-i2 Goa2 beh chiau3 in peng5-soo3 soo2-kia*5--e5, po3-eng3 ti7 in e5 heng-cheng5.
	8). Ia5-ho5-hoa an2-ni kong2, Chhin-chhiu*7 ti7 phu5-to5-pha-lai7 tu2-tioh8 u7 sin-chiu2, u7 lang5 kong2, M7-thang hui2-hoai7, in-ui7 u7 hok-khi3 ti7 hit lai7-bin7, Goa2 in-ui7 Goa2 chiah e5 loo5-pok8 e5 ian5-koo3, iah8 beh chiau3 an2-ni lai5 kia*5, bo5 beh it-chin7 biat8 in.  9). Goa2 beh tui3 Nga2-kok e5 tiong-kan chhoa7-chhut hoo7-e3, tui3 Iu5-tai7 e5 tiong-kan chhoa7-chhut seng5-chiap Goa2 e5 cheng3-soa*--e5; Goa2 keng2 e5 peh-si*3 beh seng5-chiap--i, Goa2 chiah e5 loo5-pok8 beh ti7-hia khia7-khi2.  10). Sa-lun5 beh chia*5-choe3 chhi7-iu*5 e5 soo2-chai7, A-kat e5 soa*-kok beh chia*5-choe3 gu5-kun5 to2 teh-khun3 e5 soo2-chai7; long2 si7 beh hoo7 chhe7 Goa2 e5 peh-si*3 soo2 tit-tioh8.  11). Chong2-si7 lin2 chiah-e5 pang3-sak Ia5-ho5-hoa, boe7-ki3-tit Goa2 e5 seng3-soa*, ka7 Ka-tek pan7-toh, ka7 Bi2-ni5 koan3-tian7 tiau-ho5 e5 chiu2--e5;  12). Goa2 beh chu3-tia*7 lin2 kui ti7 to-e7, long2 beh khut-sin siu7-thai5; in-ui7 Goa2 kio3, lin2 bo5 in3, Goa2 kong2-oe7, lin2 bo5 thia*-than3; hoan2-tng2 kia*5 Goa2 bak8-chiu-tiong khoa*3-choe3 phai*2 e5, keng2 Goa2 soo2 bo5 hoa*-hi2--e5.
	13). Soo2-i2 Chu2 Ia5-ho5-hoa an2-ni kong2, Khoa*3 ah, Goa2 e5 loo5-pok8 beh chiah8, lin2 beh iau; khoa*3 ah, Goa2 e5 loo5-pok8 beh lim, lin2 beh chhui3-ta; khoa*3 ah, Goa2 e5 loo5-pok8 beh hoa*-hi2, lin2 beh kian3-siau3.  14). Khoa*3 ah, Goa2 e5 loo5-pok8, in-ui7 sim khoai3-lok8, chhut hoa*-hi2 e5 sia*, lin2 beh in-ui7 sim iu-chhiu5 ai-khau3, koh in-ui7 sim-sin5 iu-siong ai-hau2.  15). Lin2 beh lau5 lin2 e5 mia5, hoo7 Goa2 keng2 e5 peh-si*3 ki2 i lai5 chiu3-choo2; Chu2 Ia5-ho5-hoa beh thai5 lin2; leng7-goa7 eng7 sin e5 mia5 chheng I e5 loo5-pok8.  16). An2-ni ti7 toe7-chiu*7 ui7 ka-ki7 kiu5 hok-khi3-e5, beh ng3 chin-sit8 e5 Siong7-te3 kiu5 hok-khi3; ti7 toe7-chiu*7 lai5 chiu3-choa7--e5, beh ki2 chin-sit8 e5 Siong7-te3 lai5 chiu3-choa7; in-ui7 cha2-cheng5 e5 hoan7-lan7 i2-keng boe7-ki3-tit, iah8 tui3 Goa2 e5 bak8-chiu-cheng5 khng3-bat8.
	17). Khoa*3 ah, Goa2 chhong3-cho7 sin-thi* sin-toe7, i2-cheng5 e5 su7 bo5 koh ki3-liam7, iah8 bo5 koh tui-siu*7.  18). Lin2 tioh8 in-ui7 Goa2 soo2 chhong3-cho7--e5 lai5 eng2-oan2 hoa*-hi2 khoai3-lok8; in-ui7 Goa2 chhong3-cho7 Ia5-loo7-sat-leng2 choe3 hoa*-hi2--e5, chhong3-cho7 i e5 peh-si*3 choe3 khoai3-lok8--e5.  19). Goa2 beh in-ui7 Ia5-loo7-sat-leng2 lai5 hoa*-hi2, in-ui7 Goa2 e5 peh-si*3 lai5 khoai3-lok8; ki5-tiong tek-khak bo5 koh thia*-ki*3 thi5-khau3 e5 sia*, kap ai-hau2 e5 sia*.  20). Ki5-tiong tek-khak bo5 u7 kui2-jit8-a2 si2-khi3 e5 e*-a2, iah8 bo5 u7 he3-siu7 bo5 moa2-chiok e5 lau7-lang5; in-ui7 chit8-pah he3 si2--e5, iau2-sng3 si7 gin2-na2, chit8-pah he3 si2 e5 choe7-jin5, iau2-ku2 si7 siu7 chiu3-choo2 e5.  21). In beh khi2-chhu3, ka-ki7 khia7-khi2; chai-cheng3 phu5-to5-hng5 lai5 chiah8 i e5 ke2-chi2.  22). In bo5 beh khi2-cho7, hoo7 pat8-lang5 khia7 i; in bo5 beh chai-cheng3, hoo7 pat8-lang5 chiah8 i; in-ui7 Goa2 e5 peh-si*3 e5 jit8-chi2 beh chhin-chhiu*7 chhiu7 e5 jit8-chi2; Goa2 keng2 e5 peh-si*3 chhin-chhiu*7 tioh8-boa5 tit-tioh8-e5 beh ku2-tng5 hiong2-siu7 i.  23). In tek-khak bo5 khang-khang tioh8-boa5, soo2-si*--e5 iah8 bo5 tu2-tioh8 chai-hai7; in-ui7 in long2 si7 tit-tioh8 Ia5-ho5-hoa su3-hok--e5 e5 hoo7-e3, in e5 kia*2-sun iah8 beh kap i u7-hun7.  24). In iau2-be7 kiu5-kio3, Goa2 chiu7 in3 i, tu2-tu2 teh kong2 e5 si5, Goa2 chiu7 thia* i.  25). Chhai5-long5 beh kap iu*5-ko sa*-kap chiah8, sai beh chiah8 chhau2 chhin-chhiu*7 gu5; thoo5-hun2 beh choe3 choa5 e5 chiah8-mih8.  Ti7 Goa2 e5 seng3-soa* pian3-toe7, long2 bo5 sun2-siong, bo5 chan5-hai7; che si7 Ia5-ho5-hoa kong2--e5.

[66]	Ia5-ho5-hoa an2-ni kong2, Thi* si7 Goa2 e5 cho7-ui7, toe7 si7 Goa2 e5 kha-tah8-i2; lin2 beh ka7 Goa2 khi2 sim2-mih8 ho7 e5 chhu3? sim2-mih8 ho7 e5 soo2-chai7, si7 choe3 Goa2 an-hioh e5 toe7-hng ah?  2). Ia5-ho5-hoa kong2, Chiah-e5 long2 si7 Goa2 e5 chhiu2 soo2 chhong3-cho7 e5, soo2-i2 chiah-e5 chiu7 long2 u7; chong2-si7 Goa2 soo2 khoa*3-koo3--e5, chiu7-si7 khiam-hu sim thong3-hoe2, in-ui7 Goa2 e5 oe7 lai5 ngiauh8-ngiauh8-chhoah e5 lang5.  3). Thai5-gu5 bo5 koh-iu*7 thai5-lang5; hian3 iu*5 bo5 koh-iu*7 kong3-chih8 kau2 am7-kun2; hian3 le2-mih8 bo5 koh-iu*7 hian3 ti-huih; sio ju2-hiu* bo5 koh-iu*7 o-lo2 ngoo2-siong7; in keng2 ka-ki7 e5 to7-loo7, sim hoa*-hi2 in kho2-oo*3 e5 su7.  4). Goa2 iah8 keng2 be5-hek8 in e5 su7, hoo7 in soo2 kia*-hia*5--e5 lim5-kau3 in; in-ui7 Goa2 kio3, bo5 lang5 in3; Goa2 kong2-oe7, in bo5 thia*-than3; hoan2-tng2 kia*5 Goa2 bak8-chiu-tiong khoa*3-choe3 phai*2--e5, keng2 Goa2 soo2 bo5 hoa*-hi2--e5.
	5). Lin2 in-ui7 Ia5-ho5-hoa e5 oe7 lai5 ngiauh8-ngiauh8-chhoah e5 lang5, tioh8 thia* I e5 oe7; Lin2 e5 hia*-ti7 oan3-hun7 lin2, in-ui7 Goa2 e5 mia5 kek-tiok8 lin2--e5, bat kong2, Goan7 Ia5-ho5-hoa tit-tioh8 eng5-kng, hoo7 goan2 tit-tioh8 khoa*3-ki*3 lin2 e5 hoa*-hi2; chong2-si7 in beh tu2-tioh8 kian3-siau3.  6). U7 soan-hoa e5 sia* tui3 sia*5-lai7 chhut, u7 sia* tui3 tian7-lai7 chhut, chiu7-si7 Ia5-ho5-hoa po3-eng3 I e5 tui3-tek8 e5 sia*.  7). Sek-an iau2-be7 tu2-tioh8 si*-kia*2 e5 kan-khoo2, chiu7 seng-san2; iau2-be7 chai thang3-thia*3, chiu7 si* ta-poo-kia*2.  8). Chhin-chhiu*7 chit-ho7 su7, chi7-chui7 bat thia*-ki*3? chiah e5 su7 chi7-chui7 bat khoa*3-ki*3 ah? kok kiam2-oe7 chit8-jit8 lai5 si*? peh-si*3 kiam2-oe7 tiap-a2-ku2 lai5 chhut-si3? in-ui7 Sek-an chit8-e7 tu2-tioh8 si*-kia*2 e5 kan-khoo2, chiu7 si* kia*2-ji5.  9). Ia5-ho5-hoa kong2, Goa2 i2-keng hoo7 i lim5-phun5, kiam2-bo5 hoo7 i si*-chhut mah?  Li2 e5 Siong7-te3 kong2, Goa2 hoo7 lang5 si*-kia*2--e5, kiam2 koai*-bat8 i e5 thai mah?
	10). Lin2 chiah-e5 thia*3 Ia5-loo7-sat-leng2--e5, tioh8 kap i tang5 khoai3-lok8, ui7 i hoa*-hi2; lin2 ui7-tioh8 i pi-ai--e5, ta* tioh8 kap i hoa*-hi2 khoai3-lok8.  11). Ti3-kau3 lin2 thang suh i e5 an-ui3 e5 lin-thau5 lai5 tit-tioh8 pa2; hoo7 lin2 tit-tioh8 i hong-seng7 e5 eng5-kng, chhin-chhiu*7 chhe7-tioh8 lin2 moa2-sim hoa*-hi2.  12). Ia5-ho5-hoa an2-ni kong2, Khoa*3 ah, Goa2 beh hoo7 peng5-an khui-khoah kau3 ti7 i, chhin-chhiu*7 kang-ho5; hoo7 liat8-kok e5 eng5-kng kau3 ti7 i, chhin-chhiu*7 tiong3-moa2 e5 ho5; lin2 beh hiong2-siu7 i, lin2 beh tit-tioh8 pho7 ti7 sin-pi*, io5 ti7 kha-thau5-u-teng2.  13). Chhin-chhiu*7 lang5 tit-tioh8 i e5 lau7-bu2 an-ui3--i, Goa2 iah8 beh an2-ni an-ui3 lin2; lin2 iah8 beh ti7 Ia5-loo7-sat-leng2 tit-tioh8 an-ui3.  14). Lin2 khoa*3-ki*3 sim chiu7 khoai3-lok8; lin2 e5 kut beh tit-tioh8 lun7-tek8, chhin-chhiu*7 nng2-nng2 e5 chhau2 chit8-iu*7; koh Ia5-ho5-hoa e5 chhiu2 beh hian2-hian7 ti7 I e5 loo5-pok8; I iah8 beh siu7-khi3 I e5 tui3-tek8.  15). Khoa*3 ah, Ia5-ho5-hoa beh ti7 he2-tiong kang3-lim5, I e5 chhia chhin-chhiu*7 kng2-le5-hong, eng7 toa7 siu7-khi3 kia*5 po3-eng3, eng7 he2-iam7 kia*5 chek-hoat8.  16). In-ui7 Ia5-ho5-hoa beh eng7 he2 eng7 to kap it-chhe3 u7 hiat-khi3 e5 lang5 cheng-chian3, hoo7 Ia5-ho5-hoa soo2 thai5-si2-e5 choe7-choe7.  17). Hiah-e5 hun-piat choe3-seng3, chheng-khi3 ka-ki7--e5, chin3-jip8 ti7 hng5-lai7, kun-te3 hit tiong-kan chit8 e5 lang5 e5 au7-bin7, chiah8 ti-bah kap kho2-oo*3 e5 mih8 kap niau2-chhu2; in beh choe3 chit8-e7 biat8-bo5; che si7 Ia5-ho5-hoa kong2--e5.
	18). In-ui7 goa2 chai in e5 kia*5-choe3 kap in e5 liam7-thau5; si5 kau3 Goa2 beh chu7-chip8 ban7 peh-si*3 ban7-chok8; in beh lai5, beh khoa*3 Goa2 e5 eng5-kng.  19). Goa2 beh siat ki3-ho7 ti7 in tiong-kan; to5-chau2--e5, Goa2 beh chhe in kau3 liat8-kok, chiu7-si7 kau3 Tha-si, Phoo2-lek8, khui-keng e5 Loo7-tek, kap Thoo2-pa, Nga2-oan5, kap peng5-soo3 be7 u7 thia*-ki*3 Goa2 e5 mia5-sia*, be7 u7 khoa*3-ki*3 Goa2 e5 eng5-kng, hng7-hng7 e5 hai2-su7; in beh chiong Goa2 e5 eng5-kng thoan5-po3 ti7 liat8-kok-tiong.  20). In beh sang3 lin2 e5 cheng3 hia*-ti7 tui3 liat8-kok-tiong to3--lai5, hoo7 in u7-e5 khia5-be2, u7-e5 che7-chhia, che7-kio7, khia5-lo5, khia5 lok8-to5, kau3 Goa2 e5 seng3-soa* Ia5-loo7-sat-leng2, choe3 le2-mih8 hian3-hoo7 Ia5-ho5-hoa, chhin-chhiu*7 I2-sek-liat8 lang5 eng7 chheng-khi3 e5 khi3-ku7 toe2 le2-mih8, hian3 ti7 Ia5-ho5-hoa e5 chhu3; che si7 Ia5-ho5-hoa kong2--e5.  21). Ia5-ho5-hoa kong2, Goa2 beh tui3 in tiong-kan, chhu2 lang5 choe3 che3-si, choe3 Li7-bi7 lang5.  22). Ia5-ho5-hoa kong2, In-ui7 Goa2 soo2 cho7 e5 sin-thi* sin-toe7, ti7 Goa2 e5 bin7-cheng5 tng5-tng5 ti7-teh; chhin-chhiu*7 an2-ni, lin2 e5 hoo7-e3 kap lin2 e5 mia5-ji7, iah8 beh tng5-tng5 ti7-teh.  23). Tak8-pai2 tu2-tioh8 geh8 e5 chhoe-it, tak8-pai2 tu2-tioh8 an-hioh-jit8, ki*3-na7 u7 hiat-khi3--e5, beh kau3 Goa2 e5 bin7-cheng5 kui7-pai3; che si7 Ia5-ho5-hoa kong2--e5.  24). In beh chhut-khi3 khoa*3 hiah e5 poe7-gek8 Goa2 e5 lang5 e5 sin-si; in-ui7 in e5 thang5 boe7 si2, in e5 he2 boe7 hoa; ki*3-u7 hiat-khi3--e5 long2 beh iam3-oo*3 in.

